**2 Kings 1**

**א**וּמְרָדוּ מוֹאֲבָאֵי בְּיִשְׂרָאֵל בָּתַר דְמִית אַחְאָב׃ **ב**וּנְפַל אֲחַזְיָה מִן סְרַגְתָּא בְּעִילִיתֵיהּ דִי בְּשֹׁמְרוֹן וְאִתְמְרַע וּשְׁלַח אִזְגַדִין וַאֲמַר לְהוֹן אֱזִילוּ תְּבַעוּ בְּבַעַל זְבוּב טַעֲוַת עֶקְרוֹן אִם אֱחֵי מִמַרְעֵי דֵין׃ **ג**וּמַלְאֲכָא דַייָ מַלֵיל עִם אֵלִיָהוּ דְמִן תּוֹשָׁב קוּם סַק לִקְדָמוּת אִזְגַדֵי מַלְכָּא דְשֹׁמְרוֹן וּמַלֵיל עִמְהוֹן הֲלָא אֱלָהָא קַיָם דִשְׁכִנְתֵּיהּ שַׁרְיָא בְּיִשְׂרָאֵל אַתּוּן אָזְלִין לְמִתְבַּע בְּבַעַל זְבוּב טַעֲוַת עֶקְרוֹן׃ **ד**וּבְכֵן כִּדְנַן אֲמַר יְיָ עַרְסָא דִסְלֵיקְתָּא תַּמָן לָא תֵיחוּת מִנָהּ אֲרֵי מְמַת תְּמוּת וַאֲזַל אֵלִיָה׃ **ה**וְתָבוּ אִזְגַדַיָא לְוָתֵיהּ וַאֲמַר לְהוֹן מָא דֵין תַּבְתּוּן׃ **ו**וַאֲמַרוּ לֵיהּ גַבְרָא סְלִיק לִקֳדָמוּתָנָא וַאֲמַר לָנָא אֱזִילוּ תוּבוּ לְוַת מַלְכָּא דִשְׁלַח יַתְכוֹן וּתְמַלְלוּן עִמֵיהּ כִּדְנַן אֲמַר יְיָ הֲלָא אֱלָהָא קַיָם דִשְׁכִנְתֵּיהּ שַׁרְיָא בְּיִשְׂרָאֵל אַתְּ שְׁלַח לְמִתְבַּע בְּבַעַל זְבוּב טַעֲוַת עֶקְרוֹן בְּכֵן עַרְסָא דִסְלֵיקְתָּא תַמָן לָא תֵיחוּת מִנָהּ אֲרֵי מְמַת תְּמוּת׃ **ז**וּמַלֵיל עִמְהוֹן מָא נִמוֹסָא דְגַרְבָא דְסָלֵיק לִקֳדָמוּתְכוֹן וּמַלֵיל עִמְכוֹן יַת פִּתְגָמַיָא הָאִלֵין׃ **ח**וַאֲמַרוּ לֵיהּ גְבַר בְּעֵיל סַעֲרָן וְזַרְזָא דְמַשְׁכָא אַסִיר בְּחַרְצֵיהּ וַאֲמַר אֵלִיָה דְמִן תּוֹשָׁב הוּא׃ **ט**וּשְׁלַח לְוָתֵיהּ רַב חַמְשִׁין וְחַמְשִׁין דְעִמֵיהּ וּסְלִיק לְוָתֵיהּ וְהוּא יָתֵיב עַל רֵישׁ טוּרָא וּמָלֵיל עִמֵיהּ נְבִיָא דַייָ מַלְכָּא מַלֵיל חוּת׃ **י**וַאֲתֵיב אֵלִיָה וּמַלֵיל עִם רַב חַמְשִׁין אִם נְבִיָא דַייָ אֲנָא תֵּיחוֹת אֶשְׁתָּא מִן שְׁמַיָא וְתֵיכוּל יָתָךְ וְיַת חַמְשִׁין דְעִמָךְ וּנְחָתַת אֶשְׁתָּא מִן שְׁמַיָא וַאֲכָלַת יָתֵיהּ וְיַת חַמְשִׁין דְעִמֵיהּ׃ **יא**וְתַב וּשְׁלַח לְוָתֵיהּ רַב חַמְשִׁין אוֹחֲרָנִין וְחַמְשִׁין דְעִמֵיהּ וַאֲתֵיב וּמַלֵיל עִמֵיהּ נְבִיָא דַייָ כִּדְנַן אֲמַר מַלְכָּא אוֹחִי חוּת׃ **יב**וַאֲתֵיב אֵלִיָה וּמַלֵיל עִמְהוֹן אִם נְבִיָא דַייָ אֲנָא תֵּיחוֹת אֵשְׁתָּא מִן שְׁמַיָא וְתֵיכוּל יָתָךְ וְיַת חַמְשִׁין דְעִמָךְ וּנְחָתַת אֶשְׁתָּא מִן שְׁמַיָא וַאֲכַלַת יָתֵיהּ וְיַת חַמְשִׁין דְעִמֵיהּ׃ **יג**וְתַב וּשְׁלַח רַב חַמְשִׁין תְּלִיתָאֵי וְחַמְשִׁין דְעִמֵיהּ וּסְלֵיק וַאֲתָא רַב חַמְשִׁין תְּלִיתָאִין וּכְרַע עַל בִּרְכּוֹהִי לָקֳבֵיל אֵלִיָהוּ וּבְעָא מִן קֳדָמוֹהִי וּמַלֵיל עִמֵיהּ נְבִיָא דַייָ תִּיקַר כְּעַן נַפְשִׁי וְנַפְשָׁא דְעַבְדָךְ אִלֵין חַמְשִׁין בְּעֵינָךְ׃ **יד**הָא נְחָתַת אֶשְׁתָּא מִן שְׁמַיָא וַאֲכַלַת יַת תְּרֵין רַבָּנֵי חַמְשִׁין קַדְמָאִין וְיַת חַמְשִׁין דְעִמְהוֹן וּכְעַן תִּיקַר נַפְשִׁי בְּעֵינָךְ׃ **טו**וּמַלֵיל מַלְאָכָא דַייָ עִם אֵלִיָהוּ חוֹת עִמֵיהּ לָא תִדְחַל מִן קֳדָמוֹהִי וְקָם וּנְחַת עִמֵיהּ לְוַת מַלְכָּא׃ **טז**וּמַלֵיל עִמֵיהּ כִּדְנַן אֲמַר יְיָ חֲלַף דִשְׁלַחְתָּא אִזְגַדִין לְמִשְׁאַל בְּבַעַל זְבוּב טַעֲוַת עֶקְרוֹן הֲלָא אֱלָהָא קַיָם דִשְׁכִנְתֵּיהּ שַׁרְיָא בְיִשְׂרָאֵל לְמִשְׁאַל בְּפִתְגָמֵיהּ בְּכֵן עַרְסָא דִסְלֵיקְתָּא תַמָן לָא תֵיחוֹת מִנָה אֲרֵי מֵימַת תְּמוּת׃ **יז**וּמִית כְּפִתְגָמָא דַייָ דְמַלֵיל אֵלִיָהוּ וּמְלַךְ יְהוֹרָם תְּחוֹתוֹהִי בִּשְׁנַת תַּרְתֵּין לִיהוֹרָם בַּר יְהוֹשָׁפָט מַלְכָּא דְבֵית יְהוּדָה אֲרֵי לָא הֲוָה לֵיהּ בַּר׃ **יח**וּשְׁאַר פִּתְגָמֵי אֲחַזְיָה דַעֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכָּא דְיִשְׂרָאֵל׃

**2 Kings 2**

**א**וַהֲוָה בְּאַסָקוּת יְיָ יַת אֵלִיָהוּ בְּעַלְעוֹלָא לְצֵית שְׁמַיָא וַאֲזַל אֵלִיָהוּ וֶאֱלִישָׁע מִן גִלְגָלָא׃ **ב**וַאֲמַר אֵלִיָהוּ לֶאֱלִישָׁע תּוּב כְּעַן הָכָא אֲרֵי יְיָ שַׁלְחַנִי עַד בֵּית אֵל וַאֲמַר אֱלִישָׁע קַיָם הוּא יְיָ וְחַי נַפְשָׁךְ אִם אֶשְׁבְּקִינָךְ וּנְחָתוּ לְבֵית אֵל׃ **ג**וּנְפַקוּ תַּלְמִידֵי נְבִיַיָא דִי בְּבֵית אֵל לְוַת אֱלִישָׁע וַאֲמַרוּ לֵיהּ הַיְדַעְתָּא אֲרֵי יוֹמָא דֵין יְיָ דְבַר יַת רִבּוֹנָךְ מֵעַל רֵישָׁךְ וַאֲמַר אַף אֲנָא יָדַעְנָא שְׁתוּקוּ׃ **ד**וַאֲמַר לֵיהּ אֵלִיָהוּ אֱלִישָׁע תּוּב כְּעַן הָכָא אֲרֵי יְיָ שַׁלְחַנִי לִירִיחוֹ וַאֲמַר קַיָם הוּא יְיָ וְחֵי נַפְשָׁךְ אִם אֶשְׁבְּקִינָךְ וַאֲתוֹ לִירִיחוֹ׃ **ה**וּקְרִיבוּ תַלְמִידֵי נְבִיַיָא דִי בִירִיחוֹ לְוַת אֱלִישָׁע וַאֲמַרוּ לֵיהּ הַיְדַעְתָּא אֲרֵי יוֹמָא דֵין יְיָ דְבַר יַת רִבּוֹנָךְ מִנָךְ וַאֲמַר אַף אֲנָא יְדַעְנָא שְׁתוּקוּ׃ **ו**וַאֲמַר לֵיהּ אֵלִיָהוּ תּוּב כְּעַן הָכָא אֲרֵי יְיָ שַׁלְחֵנִי עַד יַרְדְנָא וַאֲמַר קַיָם הוּא יְיָ וְחַי נַפְשָׁךְ אִם אֶשְׁבְּקִינָךְ וַאֲזַלוּ תַּרְוֵיהוֹן׃ **ז**וְחַמְשִׁין גַבְרָא מִתַּלְמִידֵי נְבִיַיָא אֲזָלוּ וְקָמוּ מִקֳבֵיל מֵרָחִיק וְתַרְוֵיהוֹן קָמוּ עַל יַרְדְנָא׃ **ח**וּנְסִיב אֵלִיָהוּ יַת שׁוֹשִׁיפֵיהּ וְאַחְזַר וּמְחָא יַת מַיָא וְאִתְפְּלִיגוּ לְכָא וּלְכָא וַעֲבָרוּ תַרְוֵיהוֹן בְּיַבֶּשְׁתָּא׃ **ט**וַהֲוָה כְמֶעְבַּרְהוֹן וְאֵלִיָהוּ אֲמַר לֶאֱלִישָׁע שְׁאַל מָה אַעְבֵּיד לָךְ עַד דְלָא אִידַבַּר מִלְוָתָךְ וַאֲמַר אֱלִישָׁע וִיהֵי כְעַן עַל חַד תְּרֵין בְּרוּחַ נְבוּאֲתָךְ עִמִי׃ **י**וַאֲמַר אַקְשֵׁיתָא לְמִשְׁאַל אִם תֶּחְזֵי יָתִי דַאֲנָא מִידַבֵּר מִלְוָתָךְ יְהֵי לָךְ כֵּן וְאִם לָא לָא יְהֵי׃ **יא**וַהֲוָה עַד דְאִינוּן אָזְלִין מֵיזַל וּמִמַלְלִין וְהָא רְתִיכִין דְאֶשְׁתָּא וְסוּסְוָן דְאֶשְׁתָּא וְאַפְרִישׁוּ בֵּין תַּרְוֵיהוֹן וּסְלִיק אֵלִיָהוּ בְּעִלְעוֹלָא לְצֵית שְׁמַיָא׃ **יב**וֶאֱלִישָׁע חָזִי וְהוּא מְצַוַח רַבִּי רַבִּי דְטַב לְהוֹן לְיִשְׂרָאֵל בִּצְלוּתֵיהּ מֵרְתִיכִין וּפָרָשִׁין וְלָא חֲזָהִי עוֹד וְאַתְקֵיף בִּלְבוּשֵׁיהּ וְסַדְקִינוּן לִתְרֵין סְדִיקִין׃ **יג**וַאֲרֵים יַת שׁוֹשִׁיפָא דְאֵלִיָהוּ דִי נְפָלַת מִנֵיהּ וְתַב וְקָם עַל כֵּיף יַרְדְנָא׃ **יד**וּנְסִיב יַת שׁוֹשִׁיפָא דְאֵלִיָהוּ דִנְפָלַת מִנֵיהּ וּמְחָא יַת מַיָא וַאֲמַר קַבֵּיל בָּעוּתִי יְיָ אֱלָהֵיהּ דְאֵלִיָהוּ אַף הוּא וּמְחָא יַת מַיָא וְאִתְפְּלִיגוּ לְכָא וּלְכָא וַעֲבַר אֱלִישָׁע׃ **טו**וַחֲזוֹהִי תַלְמִידֵי נְבִיַיָא דְבִירִיחוֹ מִקָבֵיל וַאֲמַרוּ נְחַת רוּחֵיהּ דְאֵלִיָהוּ עַל אֱלִישָׁע וַאֲתוֹ לִקֳדָמוּתֵיהּ וּסְגִידוּ לֵיהּ עַל אַרְעָא׃ **טז**וַאֲמַרוּ לֵיהּ הָא כְעַן אִית עִם עַבְדָךְ חַמְשִׁין גַבְרִין בְּנֵי חֵילָא יֵיזְלוּן כְּעַן וְיִבְעוּן יַת רִבּוֹנָךְ דִלְמָא נַטְלֵיהּ רוּחַ מִן קֳדָם יְיָ וּרְמָהִי בְּחַד מִן טוּרַיָא אוֹ בְּחַד מִן חֵילַיָא וַאֲמַר לָא תִשְׁלְחוּן׃ **יז**וְאַתְקִיפוּ בֵּיהּ עַד סַגְיָא וַאֲמַר שְׁלָחוּ וּשְׁלַחוּ חַמְשִׁין גַבְרָא וּבְעוֹ תְלָתָא יוֹמִין וְלָא אַשְׁכְּחוֹהִי׃ **יח**וְתָבוּ לְוָתֵיהּ וְהוּא יָתֵיב בִּירִיחוֹ וַאֲמַר לְהוֹן הֲלָא אֲמַרִית לְכוֹן לָא תֵיזְלוּן׃ **יט**וַאֲמַרוּ אֱנָשֵׁי קַרְתָּא לֶאֱלִישָׁע הָא כְעַן מוֹשַׁב קַרְתָּא שַׁפִּיר כְּמָא דְרִבּוֹנִי חֲזֵי וּמַיָא בִּישִׁין וְאַרְעָא מְתַכְּלָא׃ **כ**וַאֲמַר אַיְתוֹ לִי צְלוּחִיתָא חַדְתָּא וְשַׁווּ תַמָן מִלְחָא וְאַיְתִיאוּ לְוָתֵיהּ׃ **כא**וּנְפַק לְמַפְקָנָא דְמַיָא וּרְמָא תַּמָן מִלְחָא וַאֲמַר כִּדְנַן אֲמַר יְיָ אַסֵיתִי לְמַיָא הָאִלֵין וְלָא יְהֵי מִתַּמָן עוֹד מוֹתָא וּמְתַכְּלָא׃ **כב**וְאִתַּסִיאוּ מַיָא עַד יוֹמָא הָדֵין כְּפִתְגָמָא דֶאֱלִישָׁע דְמַלֵיל׃ **כג**וּסְלִיק מִתַּמָן לְבֵית אֵל וְהוּא סְלִיק בְּאוֹרְחָא וְיַנְקִין זְעֵירִין נְפַקוּ מִן קַרְתָּא וְאִתְלַעֲבוּ בֵיהּ וַאֲמַרוּ לֵיהּ סַק קַרְחָא סַק קַרְחָא׃ **כד**וְאִתְפְּנֵי לַאֲחוֹרוֹהִי וַחֲזִינוּן וְלַטִינוּן בִּשְׁמָא דַייָ וּנְפַקוּ תַּרְתֵּין דוּבִין מִן חוּרְשָׁא וּבְזָעָא מִנְהוֹן אַרְבְּעִין וּתְרֵין יַנְקִין׃ **כה**וַאֲזַל מִתַּמָן לְטוּר כַּרְמְלָא וּמִתַּמָן תַּב לְשֹׁמְרוֹן׃

**2 Kings 3**

**א**וִיהוֹרָם בַּר אַחְאָב מְלַךְ עַל יִשְׂרָאֵל בְּשֹׁמְרוֹן בִּשְׁנַת תַּמְנֵי עַסְרֵי לִיהוֹשָׁפָט מֶלֶךְ שִׁבְטָא דְבֵית יְהוּדָה וּמְלַךְ תַּרְתָּא עַסְרֵי שְׁנִין׃ **ב**וַעֲבַד דְבִישׁ קֳדָם יְיָ לְחוֹד לָא כַאֲבוּהִי וּכְאִמֵיהּ וְאַעְדֵי יַת קָמַת בְּעָלָא דַעֲבַד אֲבוּהִי׃ **ג**לְחוֹד בְּחוֹבֵי יְרָבְעָם בַּר נְבָט דְחַיֵב יַת יִשְׂרָאֵל אִתְרְעֵי לָא סְטָא מִנָהּ׃ **ד**וּמֵישַׁע מַלְכָּא דְמוֹאָב הֲוָה מָרֵי גֵיתִין וּמְתִיב תּוּקְרָבָא לְמַלְכָּא דְיִשְׂרָאֵל שְׁנָא בִּשְׁנָא מְאָה אַלְפִין תּוֹרִין דְפִטְמָא וּמְאָה אַלְפִין דִכְרִין דְרַעְיָא׃ **ה**וַהֲוָה כַּד מִית אַחְאָב וּמְרִיד מַלְכָּא דְמוֹאָב בְּמַלְכָּא דְיִשְׂרָאֵל׃ **ו**וּנְפַק מַלְכָּא יְהוֹרָם בְּיוֹמָא הַהוּא מִשֹׁמְרוֹן וּמְנָא יַת כָּל יִשְׂרָאֵל׃ **ז**וַאֲזַל וּשְׁלַח לְוַת יְהוֹשָׁפָט מַלְכָּא דְבֵית יְהוּדָה לְמֵימַר מַלְכָּא דְמוֹאָב מְרִיד בִּי הֲתֵיזֵיל עִמִי לְוַת מוֹאָב בִּקְרָבָא וַאֲמַר אֶסַק אֲנָא כְוָתָךְ עַמִי כְעַמָךְ סוּסְוָי כְּסוּסְוָךְ׃ **ח**וַאֲמַר בְּאֵידָא אוֹרְחָא נִיסַק וַאֲמַר אוֹרַח מַדְבְּרָא דֶאֱדוֹם׃ **ט**וַאֲזַל מַלְכָּא דְיִשְׂרָאֵל וּמֶלֶךְ שִׁבְטָא דְבֵית יְהוּדָה וּמַלְכָּא דֶאֱדוֹם וְאַסְחָרוּ מַהֲלַךְ שַׁבְעָא יוֹמִין וְלָא הֲוָה מַיָא לְמַשְׁרִיתָא וְלִבְעִירָא דְעִמְהוֹן׃ **י**וַאֲמַר מַלְכָּא דְיִשְׂרָאֵל וַי אֲרֵי זַמִין יְיָ לִתְלָתָא מַלְכַיָא הָאִלֵין לְמִמְסַר יַתְהוֹן בִּידָא דְמוֹאָב׃ **יא**וַאֲמַר יְהוֹשָׁפָט הֲלֵית כָּא נְבִיָא דַייָ וְנִשְׁאַל יַת פִּתְגָמָא דַייָ מִנֵיהּ וַאֲתֵב חַד מֵעַבְדֵי מַלְכָּא דְיִשְׂרָאֵל וַאֲמַר הָכָא אֱלִישָׁע בַּר שָׁפָט דְשַׁמֵשׁ יַת אֵלִיָהוּ׃ **יב**וַאֲמַר יְהוֹשָׁפָט אִית עִמֵיהּ פִּתְגָמָא דַייָ וּנְחָתוּ לְוָתֵיהּ מַלְכָּא דְיִשְׂרָאֵל וִיהוֹשָׁפָט וּמַלְכָּא דֶאֱדוֹם׃ **יג**וַאֲמַר אֱלִישָׁע לְמַלְכָּא דְיִשְׂרָאֵל מַה לִי וָלָךְ אֱזֵיל לְוַת נְבִיֵי אֲבוּךְ וּלְוַת נְבִיֵי אִמָךְ וַאֲמַר לֵיהּ מַלְכָּא דְיִשְׂרָאֵל בְּבָעוּ לָא תִדְכַּר חוֹבִין רִשְׁעָתָא הַהִיא בָּעֵי עֲלָנָא רַחֲמִין אֲרֵי זַמִין יְיָ לִתְלָתָא מַלְכַיָא הָאִלֵין לְמִמְסַר יַתְהוֹן בִּידָא מוֹאֲבָאֵי׃ **יד**וַאֲמַר אֱלִישָׁע קַיָם הוּא יְיָ צְבָאוֹת דִמְשַׁמֵשְׁנָא קֳדָמוֹהִי אֲרֵי אִלוּלָא פוֹן אַפֵּי יְהוֹשָׁפָט מֶלֶךְ שִׁבְטָא דְבֵית יְהוּדָה אֲנָא נָסֵיב אִם אִסְתַּכַּל בָּךְ וְאִם אַחֲזִינָךְ׃ **טו**וּכְעַן אַיְתוֹ לִי גַבְרָא דְיָדַע לְנַגָנָא בְּכִנוֹרָא וַהֲוָה כַּד נַגֵן דִמְנַגֵן וּשַׁרְיָא עֲלוֹהִי רוּחַ נְבוּאָה מִן קֳדָם יְיָ׃ **טז**וַאֲמַר כִּדְנַן אֲמַר יְיָ יִתְעֲבֵיד נַחֲלָא הָדֵין פַּצִידִין פַּצִידִין׃ **יז**אֲרֵי כִּדְנַן אֲמַר יְיָ לָא תֶחֱזוּן רוּחָא וְלָא תֶחֱזוּן מִטְרָא וְנַחֲלָא הַהוּא יִתְמְלֵי מַיָא וְתִשְׁתּוּן אַתּוּן וְגֵיתֵיכוֹן וּבְעִירְכוֹן׃ **יח**וּקְלִילָא דָא קֳדָם יְיָ וְיִמְסַר יַת מוֹאֲבָאֵי בְּיֶדְכוֹן׃ **יט**וְתִמְחוּן כָּל כְּרַךְ תַּקִיף וְכָל קִרְוִין כְּרִיכַן וְכָל אִילָן דְיָאֵי תְּעַקְרִין וְכָל מַבּוּעַי מַיָא תִּסְתְּמוּן וְכָל אַחֲסַנְתָּא שַׁפֶּרְתָּא תְטוּמוּן בְּאַבְנַיָא׃ **כ**וַהֲוָה בְּצַפְרָא כְּמִיסַק מִנְחָתָא וְהָא מַיָא אָתָן בְּאוֹרַח אֱדוֹם וְאִתְמְלִיאַת אַרְעָא יַת מַיָא׃ **כא**וְכָל מוֹאֲבָאֵי שְׁמָעוּ אֲרֵי סְלִיקוּ מַלְכַיָא לְאַגָחָא קְרָבָא בְּהוֹן וְאִתְכְּנִישׁוּ מִכֹּל אֲסִירֵי סַיְפָא וּלְעֵילָא וְקָמוּ עַל תְּחוּמָא׃ **כב**וְאַקְדִימוּ בְּצַפְרָא וְשִׁמְשָׁא נְחַת עַל מַיָא וַחֲזוֹ מוֹאֲבָאֵי מִקֳבֵל יַת מַיָא סוּמָקִין כִּדְמָא׃ **כג**וַאֲמַרוּ דַם דֵין אִתְגְרָאָה אִתְגְרִיאוּ מַלְכַיָא וּקְטַלוּ גְבַר יַת חַבְרֵיהּ וּכְעַן פּוּקוּ לְבִּיזְתָא מוֹאֲבָאֵי׃ **כד**וַאֲתוֹ לְמַשְׁרִיתָא דְיִשְׂרָאֵל וְקָמוּ יִשְׂרָאֵל וּמְחוֹ יַת מוֹאֲבָאֵי וַאֲפָּכוּ מִן קֳדָמֵיהוֹן וּמְחוֹ בְהוֹן וּקְטַלוּ יַת מוֹאֲבָאֵי׃ **כה**וְקִרְוַיָא פַּגָרוּ וְכָל אַחֲסַנְתָּא שַׁפִּירָא רְמוֹ גְבַר אַבְנֵיהּ וּמַלְאוּהָא וְכָל מַבּוּעֵי מַיָא סְתָמוּ וְכָל אִילָן דְיָאֵי עֲקָרוּ עַד דְלָא אִשְׁתַּאֲרַת אַבְנָא בְּקַרְתָּא דְלָא פַּגְרוּהָא וְאִסְתַּחֲרוּ קְלָעַיָא וּמְחוּהָא׃ **כו**וַחֲזָא מַלְכָּא דְמוֹאָב אֲרֵי תַקִיפוּ מִנֵיהּ עָבְדֵי קְרָבָא וּדְבַר עִמֵיהּ שְׁבַע מְאָה גַבְרָא שַׁלְפֵי סַיְפָא לְאַפְנָאָה לְוַת מַלְכָּא דֶאֱדוֹם וְלָא יָכִילוּ׃ **כז**וּנְסִיב יַת בְּרֵיהּ בּוּכְרָא דַעֲתִיד דְיִמְלוֹךְ תְּחוֹתוֹהִי וְאַסְקֵיהּ עֲלָתָא עַל שׁוּרָא וַהֲוָה רְגַז רַב עַל יִשְׂרָאֵל וְאִסְתַּלָקוּ מִנֵיהּ וְתָבוּ לְאַרְעָא׃

**2 Kings 4**

**א**וְאִתְּתָא חֲדָא מִנְשֵׁי תַלְמִידֵי נְבִיַיָא מְצַוְחָא קֳדָם אֱלִישָׁע לְמֵימַר עַבְדָךְ עוֹבַדְיָה בַעֲלִי מִית וְאַתְּ יְדַעַתְּ אֲרֵי עַבְדָךְ הֲוָה דָחִיל מִן קֳדָם יְיָ כַּד קַטְלַת אִיזֶבֶל יַת נְבִיַיָא דַייָ דְבַר מִנְהוֹן מְאָה גַבְרִין וְאַטְמְרִינוּן חַמְשִׁין חַמְשִׁין גַבְרִין בִּמְעַרְתָּא וַהֲוָה יָזִיף וּמוֹכֵל לְהוֹן בְּדִיל דְלָא לְאוֹכָלָא יַתְהוֹן מִנִכְסוֹהִי דְאַחְאָב מִן קֳדָם דְאִינוּן אוֹנְסָא וּכְעַן רַשְׁיָא אֲתָא לְמִדְבַּר יַת תְּרֵין בְּנֵי לֵיהּ לְעַבְדִין׃ **ב**וַאֲמַר לָהּ אֱלִישָׁע מָה אַעְבֵּיד לִיךְ חֲוִי לִי מָא אִית לִיךְ בְבֵיתָא וַאֲַמַרַת לֵית לְאַמְתָךְ כָּל מִדַעַם בְּבֵיתָא אֱלָהֵין מָנָא דְמִשְׁחָא׃ **ג**וַאֲמַר אֱזִילִי שְׁאִילִי לִיךְ מָנִין מִן בָּרָא מִן כָּל שְׁבַבַיְכִי מָנִין רֵיקָנִין לָא תַזְעִירִין׃ **ד**וְתַהֲכִין וְתַגִיפִין דָשָׁא בְאַפִּיךְ וּבְאַפֵּי בְּרָךְ וּתְרִיקִין עַל כָּל מָנַיָא הָאִלֵין וּמָנָא דְאִתְמְלִי תְּסַלְקִין׃ **ה**וַאֲזַלַת מִלְוָתֵיהּ וַאֲגָפַת דָשָׁא בְּאַפָּהָא וּבְאַפֵּי בְנָהָא אִינוּן מְקַרְבִין לָהּ מָנַיָא וְהִיא מְרִיקָא מִשְׁחָא׃ **ו**וַהֲוָה כְּמִשְׁלַם מָנַיָא וַאֲמַרַת לִבְרָהּ קְרִיב לִי עוֹד מָנָא וַאֲמַר לָהּ לֵית עוֹד מָנָא וּפְסַק מִשְׁחָא׃ **ז**וַאֲתַת וְחַוִיאַת לִנְבִיָא דַייָ וַאֲמַר אֱזִילִי זַבִּינִי יַת מִשְׁחָא וְשַׁלְמִי לְמָרֵי חוֹבְתִיךְ וְאַתְּ וּבְנַיִיךְ תִּתְפַּרְנְסִין מִדְיִשְׁתָּאר׃ **ח**וַהֲוָה יוֹמָא וַעֲבַר אֱלִישָׁע לְשׁוּנֵם וְתַמָן אִתְּתָא דַחֲלַת חֶטְאִין וְאַתְקִיפַת בֵּיהּ לְמֵיכַל לַחְמָא וַהֲוָה בִּזְמַן מְעִידוֹהִי מִתְפְּנֵי לְתַמָן לְמֵיכַל לַחְמָא׃ **ט**וַאֲמַרַת לְבַעֲלָהּ הָא כְעַן יְדַעְנָא אֲרֵי נְבִיָא דַייָ קַדִישָׁא הוּא מִתְפְּנֵי לְוָתָנָא תְּדִירָא׃ **י**נַעְבֵּיד כְּעַן עֲלִיַת כָּתְלָא זְעֵירָא וּנְתַקֵן לֵיהּ תַּמָן אֲתַר עַרְסָא וּפְתוֹרָא וְכוּרְסַיָא וּמְנַרְתָּא וִיהֵי בְּמֵיתוֹהִי לְוָתָנָא יִתְפְּנֵי לְתַמָן׃ **יא**וַהֲוָה יוֹמָא וְעַל לְתַמָן וְזָר לְעִילִיתָא וּשְׁכִיב תַּמָן׃ **יב**וַאֲמַר לְגֵיחֲזֵי עוּלֵימֵיהּ קְרִי לְשׁוּנַמִיתָא הָדָא וּקְרָא לָהּ וְקָמַת קֳדָמוֹהִי׃ **יג**וַאֲמַר לֵיהּ אֱמַר כְּעַן לָהּ הָא עַסֵקְתָּא לָנָא יַת כָּל עִסְקָא הָדָא מֶה לְמֶעְבַּד לִיךְ הֲפִתְגַם אִית לִיךְ לְמַלָלָא עִם מַלְכָּא אוֹ עִם רַב חֵילָא וַאֲמַרַת בְּגוֹ עִסְקֵי עַמִי אֲנָא מְסוֹבָרָא׃ **יד**וַאֲמַר וּמָה לְמֶעְבַּד לָהּ וַאֲמַר גֵיחֲזִי בְּקוּשְׁטָא בַּר לֵית לָהּ וּבַעֲלָהּ סִיב׃ **טו**וַאֲמַר קְרֵי לָהּ וּקְרָא לָהּ וְקָמַת בְּתַרְעָא׃ **טז**וַאֲמַר לְזִמְנָא הָדֵין בְּעִדַן דְאַתּוּן קַיָמִין תְּהֵא מְחַבְּקָא בְרָא וַאֲמַרַת בְּבָעוּ רִבּוֹנִי נְבִיָא דַייָ לָא יִתְכַּדֵיב פִּתְגָמָךְ בְאַמְתָךְ׃ **יז**וְעַדִיאַת אִתְּתָא וִילֵידַת בָּר לְזִמְנָא הָדֵין כְּעִדַן דְהִיא קַיָמָא דִי מַלֵיל עִמָהּ אֱלִישָׁע׃ **יח**וּרְבָא רַבְיָא וַהֲוָה יוֹמָא וּנְפַק לְוַת אֲבוּהִי לְוַת חַצְדַיָא׃ **יט**וַאֲמַר לַאֲבוּהִי רֵישִׁי רֵישִׁי וַאֲמַר לְעוּלֵימָא סַבְהִי אוֹבִילֵיהּ לְאִמֵיהּ׃ **כ**וְנַסְבֵיהּ וְאוֹבִילֵיהּ לְאִמֵיהּ וִיתֵיב עַל בִּרְכָּהָא עַד עִדַן טִהֲרָא וּמִית׃ **כא**וּסְלֵיקַת וְאַשְׁכַּבְתֵּיהּ עַל עַרְסָא דִנְבִיָא דַייָ וְאַגָפַת בְּאַפּוֹהִי וּנְפָקַת׃ **כב**וּקְרַת לְבַעֲלָהּ וַאֲמַרַת שַׁדַר כְּעַן לִי חַד מִן עוּלֵימַיָא וַחֲדָא מִן אָתְנַיָא וְאִתְמְטֵי לְוַת נְבִיָא דַייָ וְאָתוּב׃ **כג**וַאֲמַר מָא דֵין אַתְּ אֲזַלְתָּ לְוָתֵיהּ יוֹמָא דֵין לָא יְרַח וְלָא שַׁבְּתָּא וַאֲמַרַת שְׁלָם׃ **כד**וְזָרֵיזַת אֲתָנָא וַאֲמַרַת לְעוּלֵמָהָא דְבַר וֶאֱזֵיל לָא תִדְחוֹק עֲלַי לְמִרְכַּב אֱלָהֵין כַּד אֵמַר לָךְ׃ **כה**וַאֲזַלַת וַאֲתַת לְוַת נְבִיָא דַייָ לְטוּר כַּרְמְלָא וַהֲוָה כַּד חֲזָא נְבִיָא דַייָ יָתָהּ מְקֳבֵיל וַאֲמַר לְגֵיחֲזִי עוּלֵימֵיהּ הָא שׁוּנַמִית דֵיכִי׃ **כו**כְּעַן רְהוּט כְּעַן לָקֳדָמוּתָהּ וַאֲמַר לָהּ הַשְׁלָם לִיךְ הַשְׁלָם לְבַעֲלִיךְ הַשְׁלָם לְרַבְיָא וַאֲמַרַת שְׁלָם׃ **כז**וַאֲתַת לְוַת נְבִיָא דַייָ לְטוּרָא וְאַתְקִיפַת בְּרִגְלוֹהִי וּקְרֵיב גֵיחֲזִי לְמִידְחָהּ וַאֲמַר נְבִיָא דַייָ שְׁבוֹק מִינָהּ אֲרֵי נַפְשָׁא מְרִירָא לָהּ וּמִן קֳדָם יְיָ אִתְכַּסָא מִנִי וְלָא אִתְחַוָה לִי׃ **כח**וַאֲמַרַת הַשְׁאֵילִית בְּרָא מִן רִבּוֹנִי הֲלָא אֲמַרִית לָךְ אִם מִתְיָהֵב לִי בַּר קַיָם אִם לָא לָא תְנַסֵיס יָתִי׃ **כט**וַאֲמַר לְגֵיחֲזִי זְרִיז חַרְצָךְ וְסַב חוּטְרֵי בִידָךְ וְתֵיזִיל אֲרֵי תִשְׁכַּח גְבַר לָא תִשְׁאַל בִּשְׁלָמֵיהּ וַאֲרֵי יִשְׁאַל בִּשְׁלָמָךְ גַבְרָא לָא תְתֵבִינֵיהּ וּתְשַׁוֵי חוּטְרֵי עַל אַפֵּי רַבְיָא׃ **ל**וַאֲמַרַת אִמֵיהּ דְרַבְיָא קַיָם הוּא יְיָ וְחַי נַפְשָׁךְ אִם אֶשְׁבְּקִינָךְ וְקָם וַאֲזַל בַּתְרָאָה׃ **לא**וְגֵיחֲזִי עֲבַר קֳדָמֵיהוֹן וְשַׁוֵי יַת חוּטְרָא עַל אַפֵּי רַבְיָא וְלֵית קָל וְלֵית דְמָצִית וְתַב לָקֳדָמוּתֵיהּ וְחַוֵי לֵיהּ לְמֵימַר לָא אִתְעַר רַבְיָא׃ **לב**וַאֲתָא אֱלִישָׁע לְבֵיתָא וְהָא רַבְיָא מִית רְמֵי עַל עַרְסֵיהּ׃ **לג**וְעַל וְאַגַף דָשָׁא בְּאַפֵּי תַרְוֵיהוֹן וְצַלִי קֳדָם יְיָ׃ **לד**וּסְלִיק וּשָׁכִיב עַל רַבְיָא וְשַׁוִי פוּמֵיהּ עַל פוּמֵיהּ וְעֵינוֹהִי עַל עֵינוֹהִי וִידוֹהִי עַל יְדוֹהִי וְאַלְהֵי עֲלוֹהִי וְחַם בִּיסְרֵיהּ דְרַבְיָא׃ **לה**וְתַב וְהַלֵיךְ בְּבֵיתָא זִמְנָא חֲדָא לְכָא וְזִמְנָא חֲדָא לְכָא וּסְלִיק וְאַלְהֵי עֲלוֹהִי וְאִתְמוֹרַק רַבְיָא עַד שְׁבַע זִמְנִין וּפְקַח רַבְיָא יַת עֵינוֹהִי׃ **לו**וּקְרָא לְגֵיחֲזִי וַאֲמַר קְרֵי לְשֻׁנַמִיתָא הֲדָא וּקְרָא לָהּ וַאֲתַת לָקֳדָמוֹהִי וַאֲמַר סָבִי בְרִיךְ׃ **לז**וַאֲתַת וּנְפָלַת קֳדָם רַגְלוֹהִי וּסְגִידַת עַל אַרְעָא וּנְסֵיבַת יַת בְּרָהּ וּנְפָקַת׃ **לח**וֶאֱלִישָׁע תַּב לְגִלְגָלָא וְכַפְנָא בְּאַרְעָא וְתַלְמִידֵי נְבִיַיָא יַתְבִין קֳדָמוֹהִי וַאֲמַר לְעוּלֵימֵיהּ תְּפֵי דוּדָא רַבָּא וּבַשֵׁיל תַּבְשִׁילָא לְתַלְמִידֵי נְבִיַיָא׃ **לט**וּנְפַק חָד לְחַקְלָא לְלַקְטָא יֵרוֹקָנִין וְאַשְׁכַּח גוּפְנָא בְּחַקְלָא וְלַקֵיט מִינֵיהּ פִּקְעֵי חַקְלָא מְלֵי לְבוּשֵׁיהּ וַאֲתָא וּפְרַס וּרְמָא לְדוּדָא דְתַבְשִׁלָא אֲרֵי לָא יְדָעוּ׃ **מ**וַאֲרִיקוּ לְגַבְרַיָא לְמֵיכַל וַהֲוָה כְּמֵיכַלְהוֹן מִתַּבְשִׁילָא וְאִינוּן צְוָחוּ וַאֲמַרוּ מוֹתָא בְדוּדָא נְבִיָא דַייָ וְלָא יְכִילוּ לְמֵיכַל׃ **מא**וַאֲמַר אַיְתוֹ קִמְחָא וּרְמוֹ לְדוּדָא וַאֲמַר אֲרֵיק לְעַמָא וְיֵיכְלוּן וְלָא הֲוָה מִדַעַם בִּישׁ בְּדוּדָא׃ **מב**וְגַבְרָא אָתָא מֵאֲרַע דָרוֹמָא וְאַיְתֵי לִנְבִיָא דַייָ לְחֵם בִּכּוּרִין עַסְרִין טוּלְמִין דִלְחֵם סְעוֹרִין וּפֵירוּכִן בִּלְבוּשֵׁיהּ וַאֲמַר הַב לְעַמָא וְיֵיכְלוּן׃ **מג**וַאֲמַר מְשׁוּמְשָׁנֵיהּ מָא אֶתֵּן דֵין קֳדָם מְאָה גַבְרָא וַאֲמַר הַב לְעַמָא וְיֵיכְלוּן אֲרֵי כִדְנַן אֲמַר יְיָ יֵיכְלוּן וְיוֹתְרוֹן׃ **מד**וִיהַב קֳדָמֵיהוֹן וַאֲכַלוּ וְאוֹתִירוּ כְּפִתְגָמָא דַיָי׃

**2 Kings 5**

**א**וְנַעֲמָן רַב חֵילָא דְמַלְכָּא דַאֲרָם הֲוָה גְבַר רַב קֳדָם רִבּוֹנֵיהּ וּנְסִיב אַפִּין אֲרֵי עַל יָדֵיהּ עֲבַד יְיָ נִצְחָנָא לֶאֱנַשׁ אֲרָם וְגַבְרָא הֲוָה גִבַּר חֵילָא וְהוּא לָקֵי בִּסְגִירֻתָא׃ **ב**וֶאֱנַשׁ אֲרַם נְפַקוּ בְמַשִׁרְיַן וּשְׁבוֹ מֵאַרְעָא דְיִשְׂרָאֵל עוּלֶמְתָּא זְעֶרְתָּא וַהֲוַת מְשַׁמְשָׁא קֳדָם אִתַּת נַעֲמָן׃ **ג**וַאֲמַרַת לְמָרָתָהּ טוּבֵי רִבּוֹנִי אִם יֵזֵיל לָקֳדָם נְבִיָא דִי בְשֹׁמְרוֹן בְּכֵן יַסֵי יָתֵיהּ מִסְגִירוּתֵיהּ׃ **ד**וַאֲתָא וְחַוֵי לְרִבּוֹנֵיהּ לְמֵימָר כְּדֵין וּכְדֵין מַלְלַת עוּלֵמְתָּא דִי מֵאַרְעָא דְיִשְׂרָאֵל׃ **ה**וַאֲמַר מַלְכָּא דַאֲרָם אִיתָא אֱזֵיל וַאֲשַׁדַר אִגַרְתָּא לְוַת מַלְכָּא דְיִשְׂרָאֵל וַאֲזַל וּנְסִיב בִּידֵיהּ עֲסַר כִּכְּרִין דִכְסַף וְשִׁתָּא אַלְפִין דִינְרִין דִדְהַב וְעַסְרָא אִצְטַלְוָן דִלְבוּשָׁא׃ **ו**וְאַיְתֵי אִגַרְתָּא לְמַלְכָּא דְיִשְׂרָאֵל לְמֵימָר וְכֵן כְּתִיב בָּהּ וּכְעַן כְּמֵיתֵי אִגַרְתָּא הָדָא לְוָתָךְ הָא שַׁדְרִית לָךְ יַת נַעֲמָן עַבְדִי וְתַסִינֵיהּ מִסְגִירוּתֵיהּ׃ **ז**וַהֲוָה כַּד קְרָא מַלְכָּא דְיִשְׂרָאֵל יַת אִגַרְתָּא וּבְזַע יַת לְבוּשׁוֹהִי וַאֲמַר הַצְרוֹךְ אִית בִּי מִן קֳדָם יְיָ לְמִקְטַל וּלְאַחָאָה אֲרֵי דֵין שְׁלַח לִי לְאַסָאָה גַבְרָא מִסְגִירוּתֵיהּ אֲרֵי בְרַם דְעוּ כְעַן וַחֲזוֹ אֲרֵי תוּסְקְפָא דֵין בָּעֵי לְאִתְגְרָאָה בִּי׃ **ח**וַהֲוָה כַּד שְׁמַע אֱלִישָׁע נְבִיָא דַייָ אֲרֵי בְזַע מַלְכָּא דְיִשְׂרָאֵל יַת לְבוּשׁוֹהִי וּשְׁלַח לְוַת מַלְכָּא לְמֵימַר לְמָא בְּזַעְתָּא לְבוּשָׁךְ יֵיתֵי כְעַן לְוָתִי וְיֵדַע דְאִית נְבִיָא בְּיִשְׂרָאֵל׃ **ט**וַאֲתָא נַעֲמָן בְּסוּסוֹהִי וּבִרְתִיכוֹהִי וְקָם בִּתְרַע בֵּיתָא דֶאֱלִישָׁע׃ **י**וּשְׁלַח לְוָתֵיהּ אֱלִישָׁע אִזְגַדָא לְמֵימַר אֱזֵיל וּטְבוּל שְׁבַע זִמְנִין בְּיַרְדְנָא וִיתוּב בִּסְרָךְ לָךְ וְאִתַּסֵי׃ **יא**וּרְגִיז נַעֲמָן וַאֲזַל וַאֲמַר הָא הֱוֵיתִי אֲמַר דִלְוָתִי יִפּוֹק מִפַּק וִיקוּם וִיצַלֵי בִּשְׁמָא דַייָ אֱלָהֵיהּ וִירִים יְדֵיהּ עַל אֲתַר בֵּית מָחָתָא וְתִתַּסֵי סְגִירוּתָא׃ **יב**הֲלָא טָבִין אֲמָנָא וּפַרְפַּר נַהֲרֵי דַמֶשֶׂק מִכֹּל מֵי אַרְעָא דְיִשְׂרָאֵל הֲלָא אֶטְבּוֹל בְּהוֹן וְאִתַּסֵי וְאִתְפְּנֵי וַאֲזַל בִּרְגַז׃ **יג**וּקְרִיבוּ עַבְדוֹהִי וּמַלִילוּ עִמֵיהּ וַאֲמַרוּ מָרִי אִלוּ פִּתְגָמָא רַבָּא נְבִיָא מַלֵיל עִמָךְ הֲלָא תַעְבֵּיד וְאַף אֱלָהֵין דַאֲמַר לָךְ טְבוֹל וְאִתַּסֵי׃ **יד**וּנְחַת וּטְבַל בְּיַרְדְנָא שְׁבַע זִמְנִין כְּפִתְגָמָא נְבִיָא דַייָ וְתַב בִּסְרֵיהּ כִּבְסַר יַנִיק זְעֵיר וְאִתָּסֵי׃ **טו**וְתַב לְוַת נְבִיָא דַייָ הוּא וְכָל מַשִׁרְיָתֵיהּ וַאֲתָא וְקָם קֳדָמוֹהִי וַאֲמַר הָא כְעַן יְדָעִית אֲרֵי לֵית אֱלָהָא קַיָם בְּכָל אַרְעָא אֱלָהֵין בְּיִשְׂרָאֵל וּכְעַן קַבֵּל כְעַן תִּקְרוּבְתָּא מִן עַבְדָךְ׃ **טז**וַאֲמַר קַיָם הוּא יְיָ דִי מְשַׁמֵשְׁנָא קָדָמוֹהִי אִם אֲקַבֵּל וְאַתְקֵיף בֵּיהּ לְקַבָּלָא וְלָא אֲבָא׃ **יז**וַאֲמַר נַעֲמָן וְלָא יִתְיְהֵיב כְּעַן לְעַבְדָךְ טְעוּן זוֹג כּוּדַנְוָון מֵעֲפַר אַדְמָתָא אֲרֵי לָא יַעְבֵּד עוֹד עַבְדָךְ עֲלָתָא וּדְבַח לְטַעֲוַת עַמְמַיָא אֱלָהֵין לִשְׁמָא דַיְיָ׃ **יח**לְפִתְגָמָא הָדֵין יִשְׁבּוֹק יְיָ לְעַבְדָךְ בְּמֵיעַל רִבּוֹנִי לְבֵית רִמוֹן לְמִסְגַד תַּמָן וְהוּא סָמִיךְ עַל יְדִי וְאֶסְגוֹד בֵּית רִמוֹן בְּמִסְגְדִי בֵּית רִמוֹן יִשְׁבּוֹק יְיָ לְעַבְדָךְ בְּפִתְגָמָא הָדֵין׃ **יט**וַאֲמַר לֵיהּ אֱזִיל לִשְׁלָם וַאֲזַל מִלְוָתֵיהּ כְּרוּב אַרְעָא׃ **כ**וַאֲמַר גֵיחֲזִי תַּלְמִידָא דֶאֱלִישָׁע נְבִיָא דַייָ הָא מְנַע רִבּוֹנִי יַת נַעֲמָן אֲרַמָאָה הָדֵין מִלְקַבָּלָא מִנֵיהּ יַת דְאַיְתֵי קַיָם הוּא יְיָ אֱלָהֵין אֶרְהוֹט בַּתְרוֹהִי וְאֶסַב מִנֵיהּ מִדָעַם׃ **כא**וּרְדַף גֵיחֲזִי בָּתַר נַעֲמָן וַחֲזָא נַעֲמָן גַבְרָא רְהִיט בַּתְרוֹהִי וְאִתְרְכִין מִן רְתִיכָא לָקֳדָמוּתֵיהּ וַאֲמַר הַשְׁלָם׃ **כב**וַאֲמַר שְׁלָם רִבּוֹנִי שְׁלָחַנִי לְמֵימָר הָא כְעַן דֵין אֲתוֹ לְוָתִי תְּרֵין עוּלֵימִין מִטוּרָא דְבֵית אֶפְרַיִם מִתַּלְמִידֵי נְבִיַיָא הַב כְּעַן לְהוֹן כִּכְּרָא דְכַסְפָּא וּתְרֵין אִצְטְלָוָן דִלְבוּשָׁא׃ **כג**וַאֲמַר נַעֲמָן שְׁרֵי סַב תַּרְתֵּין כִּכְרִין וְאַתְקֵיף בֵּיהּ וְצַר תַּרְתֵּין כִּכְּרִין דִכְסַף בִּתְרֵין פִּלְדְסִין וּתְרֵין אִצְטַלְוָן דִלְבוּשִׁין וִיהַב לִתְרֵין עוּלֵימוֹהִי וּנְסִיבוּ קֳדָמוֹהִי׃ **כד**וְעַל לַאֲתַר כַּסִי וּנְסֵיב מִיֶדְהוֹן וּפַקֵיד בְּבֵיתָא וּשְׁלַח יַת גַבְרַיָא וַאֲזַלוּ׃ **כה**וְהוּא אֲתָא וְקָם קֳדָם רִבּוֹנֵיהּ וַאֲמַר לֵיהּ אֱלִישָׁע מְנָן אַתְּ אָתֵי גֵיחֲזִי וַאֲמַר לָא אֲזַל עַבְדָךְ לְכָא וּלְכָא׃ **כו**וַאֲמַר לֵיהּ בְּרוּחַ נְבוּאָה אִתְחַוָא לִי כַּד אִתְהַפִּיךְ גַבְרָא מֵעַל רְתִיכֵיהּ לָקֳדָמוּתֵךְ הֲשָׁעָה הִיא לָךְ דִנְסֵיבְתָּא כַסְפָּא וּנְסֵיבְתָּא לְבוּשַׁיָא וַחֲשַׁבְתָּא בְלִבָּךְ לְמִקְנֵי זֵיתִין וּכְרָמִין וְעָאן וְתוֹרִין וְעַבְדִין וְאַמְהָן׃ **כז**וּסְגִירוּת נַעֲמָן תִּדְבַּק בָּךְ וּבִבְנָךְ לְעָלָם וּנְפַק מִן קֳדָמוֹהִי חִוָר כְּתַלְגָא׃

**2 Kings 6**

**א**וַאֲמַרוּ תַלְמִידֵי נְבִיַיָא לֶאֱלִישָׁע הָא כְעַן אַתְרָא דִי אֲנַחְנָא יַתְבִין תַּמָן קֳדָמָךְ עַק לָנָא׃ **ב**נֵיזֵל כְּעַן עַד יַרְדְנָא וְנִסַב מִתַּמָן גְבַר כְּשׁוֹרָא חֲדָא וְנַעְבֵּיד לָנָא תַּמָן אַתְרָא לְמִתַב תַּמָן וַאֲמַר אֱזִילוּ׃ **ג**וַאֲמַר חַד שְׁרֵי כְעַן וַאֲזֵיל עִם עַבְדָךְ וַאֲמַר אֲנָא אֵיזִיל׃ **ד**וַאֲזַל עִמְהוֹן וַאֲתוֹ לְיַרְדְנָא וְקָצוּ אָעַיָא׃ **ה**וַהֲוָה חַד מָחֵי בְשָׁרִיתָא וְאִשְׁתְּלִיף בַּרְזְלָא וּנְפַל לְמַיָא וּצְוַח וַאֲמַר בְּבָעוּ רִבּוֹנִי וְהוּא מִשְׁאַל שְׁאֵילְתֵּיהּ׃ **ו**וַאֲמַר נְבִיָא דַייָ אָן נְפַל וְאַחְזֵיהּ יַת אַתְרָא וְקַץ אֲעָא וּרְמָא לְתַמָן וּקְפָא בַּרְזְלָא׃ **ז**וַאֲמַר טוּל לָךְ וְאוֹשִׁיט יְדֵיהּ וְנַסְבֵיהּ׃ **ח**וּמַלְכָּא דַאֲרָם הֲוָה מְגִיחַ קְרָבָא בְּיִשְׂרָאֵל וְאִתְמְלִךְ בְּעַבְדוֹהִי לְמֵימַר לַאֲתַר כַּסִי טְמִיר יְהֵי בֵּית מֵשְׁרִי׃ **ט**וּשְׁלַח נְבִיָא דַייָ לְוַת מַלְכָּא דְיִשְׂרָאֵל לְמֵימַר אִסְתַּמַר מִלְמֶעְבַּר אַתְרָא הָדֵין אֲרֵי תַמָן אֱנַשׁ אֲרָם כְּסָן׃ **י**וּשְׁלַח מַלְכָּא דְיִשְׂרָאֵל לְאַתְרָא דִי אֲמַר לֵיהּ נְבִיָא דַייָ וְאַזְהָרֵיהּ וְאִסְתַּמָר תַּמָן לָא חֲדָא זִימְנָא וְלָא תַרְתֵּין זִמְנִין׃ **יא**וְאִסְתַּעַר לִבָּא דְמַלְכָּא דַאֲרָם עַל פִּתְגָמָא הָדֵין וּקְרָא לְעַבְדוֹהִי וַאֲמַר לְהוֹן הֲלָא תְחַווּן לִי מַן מִדִילָנָא גָלֵי רָזֵי לְמַלְכָּא דְיִשְׂרָאֵל׃ **יב**וַאֲמַר חַד מֵעַבְדוֹהִי לָא רִבּוֹנִי מַלְכָּא אֲרֵי אֱלִישָׁע נְבִיָא דִי בְּיִשְׂרָאֵל יְחַוֵי לְמַלְכָּא דְיִשְׂרָאֵל יַת פִּתְגָמַיָא דִי תְמַלֵיל בְּאִדְרוֹן בֵּית מִשְׁכְּבָךְ׃ **יג**וַאֲמַר אֱזִילוּ וַחֲזוֹ הֵיכָא הוּא וְאֶשְׁלַח וְאֶדְבְּרִינֵיהּ וְאִתְחַוָא לֵיהּ לְמֵימַר הָא בְדוֹתָן׃ **יד**וּשְׁלַח תַּמָן סוּסְוָן וּרְתִיכִין וּמַשִׁרְיַן סַגִיאִין וַאֲתוֹ בְלֵילְיָא וַאֲקִיפוּ עַל קַרְתָּא׃ **טו**וְאַקְדִים מְשׁוּמְשָׁנֵיהּ דִנְבִיָא דַייָ לְמֵיקָם וּנְפַק וְהָא מַשִׁרְיַן אַקִיפָא יַת קַרְתָּא סוּסְוָן וּרְתִיכִין וַאֲמַר עוּלֵימֵיהּ לֵיהּ בְּבָעוּ רִבּוֹנִי אֵיכְדֵין נַעֲבֵּיד׃ **טז**וַאֲמַר לָא תִדְחָל אֲרֵי סַגִיאִין דְעִמָנָא מִדְעִמְהוֹן׃ **יז**וְצַלִי אֱלִישָׁע וַאֲמַר יְיָ גַלֵי כְעַן יַת עֵינוֹהִי וְיֶחֱזֵי וּגְלָא יְיָ יַת עֵינֵי רַבְיָא וַחֲזָא וְהָא טוּרָא מְלֵי סוּסְוָן וּרְתִיכִין דְאֶשְׁתָּא סַחֲרָנוּת אֱלִישָׁע׃ **יח**וּנְחָתוּ לְוָתֵיהּ וְצַלִי אֱלִישָׁע קֳדָם יְיָ וַאֲמַר מְחֵי כְעַן יַת עַמָא הָדֵין בְּשַׁבְרִירַיָא וּמְחָנָן בְּשַׁבְרִירַיָא כְּפִתְגָמָא דֶאֱלִישָׁע׃ **יט**וַאֲמַר לְהוֹן אֱלִישָׁע לָא דֵין אוֹרְחָא וְלָא דָא קַרְתָּא אַיְתוֹ בַתְרַי וְאוֹבִיל יַתְכוֹן לְוַת גְבַר דִי אַתּוּן בָּעָן וְאוֹבִיל יַתְהוֹן לְשֹׁמְרוֹן׃ **כ**וַהֲוָה כְּמֵיעַלְהוֹן לְשֹׁמְרוֹן וַאֲמַר אֱלִישָׁע יְיָ גְלֵי יַת עֵינֵי אִלֵין וְיֶחֱזוּן וּגְלָא יְיָ יַת עֵינֵיהוֹן וַחֲזוֹ וְהָא בְּגוֹ שֹׁמְרוֹן׃ **כא**וַאֲמַר מַלְכָּא דְיִשְׂרָאֵל לֶאֱלִישָׁע כַּד חֲזָא יַתְהוֹן הֲמִקְטוֹל אֶקְטוֹל רַבִּי׃ **כב**וַאֲמַר לָא תִקְטוֹל הָא דִשְׁבֵיתָא בְּחַרְבָּךְ וּבְקַשְׁתָּךְ אַתְּ קְטֵיל שַׁוֵי לַחְמָא וּמַיָא קֳדָמֵיהוֹן וְיֵכְלוּן וְיִשְׁתּוּן וְיֵזְלוּן לְרִבּוֹנֵיהוֹן׃ **כג**וְאַתְקִין לְהוֹן שֵׁירוּ רַבָּא וַאֲכַלוּ וּשְׁתִיאוּ וְשַׁלְחִינוּן וַאֲזַלוּ לְוַת רִבּוֹנֵיהוֹן וְלָא אוֹסִיפוּ עוֹד מַשִׁרְיַת אֲרָם לְמֵיעַל בִּתְחוּם אַרְעָא דְיִשְׂרָאֵל׃ **כד**וַהֲוָה בָּתַר כֵּן וּכְנַשׁ בַּר הֲדַד מַלְכָּא דַאֲרָם יַת כָּל מַשְׁרִיתֵיהּ וּסְלֵיק וְצַר עַל שֹׁמְרוֹן׃ **כה**וַהֲוָה כַפְנָא רַבָּא בְּשֹׁמְרוֹן וְהָא צָיְרִין עֲלָהּ עַד דַהֲוָה רֵישָׁא דַחֲמְרָא מִזְדַבֵּן בְּתַמְנָן כְּסַף וְרִבְעַת קַבָּא דְזֶבֶל מַפְקַת יוֹנַיָא בְּחַמְשָׁא סִלְעִין דִכְסַף׃ **כו**וַהֲוָה מַלְכָּא דְיִשְׂרָאֵל עֲבַר עַל שׁוּרָא וְאִתְּתָא קַבְלָא קֳדָמוֹהִי לְמֵימַר פְּרֵיק רִבּוֹנִי מַלְכָּא׃ **כז**וַאֲמַר לָא יִפְרְקִינָךְ יְיָ מְנַן אֶפְרְקִינָךְ הֲמִן אִדְרָא אוֹ מִן מַעֲצַרְתָּא׃ **כח**וַאֲמַר לָהּ מַלְכָּא מַה לִיךְ וַאֲמַרַת אִתְּתָא הָדָא אֲמַרַת לִי הָבִי יַת בְּרִיךְ וְנֵיכְלִינֵיהּ יוֹמָא דֵין וְיַת בְּרִי נֵיכוּל מְחָר׃ **כט**וּבַשֵׁילְנָא יַת בְּרִי וַאֲכַלְנוּהִי וַאֲמַרִית לָהּ בְּיוֹמָא אוֹחֲרָנָא הָבִי יַת בְּרִיךְ וְנֵיכְלִינֵיהּ וְאַטְמָרַת יַת בְּרָהּ׃ **ל**וַהֲוָה כַד שְׁמַע מַלְכָּא יַת פִּתְגָמֵי אִתְּתָא וּבְזַע יַת לְבוּשׁוֹהִי וְהוּא עֲבַר עַל שׁוּרָא וַחֲזָא עַמָא וְהָא סַקָא אֲסִיר עַל בִסְרֵיהּ מִלְגָיו׃ **לא**וַאֲמַר כְּדֵין יַעְבֵּיד לִי יְיָ וּכְדֵין יוֹסִיף אִם יִתְקַיָם רֵישָׁא דֶאֱלִישָׁע בַּר שָׁפָט עֲלוֹהִי יוֹמָא דֵין׃ **לב**וֶאֱלִישָׁע יָתֵיב בְּבֵיתֵיהּ וְסָבַיָא יַתְבִין עִמֵיהּ וּשְׁלַח גַבְרָא קֳדָמוֹהִי עַד לָא יֵתֵי אִזְגַדָא לְוָתֵיהּ וְהוּא אֲמַר לְסָבַיָא הַחֲזֵיתוּן אֲרֵי שְׁלַח בַּר קְטוֹלָא הָדֵין לְאַעְדָאָה יַת רֵישִׁי חֲזוֹ כְּמֵיתֵי אִזְגַדָא אֲחוּד דָשָׁא וּתְדַחֲקוּן יָתֵיהּ בְּדָשָׁא הֲלָא קַל רִגְלֵי רִבּוֹנֵיהּ בַּתְרוֹהִי׃ **לג**עַד דְהוּא מְמַלֵיל עִמְהוֹן וְהָא אִזְגַדָא נָחִית לְוָתֵיהּ וַאֲמַר הָא דָא בִישְׁתָּא מִן קֳדָם יְיָ מָא אֲצַלֵי קֳדָם יְיָ עוֹד׃

**2 Kings 7**

**א**וַאֲמַר אֱלִישָׁע קַבִּילוּ פִתְגָמָא דַייָ כִּדְנַן אֲמַר יְיָ כְּעִדְנָא הָדֵין מְחַר סְאָה סוּלְתָּא בְסִלְעָא וְסָאתָן סְעוֹרִין בְּסִלְעָא בִּתְרַע דְשֹׁמְרוֹן׃ **ב**וַאֲתֵיב גִבָּרָא דְמַלְכָּא דְסָמִיךְ עַל יְדוֹהִי יַת נְבִיָא דַייָ וַאֲמַר אִילוּ יְיָ פְּתַח כַּוִין וּמָחִית טוּבָא מִן שְׁמַיָא הַיְהֵי פִּתְגָמָא הָדֵין וַאֲמַר הָא אַתְּ חָזֵי בְּעֵינָךְ וּמִתַּמָן לָא תֵיכוֹל׃ **ג**וְאַרְבָּעָה גַבְרִין הֲווֹ סְגִירִין יַתְבִין בְּמַעֲלָנָא דְתַרְעָא וַאֲמַרוּ גְבַר לְחַבְרֵיהּ מָא אֲנַחְנָא יַתְבִין כָּא עַד דִנְמוּת׃ **ד**אִם נֵימַר נֵיעוֹל לְקַרְתָּא וְכַפְנָא בְקַרְתָּא וּנְמוּת תַּמָן וְאִם נִתֵיב הָכָא וּנְמוּת וּכְעַן אֱתוֹ וְנִשְׁתְּמַע לְמַשִׁרְיַת אֲרָם אִם יְחַיוּנָנָא וְנֵחִי אִם יִקְטְלוּנָנָא וְנִתְקַטֵיל׃ **ה**וְקָמוּ בְקִבְלָא לְמֵיעַל לְמַשִׁרְיַת אֲרַם וַאֲתוֹ עַד סְיָפֵי מַשִׁרְיַת אֲרָם וְהָא לֵית תַּמָן אֱנָשׁ׃ **ו**וּמִן קֳדָם יְיָ אִשְׁתְּמַע לְמַשִׁרְיַת אֲרָם קַל רְתִיכִין קַל סוּסְוָן קַל מַשִׁרְיַן סַגִיאִן וַאֲמַרוּ גְבַר לְחַבְרֵיהּ הָא אֲגַר עֲלָנָא מַלְכָּא דְיִשְׂרָאֵל יַת מַלְכֵי חִתָּאֵי וְיַת מַלְכֵי מִצְרָאֵי לְמֵיתֵי עֲלָנָא׃ **ז**וְקָמוּ וַעֲרָקוּ בְקִבְלָא וּשְׁבָקוּ יַת מַשְׁכְּנֵיהוֹן וְיַת סוּסְוָתְהוֹן וְיַת חֲמָרֵיהוֹן בְּמַשְׁרִיתָא כְּמָא דְהִיא וַעֲרָקוּ לְשֵׁיזָבָא נַפְשֵׁיהוֹן׃ **ח**וַאֲתוֹ סְגִירַיָא הָאִלֵין עַד סְיָפֵי מַשְׁרִיתָא וַעֲלוּ לְמַשְׁכְּנָא חַד וַאֲכַלוּ וּשְׁתִיאוּ וּנְסִיבוּ מִתַּמָן כַּסְפָּא וְדַהֲבָא וּלְבוּשִׁין וַאֲזָלוּ וְאַטְמָרוּ וְתָבוּ וַעֲלוּ לְמַשְׁכְּנָא אוֹחֲרָנָא וּנְסִיבוּ מִתַּמָן וַאֲזַלוּ וְאַטְמָרוּ׃ **ט**וַאֲמַרוּ גְבַר לְחַבְרֵיהּ לָא כָשַׁר מַה דַאֲנַחְנָא עַבְדִין יוֹמָא הָדֵין יוֹם בְּסוֹרָא הוּא וְאִלוּ אֲנַחְנָא שַׁתְקִין וּמוֹרְבִין עַד נֵיהוֹר צַפְרָא וִיעַרְעִינָנָא חוֹבָא וּכְעַן אִיתוּ וְנִתְמְטֵי וּנְחַוֵי בֵּית מַלְכָּא׃ **י**וַאֲתוֹ וּקְרוֹ לְנַטְרֵי תְרַע קַרְתָּא וְחַוִיאוּ לְהוֹן לְמֵימַר אָתִינָא לְמַשִׁרְיַת אֲרָם וְהָא לֵית תַּמָן גְבַר וְקַל אֱנַשׁ אֱלָהֵין סוּסְוָן אֲסִירִין וַחֲמָרִין אֲסִירִין וּמַשְׁכְּנִין כְּמָא דְאִינוּן׃ **יא**וּקְרָא נַטְרֵי תַרְעָא וְחַוִיאוּ בֵּית מַלְכָּא לְגָיו׃ **יב**וְקָם מַלְכָּא בְּלֵילְיָא וַאֲמַר לְעַבְדוֹהִי אֲחַוֵי כְעַן לְכוֹן יַת דַעֲבָדוּ לָנָא אֱנַשׁ אֲרָם יָדְעִין אֲרֵי כְפָנִין אֲנַחְנָא וּנְפַקוּ מִן מַשְׁרִיתָא לְאִטַמָרָא בְחַקְלָא לְמֵימַר אִם יַפְקוּן מִן קַרְתָּא וְנִיחוּדוּנוּן כַּד חַיִין וּלְקַרְתָּא נֵיעוֹל׃ **יג**וַאֲתֵיב חַד מֵעַבְדוֹהִי וַאֲמַר וְיִדְבְּרוּן כְּעַן חַמְשָׁא מִן סוּסְוָתָא מִן שַׁאֲרָא דְאִשְׁתַּאֲרוּ בָהּ הָא אִינוּן כְּכָל הֲמוֹנָא דְיִשְׂרָאֵל דְאִשְׁתַּאֲרוּ בָהּ אִם יֵבְדוּן הָא אִינוּן כְּכָל הֲמוֹנָא דְיִשְׂרָאֵל דְסָפוּ וְנִשְׁלַח וְנֶחְזֵי׃ **יד**וְדַבָּרוּ תְרֵין רִכְבֵי סוּסִין וּשְׁלַח מַלְכָּא בָּתַר מַשִׁרְיַת אֲרָם לְמֵימַר אֱזִילוּ וַחֲזוֹ׃ **טו**וַאֲזַלוּ בַתְרֵיהוֹן עַד יַרְדְנָא וְהָא כָל אוֹרְחָא מַלְיָא לְבוּשִׁין וּמָנִין דִרְמוֹ אֱנַשׁ אֲרָם בְּאִתְבָּעוּתְהוֹן לְמֶעְרַק וְתָבוּ אִזְגַדַיָא וְחַוִיאוּ לְמַלְכָּא׃ **טז**וּנְפַק עַמָא וּבְזוֹ יַת מַשִׁרְיַת אֲרָם וַהֲוָה סְאָה סוּלְתָּא בְּסִלְעָא וְסָאתָן סְעוֹרִין בְּסִלְעָא כְּפִתְגָמָא דַיָי׃ **יז**וּמַלְכָּא מַנֵי יַת גִבָּרָא דִסְמִיךְ עַל יְדוֹהִי עַל תַּרְעָא וְדָשׁוּהִי עַמָא בְּתַרְעָא וּמִית כְּמָא דְמַלֵיל נְבִיָא דַייָ דְמַלֵיל כַּד נְחַת מַלְכָּא לְוָתֵיהּ׃ **יח**וַהֲוָה כַּד מַלֵיל נְבִיָא דַייָ עִם מַלְכָּא לְמֵימָר סָאתָן סְעוֹרִין בְּסִלְעָא וּסְאָה סוּלְתָּא בְּסִלְעָא יִהֵי כְּעִדָנָא הָדֵין מְחַר בְתַרְעָא דְשֹׁמְרוֹן׃ **יט**וַאֲתֵיב גִבָּרָא יַת נְבִיָא דַייָ וַאֲמַר וְאִלוּ יְיָ פָּתַח כַּוִין וּמָחִית טוּבָא מִן שְׁמַיָא הַיְהֵי כְּפִתְגָמָא הָדֵין וַאֲמַר הָא אַתְּ חָזֵי בְּעֵינָךְ וּמִתַּמָן לָא תֵיכוּל׃ **כ**וַהֲוָה לֵיהּ כֵּן וְדָשׁוּ יָתֵיהּ עַמָא בְּתַרְעָא וּמִית׃

**2 Kings 8**

**א**וֶאֱלִישָׁע מַלֵיל עִם אִתְּתָא דְאַחְיֵי יַת בְּרָהּ לְמֵימָר קוּמִי וֶאֱזִילוּ אַתְּ וֶאֱנַשׁ בֵּיתֵיךְ וְדַיְרִי בַּאֲתַר דְכָשַׁר לְמֵידַר אֲרֵי זַמִין יְיָ כַּפְנָא וְאַף עָתִיד לְמֵיתֵי עַל אַרְעָא שְׁבַע שְׁנִין׃ **ב**וְקָמַת אִתְּתָא וַעֲבָדַת כְּפִתְגָמָא דִנְבִיָא דַייָ וַאֲזָלַת הִיא וֶאֱנַשׁ בֵּיתָהּ וְאִתּוֹתָבַת בְּאַרְעָא פְלִשְׁתָּאֵי שְׁבַע שְׁנִין׃ **ג**וַהֲוָה מִסוֹף שְׁבַע שְׁנִין וְתָבַת אִתְּתָא מֵאַרְעָא פְלִשְׁתָּאֵי וּנְפָקַת לְמִיקְבַּל קֳדָם מַלְכָּא עַל בֵּיתָהּ וְעַל חַקְלָהּ׃ **ד**וּמַלְכָּא מַלֵיל עִם גֵחֲזִי תַּלְמִידָא דִנְבִיָא דַייָ לְמֵימָר אִשְׁתָּעֵי כְעַן לִי יַת כָּל רַבְרְבָתָא דַעֲבַד אֱלִישָׁע׃ **ה**וַהֲוָה הוּא מִשְׁתָּעֵי לְמַלְכָּא יַת דְאַחְיֵי יַת מִיתָא וְהָא אִתְּתָא דְאַחְיֵי יַת בְּרָהּ קָבְלָא קֳדָם מַלְכָּא עַל בֵּיתָהּ וְעַל חַקְלָהּ וַאֲמַר גֵחֲזִי רִבּוֹנִי מַלְכָּא דָא אִתְּתָא וְדֵין בְּרָהּ דְאַחְיֵי אֱלִישָׁע׃ **ו**וּשְׁאֵיל מַלְכָּא לְאִתְּתָא וְאִשְׁתְּעִיאַת לֵיהּ וּמַנֵי לָהּ מַלְכָּא גְוָזָא חַד לְמֵימַר אֲתֵיב יַת כָּל דִילָהּ וְיַת כָּל עַלְלַת חַקְלָא מִיוֹמָא דְשַׁבְקַת יַת אַרְעָא וְעַד כְּעַן׃ **ז**וַאֲתָא אֱלִישָׁע דַמֶשֶׂק וּבַר הֲדַד מַלְכָּא דַאֲרַם מְרַע וְאִתְחַוָא לֵיהּ לְמֵימַר אֲתָא נְבִיָא דַייָ עַד הַלְכָא׃ **ח**וַאֲמַר מַלְכָּא לַחֲזָאֵל סַב בִּידָךְ תִּקְרוּבְתָּא וַאֲזֵיל לָקֳדָמוּת נְבִיָא דַייָ וְתִתְבַּע יַת פִּתְגָמָא דַייָ מִנֵיהּ לְמֵימַר הַאֵיחֵי מִמַרְעֵי דֵין׃ **ט**וַאֲזַל חֲזָאֵל לָקֳדָמוּתֵיהּ וּנְסֵיב תִּקְרוּבְתָּא בִּידֵיהּ וְכָל טוּב דַמֶשֶׂק טָעוּן אַרְבְּעִין גַמְלִין וַאֲתָא וְקָם קֳדָמוֹהִי וַאֲמַר בְּרָךְ בַּר הֲדַד מַלְכָּא דַאֲרַם שַׁלְחַנִי לְוָתָךְ לְמֵימַר הַאֵיחֵי מִמַרְעֵי דֵין׃ **י**וַאֲמַר לֵיהּ אֱלִישָׁע אֱזֵיל אֱמַר לֵיהּ מֵיחָא תֵיחֵי וְאַחֲזִינַנִי יְיָ אֲרֵי מֵמַת יְמוּת׃ **יא**וְאַסְחַר יַת אַפּוֹהִי וְאוֹרִיךְ עַד סַגִי וּבְכָא נְבִיָא דַיָי׃ **יב**וַאֲמַר חֲזָאֵל מָא דֵין רִבּוֹנִי בְּכֵי וַאֲמַר אֲרֵי יָדַעְנָא יַת דְתַעְבֵּיד לִבְנֵי יִשְׂרָאֵל בִּישָׁא כְּרַכֵּיהוֹן תּוֹקִיד בְּנוּרָא וְעוּלֵימֵיהוֹן בְּחַרְבָּא תִקְטֵיל וְעוּלֵימֵיהוֹן תְּטַרַף וּמְעַדְיָתֵיהוֹן תְּבַזַע׃ **יג**וַאֲמַר חֲזָאֵל אֲרֵי מָה עַבְדָךְ כַּלְבָּא אֲרֵי יַעְבֵּיד פִּתְגָמָא רַבָּא הָדֵין וַאֲמַר אֱלִישָׁע אַחְזְיַנִי יְיָ יָתָךְ מַלְכָּא עַל אֲרָם׃ **יד**וַאֲזַל מִלְוַת אֱלִישָׁע וַאֲתָא לְוַת רִבּוֹנֵיהּ וַאֲמַר לֵיהּ מָה אֲמַר לָךְ אֱלִישָׁע וַאֲמַר אֲמַר לִי מֵחָא תֵיחֵי׃ **טו**וַהֲוָה בְּיוֹמָא דְבַתְרוֹהִי וּנְסִיב גוּנְבָא וּטְבַל בְּמַיָא וּפְרַס עַל אַפּוֹהִי וּמִית וּמְלַךְ חֲזָאֵל תְּחוֹתוֹהִי׃ **טז**וּבִשְׁנַת חֲמֵשׁ לְיוֹרָם בַּר אַחְאָב מַלְכָּא דְיִשְׂרָאֵל וִיהוֹשָׁפָט מֶלֶךְ שִׁבְטָא דְבֵית יְהוּדָה מְלַךְ יְהוֹרָם בַּר יְהוֹשָׁפָט מֶלֶךְ יְהוּדָה׃ **יז**בַּר תְּלָתִין וְתַרְתֵּין שְׁנִין הֲוָה כַּד מְלַךְ וְתַמְנֵי שְׁנִין מְלַךְ בִּירוּשְׁלֵם׃ **יח**וַאֲזַל בְּאוֹרַח מַלְכֵי יִשְׂרָאֵל כְּמָא דַעֲבַדוּ בֵּית אַחְאָב אֲרֵי בַת אַחְאָב הֲוַת לֵיהּ לְאִיתּוּ וַעֲבַד דְבִישׁ קֳדָם יְיָ׃ **יט**וְלָא הֲוָה רַעֲוָא קֳדָם יְיָ לְחַבָּלָא יַת דְבֵית יְהוּדָה בְּדִיל דָוִד עַבְדֵיהּ כְּמָא דַאֲמַר לֵיהּ לְמִתַּן לֵיהּ מַלְכוּ וְלִבְנוֹהִי כָּל יוֹמַיָא׃ **כ**בְּיוֹמוֹהִי מְרָדוּ אֱדוֹמָאֵי מִתְּחוֹת יַד אֱנַשׁ יְהוּדָה וְאַמְלִיכוּ עֲלֵיהוֹן מַלְכָּא׃ **כא**וַעֲבַר יוֹרָם לְצָעִיר וְכָל רְתִיכַיָא עִמֵיהּ וַהֲוָה הוּא קָם בְּלֵילְיָא וּמְחָא יַת אֱנַשׁ אֱדוֹם דְמַקְפִין לֵיהּ וְיַת רַבָּנֵי רְתִיכַיָא וְאַפֵּךְ עַמָא לְקִירְווֹהִי׃ **כב**וּמְרָדוּ אֱדוֹמָאֵי מִתְּחוֹת יַד אֱנַשׁ יְהוּדָה עַד יוֹמָא הָדֵין בְּכֵן מְרַדוּ יַתְבֵי לִבְנָה בְּעִדָנָא הַהִיא׃ **כג**וּשְׁאַר פִּתְגָמֵי יוֹרָם וְכָל דַעֲבַד הֲלָא אִינוּן כְּתִיבִין עַל סִפְרָא פִּתְגָמֵי יוֹמַיָא לְמַלְכֵי דְבֵית יְהוּדָה׃ **כד**וּשְׁכִיב יוֹרָם עִם אֲבָהָתוֹהִי וְאִתְקְבַר עִם אֲבָהָתוֹהִי בְּקַרְתָּא דְדָוִד וּמְלַךְ אֲחַזְיָהוּ בְרֵיהּ תְּחוֹתוֹהִי׃ **כה**בִּשְׁנַת תַּרְתָא עַסְרֵי שְׁנִין לְיוֹרָם בַּר אַחְאָב מַלְכָּא דְיִשְׂרָאֵל מְלַךְ אֲחַזְיָהוּ בַּר יְהוֹרָם מֶלֶךְ שִׁבְטָא דְבֵית יְהוּדָה׃ **כו**בַּר עַשְׂרִין וְתַרְתֵּן שְׁנִין אֲחַזְיָה כַּד מְלַךְ וְשַׁתָּא חֲדָא מְלַךְ בִּירוּשְׁלֵם וְשׁוּם אִמֵיהּ עֲתַלְיָהוּ בַת עָמְרִי מַלְכָּא דְיִשְׂרָאֵל׃ **כז**וַאֲזַל בְּאוֹרַח בֵּית אַחְאָב וַעֲבַד דְבִישׁ קֳדָם יְיָ כְּבֵית אַחְאָב אֲרֵי חֲתָנָא דְבֵית אַחְאָב הוּא׃ **כח**וַאֲזַל עִם יוֹרָם בַּר אַחְאָב לְאַגָחָא קְרָבָא עִם חֲזָאֵל מַלְכָּא דַאֲרָם בְּרָמוֹת גִלְעָד וּמְחוֹ אֱנַשׁ אֲרָם יַת יוֹרָם׃ **כט**וְתַב יוֹרָם מַלְכָּא לְאִתַּסָאָה בְיִזְרְעֶאל מִן מְחָתָא דִמְחוֹהִי אֱנַשׁ אֲרָם בְרָמָתָא כַּד אַגִיחַ קְרָבָא עִם חֲזָאֵל מַלְכָּא דַאֲרָם וַאֲחַזְיָהוּ בַּר יְהוֹרָם מֶלֶךְ שִׁבְטָא דְבֵית יְהוּדָה נְחַת לְמִסְעָד יַת יוֹרָם בַּר אַחְאָב בְּיִזְרְעֶאל אֲרֵי מְרַע הוּא׃

**2 Kings 9**

**א**וֶאֱלִישָׁע נְבִיָא קְרָא לְחַד מִתַּלְמִידֵי נְבִיַיָא וַאֲמַר לֵיהּ זַרִיז חַרְצָךְ וּנְסִיב מָנָא דְמִשְׁחָא הָדֵין בִּידָךְ וֶאֱזֵיל לְרָמוֹת גִלְעָד׃ **ב**וּתְהַךְ לְתַמָן וַחֲזֵי תַמָן יַת יֵהוּא בַּר יְהוֹשָׁפָט בַּר נִמְשִׁי וּתְהַךְ וּתְקִימִינֵיהּ מִגוֹ אֲחוֹהִי וְתָעֵיל יָתֵיהּ תָּוָן בְּגוֹ תָּוָן׃ **ג**וְתִסַב מָנָא דְמִשְׁחָא וּתְרֵיק עַל רֵישֵׁיהּ וְתֵימַר כִּדְנַן אֲמַר יְיָ מְשַׁחְתָּךְ לְמֶהֱוֵי מַלְכָּא עַל יִשְׂרָאֵל וְתִפְתַּח דָשָׁא וְתַעֲרוֹק וְלָא תִסְכֵּי׃ **ד**וַאֲזַל עִלֵימָא תַּלְמִידָא דִנְבִיָא בְּרָמוֹת גִלְעָד׃ **ה**וַאֲתָא וְהָא רַבָּנֵי חֵילָא יַתְבִין וַאֲמַר פִּתְגַם אִית לִי לְמַלָלָא עִמָךְ רַבָּא וַאֲמַר יֵהוּא לְמַן מִכּוּלָנָא וַאֲמַר עִמָךְ רַבָּא׃ **ו**וְקָם וְעַל לְבֵיתָא וַאֲרִיק מִשְׁחָא עַל רֵישֵׁיהּ וַאֲמַר לֵיהּ כִּדְנַן אֲמַר יְיָ אֱלָהָא דְיִשְׂרָאֵל מְשַׁחְתָּךְ לְמֶהֱוֵי מַלְכָּא עַל עַמָא דַייָ עַל יִשְׂרָאֵל׃ **ז**וְתִימְחֵי יַת בֵּית אַחְאָב רִבּוֹנָךְ וְאִתְפְּרַע פּוּרְעֲנוּת דַם עַבְדֵי נְבִיַיָא וּדְמֵי כָּל עַבְדַיָא דַייָ מִידָא דְאִיזָבֶל׃ **ח**וְיֵיבַד כָּל בֵּית אַחְאָב וֶאֱשֵׁיצֵי לְאַחְאָב יָדַע מַדַע וַאֲחִיד וּשְׁבִיק בְּיִשְׂרָאֵל׃ **ט**וְאֶתֵּן יַת בֵּית אַחְאָב כְּבֵית יָרָבְעָם בַּר נְבָט וּכְבֵית בַּעְשָׁא בַּר אֲחִיָה׃ **י**וְיַת אִיזֶבֶל יֵכְלוּן כַּלְבַיָא בְּאַחֲסָנַת יִזְרְעֶאל וְלֵית דְקָבֵיר וּפְתַח דָשָׁא וַעֲרַק׃ **יא**וְיֵהוּא נְפַק לְוַת עַבְדֵי רִבּוֹנֵיהּ וַאֲמַר לֵיהּ הַשְׁלָם מַה דֵין אֲתָא שַׁטְיָא הָדֵין לְוָתָךְ וַאֲמַר לְהוֹן אַתּוּן יְדַעְתּוּן יַת גַבְרָא וְיַת שׁוּעִיתֵיהּ׃ **יב**וַאֲמַרוּ שִׁקְרָא אַתְּ אֲמַר חֲוֵי כְעַן לָנָא וַאֲמַר כְּדֵין וּכְדֵין אֲמַר לִי לְמֵימַר כִּדְנַן אֲמַר יְיָ מְשַׁחְתָּךְ לְמֶהֱוֵי מַלְכָּא עַל יִשְׂרָאֵל׃ **יג**וְאוֹחִיאוּ וּנְסִיבוּ גְבַר לְבוּשֵׁיהּ וְשַׁוִיאוּ תְחוֹתוֹהִי לִדְרַג שַׁעֲיָא וּתְקָעוּ בְשׁוֹפָר וַאֲמַרוּ מְלַךְ יֵהוּא׃ **יד**וּמְרִיד יֵהוּא בַּר יְהוֹשָׁפָט בַּר נִמְשִׁי עַל יוֹרָם וְיוֹרָם הֲוָה נָטֵיר בְּרָמוֹת גִלְעָד הוּא וְכָל יִשְׂרָאֵל מִן קֳדָם חֲזָאֵל מַלְכָּא דַאֲרָם׃ **טו**וְתַב יְהוֹרָם מַלְכָּא לְאִתַּסָאָה בְּיִזְרְעֶאל מִן מָחָתָא דִמְחוֹהִי אֱנַשׁ אֲרָם כַּד אַגִיחַ קְרָבָא עִם חֲזָאֵל מַלְכָּא דַאֲרָם וַאֲמַר יֵהוּא אִם רַעֲוַת נַפְשֵׁכוֹן לָא יִפּוֹק מְשֵׁיזָבָא מִן קַרְתָּא לְמֵיזַל לְחַוָאָה בְּיִזְרְעֶאל׃ **טז**וּרְכַב יֵהוּא וַאֲזַל לְיִזְרְעֶאל אֲרֵי יוֹרָם שְׁכִיב תַּמָן וַאֲחַזְיָה מַלְכָּא שִׁבְטָא דְבֵית יְהוּדָה נְחַת לְמִסְעַד יַת יוֹרָם׃ **יז**וְסַכְוָאָה קָאִים עַל מִגְדְלָא בְּיִזְרְעֶאל וַחֲזָא יַת מַשִׁרְיַת יֵהוּא בְּמֵיתוֹהִי וַאֲמַר מַשִׁרְיַת אֲנָא חָזֵי וַאֲמַר יְהוֹרָם דְבַר רַכָּבָא וּשְׁלַח לִקְדָמוּתְהוֹן וְיֵימַר הַשְׁלָם׃ **יח**וַאֲזַל רָכִיב סוּסְיָא לָקֳדָמוּתֵיהּ וַאֲמַר כִּדְנַן אֲמַר מַלְכָּא הַשְׁלָם וַאֲמַר יֵהוּא מַה לָךְ וְלִשְׁלָם אִסְתְּחַר לַאֲחוֹרָי וְחַוֵי סַכְוָאָה לְמֵימַר אֲתָא אִזְגַדָא עַד לְוַתְהוֹן וְלָא תָב׃ **יט**וּשְׁלַח רְכִיב סוּסְיָא תִּנְיָנָא וַאֲתָא לְוַתְהוֹן וַאֲמַר כִּדְנַן אֲמַר מַלְכָּא הַשְׁלָם וַאֲמַר יֵהוּא מַה לָךְ וְלִשְׁלָם אִסְתְּחַר לַאֲחוֹרָי׃ **כ**וְחַוִי סַכְוָאָה לְמֵימַר אֲתָא עַד לְוַתְהוֹן וְלָא תָב וְדַבָּרָא כְּדַבָּרָא דְיֵהוּא בַר נַמְשִׁי אֲרֵי בְנִיחַ מְדַבָּר׃ **כא**וַאֲמַר יְהוֹרָם אִזְדְרַז וְטַקֵיס רְתִיכֵיהּ וּנְפַק יְהוֹרָם מַלְכָּא דְיִשְׂרָאֵל וַאֲחַזְיָהוּ מֶלֶךְ שִׁבְטָא דְבֵית יְהוּדָה גְבַר בִּרְתִיכֵיהּ וּנְפַקוּ לָקֳדָמוּת יֵהוּא וְאַשְׁכְּחוֹהִי בְּאַחֲסָנַת חֲקַל נָבוֹת יִזְרְעֶאלָה׃ **כב**וַהֲוָה כַּד חֲזָא יְהוֹרָם יַת יֵהוּא וַאֲמַר הַשְׁלָם יֵהוּא וַאֲמַר מַה הַשְׁלָם עַד טַעֲוַת אִיזֶבֶל אִמָךְ וְחָרְשָׁהָא סַגִיאִין׃ **כג**וְאִתְחַזַר יְהוֹרָם לַאֲחוֹרוֹהִי וְאַפַּךְ וַאֲמַר לַאֲחַזְיָהוּ נִיכְלָא אֲחַזְיָה׃ **כד**וְיֵהוּא מִלֵא יְדֵיהּ בְּקַשְׁתָּא וּמְחָא יַת יְהוֹרָם בֵּין דְרָעוֹהִי וּנְפַק גִירָא מִלִבֵּיהּ וּכְרַע בִּרְתִיכֵיהּ׃ **כה**וַאֲמַר לְבִדְקַר גִבָּרֵיהּ סַב רְמִיהִי בְּאַחֲסָנַת חֲקַל נָבוֹת יִזְרְעֶאלָה אֲרֵי דְכִיר אֲנָא וְאַתְּ כַּד הֲוֵינָא רְכִיבִין זוּגָא חַד אָזְלִין בָּתַר אַחְאָב אֲבוּהִי וּמִן קֳדָם יְיָ אִתְנַטֵל עֲלוֹהִי יַת מֵטַל נְבוּאֲתָא הָדֵין׃ **כו**אִם לָא יַת דְמֵי נָבוֹת וְיַת דְמֵי בְנוֹהִי גְלַן קֳדָמַי בְקָרִיב אֲמַר יְיָ וַאֲשַׁלֵם לָךְ בְּאַחֲסַנְתָּא הָדָא אֲמַר יְיָ וּכְעַן סַב רְמִיהִי בְּאַחֲסַנְתָּא כְּפִתְגָמָא דַיָי׃ **כז**וַאֲחַזְיָה מַלְכָּא שִׁבְטָא דְבֵית יְהוּדָה חֲזָא וְאַפֵּךְ בְּאוֹרַח בֵּית גִנַיָא וּרְדַף בַּתְרוֹהִי יֵהוּא וַאֲמַר אַף יָתֵיהּ מְחוֹהִי בִּרְתִיכָא בְּמִסְקְנָא דְגוּר עִם יִבְלְעָם וְאַפַּךְ לִמְגִדוֹ וּמִית תַּמָן׃ **כח**וַאֲחִיתוּ יָתֵיהּ עַבְדוֹהִי לִירוּשְׁלֵם וּקְבָרוּ יָתֵיהּ בִּקְבוּרְתֵיהּ עִם אֲבָהָתוֹהִי בְּקַרְתָּא דְדָוִד׃ **כט**וּבִשְׁנַת חֲדָא עַשְׂרֵי שְׁנִין לְיוֹרָם בַּר אַחְאָב מְלַךְ אֲחַזְיָה עַל דְבֵית יְהוּדָה׃ **ל**וַאֲתָא יֵהוּא לְיִזְרְעֶאל וְאִיזֶבֶל שְׁמָעַת וְכַחֲלַת בִּצְרִידָא עֵינָהָא וְתַקְנַת יַת רֵישָׁהּ וְאִסְתַּכִיאַת מִן חֲרַכָּא׃ **לא**וְיֵהוּא עַל בְתַרְעָא וַאֲמַרַת הַשְׁלָם זִמְרִי קָטֵיל רִבּוֹנֵיהּ׃ **לב**וּזְקַף אַפּוֹהִי לַחֲרַכָּא וַאֲמַר מַן הָכָא מַן וְאִסְתְּכִיאוּ לְוָתֵיהּ תְּרִין תְּלָתָא גַוָזָאִין׃ **לג**וַאֲמַר מַגְרוֹהָא וּמַגְרוּהָא וּנְדָא מִדָמָהּ עַל כּוֹתְלָא וְעַל סוּסְוָתָא וְדָשׁוּהָ׃ **לד**וְעַל וַאֲכַל וּשְׁתֵי וַאֲמַר סְעַדוּ כְעַן יַת אֲרוּרְתָּא הָדָא וְקִבְרוּהָא אֲרֵי בַת מַלְכָּא הִיא׃ **לה**וַאֲזַלוּ לְמִקְבְּרָהּ וְלָא אַשְׁכָּחוּ בָה אֱלָהֵין גוּלְגַלְתָּא וְרַגְלַיָא וּפִסַת יְדָא׃ **לו**וְתָבוּ וְחַוִיאוּ לֵיהּ וַאֲמַר פִּתְגָמָא דַייָ הוּא דְמַלֵיל בְּיַד עַבְדֵיהּ אֵלִיָהוּ דְמִן תּוֹשָׁב לְמֵימָר בְּאַחֲסָנַת יִזְרְעֶאל יֵיכְלוּן כַּלְבַיָא יַת בִּסְרָא דְאִיזֶבֶל׃ **לז**וּתְהֵי נְבֵילְתָּא דְאִיזֶבֶל כְּזֶבֶל מְבַדַר עַל אַפֵּי חַקְלָא בְּאַחֲסָנַת יִזְרְעֶאל דְלָא יֵימְרוּן דָא אִיזֶבֶל׃

**2 Kings 10**

**א**וּלְאַחְאָב שַׁבְעִין בְּנִין בְּשֹׁמְרוֹן וּכְתַב יֵהוּא אִגָרָן וְשַׁדַר לְשֹׁמְרוֹן לְרַבְרְבֵי יִזְרְעֶאל סָבַיָא וּלְתוּרְבָּנַיָא דְאַחְאָב לְמֵימַר׃ **ב**וּכְעַן כְּמֵיתָא אִגַרְתָּא הָדֵין לְוַתְכוֹן וְעִמְכוֹן בְּנֵי רִבּוֹנֵיכוֹן וְעִמְכוֹן רְתִיכִין וְסוּסְוָן וְקִרְוִין כְּרִיכָן וּמָאנֵי זְיָנָא׃ **ג**וְתֶחֱזוּן דְתַקִין וְדִכְשַׁר מִבְּנֵי רִבּוֹנְכוֹן וּתְשַׁווּן עַל כּוּרְסֵי מַלְכוּתָא דַאֲבוּהִי וְתַגִיחוּן קְרָב עַל בֵּית רִבּוֹנְכוֹן׃ **ד**וּדְחִילוּ לַחֲדָא לַחֲדָא וַאֲמַרוּ הָא תְּרֵין מַלְכַיָא לָא יְכִילוּ לְמֵיקַם קֳדָמוֹהִי וְאַכְדֵין נְקוּם אֲנַחְנָא׃ **ה**וּשְׁלַח דִמְמַנָא עַל בֵּיתָא וְדִמְמַנָא עַל קַרְתָּא וְסָבַיָא וְתוּרְבְיָנַיָא לְוַת יֵהוּא לְמֵימַר עַבְדָךְ אֲנַחְנָא וְכָל דְתֵימַר לָנָא נַעְבֵּיד לָא נַמְלִיךְ גְבַר דְתַקִין בְּעֵינָךְ עֱבֵיד׃ **ו**וּכְתַב לְהוֹן אִגַרְתָּא תִּנְיָנוּת לְמֵימַר אִם דִילִי אַתּוּן וּמִנִי אַתּוּן מְקַבְּלִין סָבוּ יַת רֵישֵׁי גַבְרִי בְּנֵי רִבּוֹנְכוֹן וְתַיְתוֹן לְוָתִי כְּעִדָנָא הָדֵין מְחַר לְיִזְרְעֶאל וּבְנֵי מַלְכָּא שַׁבְעִין גַבְרָא יַת רַבְרְבֵי קַרְתָּא מְרַבָּן יַתְהוֹן׃ **ז**וַהֲוָא כְּמֵיתֵי אִגַרְתָּא לְוַתְהוֹן וְדַבָּרוּ יַת בְּנֵי מַלְכָּא וּנְכִיסוּ שַׁבְעִין גַבְרָא וְשַׁוִיאוּ יַת רֵישֵׁהוֹ בְּסָלַיָא וְשַׁדְרִינוּן לְוָתֵיהּ לְיִזְרְעֶאל׃ **ח**וַאֲתָא אִזְגַדָא וְחַוִי לֵיהּ לְמֵימַר אַיְתִיאוּ רֵישֵׁי בְּנֵי מַלְכָּא וַאֲמַר שַׁווּ יַתְהוֹן תְּרֵין דְגוֹרִין בְּמַעֲלָנָא דְתַרְעָא עַד צַפְרָא׃ **ט**וַהֲוָה בְּצַפְרָא וּנְפַק וְקָם וַאֲמַר לְכָל עַמָא זַכָּאִין אַתּוּן הָא אֲנָא מְרָדִית עַל רִבּוֹנִי וּקְטַלְתֵּיהּ וּמַן קְטַל יַת כָּל אִלֵין׃ **י**דְעוּ כְעַן אֲרֵי לָא יִבָּטֵל מִפִּתְגָמָא דַייָ דְמַלֵיל יְיָ עַל בֵּית אַחְאָב וַיָי קַיֵם יַת דְמַלֵיל בְּיַד עַבְדֵיהּ אֵלִיָהוּ׃ **יא**וּמְחָא יֵהוּא יַת כָּל דְאִשְׁתַּאֲרוּ לְבֵית אַחְאָב בְּיִזְרְעֶאל וְכָל רַבְרְבוֹהִי וְקָרִיבוֹהִי וְחַבְרוֹהִי עַד דְלָא אִשְׁתָּאַר לֵיהּ מְשֵׁיזִיב׃ **יב**וְקָם וַאֲתָא וַאֲזַל לְשֹׁמְרוֹן הוּא בֵּית כְּנִישַׁת רַעֲיָא בְּאוֹרְחָא׃ **יג**וְיֵהוּא אַשְׁכַּח יַת אֲמֵי אֲחַזְיָה מֶלֶךְ שִׁבְטָא דְבֵית יְהוּדָה וַאֲמַר מַן אַתּוּן וַאֲמַרוּ אֲחֵי אֲחַזְיָהוּ אֲנַחְנָא וּנְחַתְנָא לְמִסְעַד שְׁלַם בְּנֵי מַלְכָּא וּבְנֵי מַלְכְּתָא׃ **יד**וַאֲמַר אֲחוּדִינוּן כַּד חַיִין וְאַחְדוּנוּן כַּד חַיִין וּנְכוּסוּנוּן לְגוֹ בֵית כְּנִשְׁתָּא אַרְבְּעִין וּתְרֵין גַבְרָא וְלָא אִשְׁתָּאַר אֱנַשׁ מִנְהוֹן׃ **טו**וַאֲזַל מִתַּמָן וְאַשְׁכַּח יַת יְהוֹנָדָב בַּר רֵכָב לָקֳדָמוּתֵיהּ וּבָרְכֵיהּ וּשְׁאֵיל בִּשְׁלָמֵיהּ וַאֲמַר לֵיהּ הֲאִית לִבָּךְ כָּשַׁר כְּמָא דְלִבִּי עִם לִבָּךְ וַאֲמַר יְהוֹנָדָב אִית וְאִית הַב יַת יְדָךְ וִיהַב יְדֵיהּ וְאַסְקֵיהּ לְוָתֵיהּ לִרְתִיכָא׃ **טז**וַאֲמַר אִיתָא עִמִי וַחֲזֵי בְקִנְאָתִי דַאֲנָא מְקַנֵא קֳדָם יְיָ וַאֲחִיתוּ יָתֵיהּ בִּרְתִיכֵיהּ׃ **יז**וַאֲתָא לְשֹׁמְרוֹן וּמְחָא יַת כָּל דְאִשְׁתָּאֲרוּ לְאַחְאָב בְּשֹׁמְרוֹן עַד דִי שֵׁיצֵיהּ כְּפִתְגָמָא דַייָ דְמַלֵיל עִם אֵלִיָהוּ׃ **יח**וּכְנַשׁ יֵהוּא יַת כָּל עַמָא וַאֲמַר לְהוֹן אַחְאָב פְּלַח יַת בְּעָלָא זְעֵיר יֵהוּא יִפְלְחִינֵיהּ סַגִי׃ **יט**וּכְעַן כָּל נְבִיֵי בְעָלָא וְכָל פַּלְחוֹהִי וְכָל כּוּמְרוֹהִי זַמִינוּ לִי אֱנַשׁ לָא יִשְׁגֵי אֲרֵי דְבַח רַב לִי לִבְעָלָא כָּל דְיִשְׁגֵי לָא יִתְקַיֵם וְיֵהוּא עֲבַד בְּחוּכְמָא בְּדִיל לַאֲבָדָא יַת פַּלְחֵי בְעָלָא׃ **כ**וַאֲמַר יֵהוּא זַמִינוּ כְנִשְׁתָּא לַבְּעָלָא וְזַמִינוּ׃ **כא**וּשְׁלַח יֵהוּא בְּכָל יִשְׂרָאֵל וַאֲתוֹ כָּל פַּלְחֵי בְעָלָא וְלָא אִשְׁתָּאַר אֱנַשׁ דְלָא אֲתָא וַעֲלוּ לְבֵית בְּעָלָא וְאִתְמְלֵי בֵית בְּעָלָא סִפָּא בְּסִפָּא׃ **כב**וַאֲמַר לְדִמְמַנָא עַל קוּמְטְרַיָא אַפֵיק לְבוּשָׁא לְכָל פַּלְחֵי בְעָלָא וְאַפֵּיק לְהוֹן לְבוּשָׁא׃ **כג**וַאֲתָא יֵהוּא וִיהוֹנָדָב בַּר רֵכָב לְבֵית בְעָלָא וַאֲמַר לְפַלְחֵי בְעָלָא בְּלוּשׁוּ וַחֲזוֹ דִלְמָא אִית בָּא עִמְכוֹן מֵעַבְדַיָא דַייָ אֱלָהִין פַּלְחֵי בְעָלָא בִלְחוֹדֵיהוֹן׃ **כד**וַאֲתוֹ לְמֶעְבַּד נִכְסַת קוּדְשִׁין וַעֲלַוָן וְיֵהוּא מַנֵי לֵיהּ בְּבָרָא תַּמְנִין גַבְרָא וַאֲמַר גַבְרָא דְיִשְׁתֵּיזֵיב מִן גַבְרָא דַאֲנָא מַעֵיל עַל יְדֵיכוֹן נַפְשֵׁיהּ חֲלַף נַפְשֵׁיהּ׃ **כה**וַהֲוָה כַד שֵׁיצֵי לְמֶעְבַּד עֲלָתָא וַאֲמַר יֵהוּא לְרָהֲטַיָא וּלְגִבָּרַיָא עוּלוּ מְחוֹנוּן אֱנַשׁ לָא יִפּוֹק וּמְחוֹנוּן לְפִתְגַם דְחָרֶב וּרְמוֹ רָהֲטַיָא וְגִבָּרַיָא קְטִילִין וַאֲזַלוּ עַד קִרְיַת בֵּית בְּעָלָא׃ **כו**וְאַפִּיקוּ יַת קָמַת בֵּית בְּעָלָא וְאוֹקִידוּהָ׃ **כז**וּתְרָעוּ יַת קָמַת בְּעָלָא וּתְרָעוּ יַת בֵּית בַּעֲלָא וְשַׁוְיוּהָא לְבֵית מַפְקַת אֱנָשָׁא עַד יוֹמָא דֵין׃ **כח**וְשֵׁיצֵי יֵהוּא יַת בְּעָלָא מִיִשְׂרָאֵל׃ **כט**לְחוֹד בְּחוֹבֵי יְרָבְעָם בַּר נְבָט דְחַיֵיב יַת יִשְׂרָאֵל לָא סְטָא יֵהוּא מִבַּתְרֵיהוֹן אִשְׁתַּעְבֵיד לְעֶגְלֵי דַהֲבָא דִי בְבֵית אֵל וְדִי בְדָן׃ **ל**וַאֲמַר יְיָ לְיֵהוּא חֲלַף דְאַתְקִינְתָּא לְמֶעְבַּד דְכָשַׁר קֳדָמַי כְּכֹל דְבִרְעוּתִי עַבַדְתָּא לְבֵית אַחְאָב בְּנִין רְבִיעִין יֵתְבוּן לָךְ עַל כּוּרְסֵי מַלְכוּתָא דְיִשְׂרָאֵל׃ **לא**וְיֵהוּא לָא נְטַר לִמְהַךְ בְּאוֹרַיְתָא דַייָ אֱלָהָא דְיִשְׂרָאֵל בְּכָל לִבֵּיהּ לָא סְטָא מֵעַל חוֹבֵי יָרָבְעָם דְחַיֵב יַת יִשְׂרָאֵל׃ **לב**בְּיוֹמַיָא הָאִינוּן שָׁרֵי רוּגְזָא דַייָ לְמִתְקַף בְּיִשְׂרָאֵל וּמְחָנוּן חֲזָאֵל בְּכָל תְּחוּם אַרְעָא דְיִשְׂרָאֵל׃ **לג**מִן יַרְדְנָא מַדְנַח שִׁמְשָׁא יַת כָּל אַרְעָא גִלְעָד שִׁבְטָא גָד וְשִׁבְטָא רְאוּבֵן וְשִׁבְטָא דִמְנַשֶׁה מֵעֲרוֹעֵר דְעַל כֵּיף נַחֲלָא דְאַרְנוֹן וְאַרְעָא גִלְעָד וּמַתְנָן׃ **לד**וּשְׁאַר פִּתְגָמֵי יֵהוּא וְכָל דַעֲבַד וּגְבוּרְתֵּיהּ הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **לה**וּשְׁכַב יֵהוּא עִם אֲבָהָתוֹהִי וּקְבָרוּ יָתֵיהּ בְּשֹׁמְרוֹן וּמְלַךְ יְהוֹאָחָז בְּרֵיהּ תְּחוֹתוֹהִי׃ **לו**וְיוֹמַיָא דִמְלַךְ יֵהוּא עַל יִשְׂרָאֵל עַסְרִין וְתַמְנֵי שְׁנִין בְּשֹׁמְרוֹן׃

**2 Kings 11**

**א**וַעֲתַלְיָה אִמֵיהּ דַאֲחַזְיָה חֲזַת אֲרֵי מִית בְּרָהּ וְקָמַת וְאַבְדַת יַת כָּל זַרְעָא דְמַלְכוּתָא׃ **ב**וּנְסִיבַת יְהוֹשֶׁבַע בַּת מַלְכָּא יוֹרָם אֲחָתֵיהּ דַאֲחַזְיָה יַת יוֹאָשׁ בַּר אֲחַזְיָה וּגְנָבַת יָתֵיהּ מִגוֹ בְּנֵי מַלְכָּא דְמִתְקַטְלִין וְאַטְמָרַת יָתֵיהּ וְיַת מֵנִקְתֵּיהּ בְּאִידְרוֹן בֵּית עַרְסָתָא וְאַטְמָרוּ יָתֵיהּ מִן קֳדָם עֲתַלְיָה וְלָא אִתְקְטֵיל׃ **ג**וַהֲוָה עִמָה בְּבֵית מַקְדְשָׁא דַייָ מִטַמַר שִׁית שְׁנִין וַעֲתַלְיָה מַלְכַת עַל אַרְעָא׃ **ד**וּבְשַׁתָּא שְׁבִיעֲתָא שְׁלַח יְהוֹיָדָע וּדְבַר יַת רַבָּנֵי מַאֲוָתָא לְגִבָּרַיָא וּלְרָהֲטַיָא וְאָעֵיל יַתְהוֹן לְוָתֵיהּ לְבֵית מַקְדְשָׁא דַייָ וּגְזַר לְהוֹן קְיָם וְאוֹמֵי יַתְהוֹן בְּבֵית מַקְדְשָׁא דַייָ וְאַחְזֵי יַתְהוֹן יַת בַּר מַלְכָּא׃ **ה**וּפַקְדִינוּן לְמֵימַר דֵין פִּתְגָמָא דְתַעְבְּדוּן תִּלְתָּא מִנְכוֹן עָלֵי שַׁבָּא וְנַטְרֵי מַטְרַת בֵּית מַלְכָּא׃ **ו**וְתִלְתָּא בִּתְרַע גִבָּרַיָא וְתִלְתָּא בְּתַרְעָא דְבַתְרוֹהִי תְּרַע רָהֲטַיָא וְתִטְרוּן יַת מַטְרַת בֵּיתָא מִדְאִשְׁתְּלֵי׃ **ז**וּתְרֵין חוּלָקִין בְּכוֹן כָּל נַפְקֵי שַׁבָּא וְתִטְרוּן יַת מַטְרַת בֵּית מַקְדְשָׁא דַייָ עַל מַלְכָּא׃ **ח**וְתַקְפוּן עַל מַלְכָּא סְחוֹר סְחוֹר גְבַּר וּזְיָנֵיהּ בִּידֵיהּ וּדְיֵעוּל לְגוֹ מִן סִדְרָא יִתְקְטֵיל וַהֲווֹ עִם מַלְכָּא בְּמִפְקֵיהּ וּבְמֵיעֲלֵיהּ׃ **ט**וַעֲבַדוּ רַבָּנֵי מַאֲוָתָא כְּכֹל דְפַקֵיד יְהוֹיָדָע כַּהֲנָא וּדְבָרוּ גְבַר יַת גַבְרוֹהִי עָלֵי שַׁבְּתָא עִם נַפְקֵי שַׁבְּתָא וַאֲתוֹ לְוַת יְהוֹיָדָע כַּהֲנָא׃ **י**וִיהַב יְהוֹיָדָע כַּהֲנָא לְרַבָּנֵי מַאֲוָתָא יַת מוּרְנִיתָא וְיַת שְׁלָטַיָא דִי לְמַלְכָּא דָוִד דִי בְּבֵית מַקְדְשָׁא דַיָי׃ **יא**וְקָמוּ רָהֲטַיָא גְבַר וּזְיָנֵיהּ בִּידֵיהּ מֵעִיבַר בֵּיתָא מִימִינָא עַד עִיבַר בֵּיתָא מִסְמָלָא לְמַדְבְּחָא וּלְבֵית כַּפּוֹרֵי עַל מַלְכָּא סְחוֹר סְחוֹר׃ **יב**וְאַפֵּיק יַת בַּר מַלְכָּא וִיהַב עֲלוֹהִי יַת כְּלִילָא וְיַת סַהֲדוּתָא וְאַמְלִיכוּ יָתֵיהּ וּמְשָׁחוּהִי וּטְפָחוּ יַד וַאֲמָרוּ יַצְלַח מַלְכָּא׃ **יג**וּשְׁמַעַת עֲתַלְיָה יַת קַל דְרַקְדָנִין עַמָא וַאֲתָת לְוַת עַמָא לְבֵית מַקְדְשָׁא דַיָי׃ **יד**וַחֲזַת וְהָא מַלְכָּא קָאִים עַל אִסְטְוָנָא כְּהִלְכָתָא וְרַבְרְבַיָא עִמֵיהּ וַחֲצוֹצְרָתָא קָדָם מַלְכָּא וְכָל עַמָא דְאַרְעָא חָדָן וְתָקְעִין בַּחְצוֹצְרָתָא וּבְזָעַת עֲתַלְיָה יַת לְבוּשָׁהָא וּקְרַת מֵירְדָא מֵירְדָא׃ **טו**וּפַקֵיד יְהוֹיָדָע כַּהֲנָא יַת רַבָּנֵי מַאֲוָתָא דִמְמַנָן עַל חֵילָא וַאֲמַר לְהוֹן אֲפִּיקוּ יָתָהּ לְגָיו מִן סִדְרָא וּדְיֵיעוּל בַּתְרָהָא יִתְקְטֵיל בְּחַרְבָּא אֲרֵי אֲמַר כַּהֲנָא לָא תִתְקְטֵיל בְּבֵית מַקְדְשָׁא דַיְיָ׃ **טז**וְשַׁוִיאוּ לָהּ אַתְרָא וְעָלַת בְּאוֹרַח מַעֲלָנָא דְסוּסַיָא לְבֵית מַלְכָּא וְאִתְקְטִלַת תַּמָן׃ **יז**וּגְזַר יְהוֹיָדָע יַת קְיָמָא בֵּין מֵימְרָא דַייָ וּבֵין מַלְכָּא וּבֵין עַמָא לְמֶהֱוֵי לְעָם מְשַׁמֵשׁ קֳדָם יְיָ בֵּין מַלְכָּא וּבֵין עַמָא׃ **יח**וְעָלוּ כָל עַמָא דְאַרְעָא לְבֵית בְּעָלָא וְסַתְּרוּהִי וְיַת אֱגוֹרוֹהִי וְיַת צַלְמוֹהִי תְּבִירוּ יָאוּת וְיַת מַתַּן כּוּמְרַיָא דִבְעָלָא קְטַלוּ קֳדָם אֱגוֹרָא וּמַנֵי כַּהֲנָא מַטְרָן עַל בֵּית מַקְדְשָׁא דַיְיָ׃ **יט**וּדְבַר יַת רַבָּנֵי מַאֲוָתָא וְיַת גִבָּרַיָא וְיַת רָהֲטַיָא וְיַת כָּל עַמָא דְאַרְעָא וַאֲחִיתוּ יַת מַלְכָּא מִבֵּית מַקְדְשָׁא דַייָ וְעָלוּ בְּאוֹרַח תְּרַע רָהֲטַיָא דְבֵית מַלְכָּא וִיתֵיב עַל כּוּרְסֵי מַלְכַיָא׃ **כ**וַחֲדִי כָל עַמָא דְאַרְעָא וְקַרְתָּא שְׁדוֹכַת וְיַת עֲתַלְיָה קְטַלוּ בְּחַרְבָּא בֵּית מַלְכָּא׃

**2 Kings 12**

**א**בַּר שְׁבַע שְׁנִין יְהוֹאָשׁ כַּד מְלָךְ׃ **ב**בִּשְׁנַת שְׁבַע לְיֵהוּא מְלַךְ יְהוֹאָשׁ וְאַרְבְּעִין שְׁנִין מְלַךְ בִּירוּשְׁלֵם וְשׁוּם אִימֵהּ צִבְיָה מִבְּאֵר שָׁבַע׃ **ג**וַעֲבַד יְהוֹאָשׁ דְכָשַׁר קֳדָם יְיָ כָּל יוֹמוֹהִי כְּמָא דְאַלְפֵיהּ יְהוֹיָדָע כַּהֲנָא׃ **ד**לְחוֹד בָּמָתָא לָא עֲטָרָא עַד כְּעַן עַמָא מְדַבְּחִין וּמַסְקִין בּוּסְמִין עַל בָּמָתָא׃ **ה**וַאֲמַר יְהוֹאָשׁ לְכַהֲנַיָא כֹּל כְּסַף קוּדְשַׁיָא דְמִתָּעַל לְבֵית מַקְדְשָׁא דַיְיָ כְּסַף תִּקְלַיָא דַעֲבַר עַל מִנְיָן גַבְרַיָא כְּסַף פּוּרְקַן נַפְשָׁתָא דְמִתַּן גְבַר פּוּרְקַן נַפְשֵׁיהּ אַף כָּל כְּסַף דְמִתְנַדַב גְבַר בְּלִבֵּיהּ לְאַיְתָאָה לְבֵית מַקְדְשָׁא דַיָי׃ **ו**יַסְבוּן לְהוֹן כַּהֲנַיָא גְבַר מִן מַכָּרֵיהּ וְאִינוּן יִתְקְפוּן יַת בִּדְקָא דְבֵיתָא לְכָל אֲתַר דִי יִשְׁתְּכַח תַּמָן בִּדְקָא׃ **ז**וַהֲוָה בִּשְׁנַת עַסְרִין וּתְלַת שְׁנִין לְמַלְכָּא יְהוֹאָשׁ לָא תַקִיפוּ כַהֲנַיָא יַת בִּדְקָא דְבֵיתָא׃ **ח**וּקְרָא מַלְכָּא יְהוֹאָשׁ לִיהוֹיָדָע כַּהֲנָא וּלְכַהֲנַיָא וַאֲמַר לְהוֹן מָא דֵין לֵיתְכוֹן מְתַקְפִין יַת בִּדְקָא דְבֵיתָא וּכְעַן לָא תִסְבּוּן כַּסְפָּא מִן מַכָּרֵיכוֹן אֲרֵי לְבִדְקָא דְבֵיתָא תִּתְּנוּנֵיהּ׃ **ט**וְאִיטְפָסוּ כַּהֲנַיָא בְּדִיל דְלָא לְמִסַב כַּסְפָּא מִן עַמָא וּבְדִיל דְלָא לְתַקְפָא יַת בִּדְקָא דְבֵיתָא׃ **י**וּנְסִיב יְהוֹיָדָע כַּהֲנָא אֲרוֹנָא חָד וּנְקַב חוֹרָא בְּדָשֵׁיהּ וִיהַב יָתֵיהּ בִּסְטַר מַדְבְּחָא מִיַמִינָא בְּמֵיעַל גַבְרָא לְבֵית מַקְדְשָׁא דַייָ וִיהָבוּן תַמָן כַּהֲנַיָא אֲמַרְכְּלַיָא יַת כָּל כַּסְפָּא דְמִתָּעַל לְבֵית מַקְדְשָׁא דַיָי׃ **יא**וַהֲוָה כַּד חֲזוֹ אֲרֵי סַגִי כַסְפָּא בְּאָרוֹנָא וּסְלִיק סַפְרָא דְמַלְכָּא וְכַהֲנָא רַבָּא וְצָרוּ וּמְנוֹ יַת כַּסְפָּא דְאִשְׁתְּכַח בֵּית מַקְדְשָׁא דַיְיָ׃ **יב**וְיַהֲבִין יַת כַּסְפָּא דְמִטַקֵס עַל יְדֵי עָבְדֵי עֲבִידָא דִי מְמַנָן עַל בֵּית מַקְדְשָׁא דַייָ וּמַפְקִין לְנַגְרֵי אֳעַיָא וּלְאַרְדִיכְלַיָא דְעַבְדִין בֵּית מַקְדְשָׁא דַיָי׃ **יג**וְלַארְגוּבְלַיָא וּלְפַסְלֵי אַבְנַיָא וּלְמִזְבַּן אָעִין וְאַבְנִין פְּסִילַן לְתַקָפָא יַת בִּדְקָא בֵית מַקְדְשָׁא דַייָ וּלְכֹל דְיִפּוֹק עַל בֵּיתָא לְתַקָפוּתֵיהּ׃ **יד**בְּרַם לָא מִתְעֲבֵּיד בֵּית מַקְדְשָׁא דַייָ קוּלִין דִכְסַף מְזַמְרַיָא וּמָנֵי מִזְרְקַיָא חֲצוֹצְרָתָא כָּל מָאנֵי דַהֲבָא וּמָאנֵי כַסְפָּא מִן כַּסְפָּא דְמִתָּעַל לְבֵית מַקְדְשָׁא דַיָי׃ **טו**אֲרֵי לְעָבְדֵי עֲבִידְתָּא יַהֲבִין לֵיהּ וּמְתַקְפִין בֵּיהּ יַת בֵּית מַקְדְשָׁא דַיָי׃ **טז**וְלָא מְחַשְׁבִין עִם גַבְרַיָא דִי יַהֲבִין יַת כַּסְפָּא עַל יְדֵיהוֹן לְמִתַּן לְעָבְדֵי עֱבִידְתָּא אֲרֵי בְהֵימְנוּתָא אִינוּן עָבְדִין׃ **יז**כְּסַף אַשְׁמָא וּכְסַף חֶטְוָתָא לָא מִתָּעַל לְבֵית מַקְדְשָׁא דַייָ לְכַהֲנַיָא יַהֲבִין לֵיהּ׃ **יח**בְּכֵן סְלִיק חֲזָאֵל מַלְכָּא דַאֲרָם וְאַגִיחַ קְרָבָא עַל גַת וּכַבְשָׁהּ וְשַׁוִי חֲזָאֵל אַפּוֹהִי לְמִיסַק לִירוּשְׁלֵם׃ **יט**וּנְסֵב יְהוֹאָשׁ מֶלֶךְ שִׁבְטָא דְבֵית יְהוּדָה יַת כָּל קוּדְשַׁיָא דִי אַקְדִישׁוּ יְהוֹשָׁפָט וִיהוֹרָם וַאֲחַזְיָהוּ אֲבָהָתוֹהִי מַלְכַיָא דְבֵית יְהוּדָה וְיַת קוּדְשׁוֹהִי וְיַת כָּל דַהֲבָא דְאִשְׁתְּכַח בְּאוֹצְרֵי בֵית מַקְדְשָׁא דַייָ וּבֵית גִנְזֵי מַלְכָּא וּשְׁדַר לַחֲזָאֵל מַלְכָּא דַאֲרָם וְאִסְתַּלַק מֵעַל יְרוּשְׁלֶם׃ **כ**וּשְׁאַר פִּתְגָמֵי יוֹאָשׁ וְכָל דַעֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי דְבֵית יְהוּדָה׃ **כא**וְקָמוּ עַבְדוֹהִי וּמְרַדוּ מֵירְדָא וּמְחוֹ יַת יוֹאָשׁ בֵּית מִלוֹ דְנָחִת לְסִלָא׃ **כב**וְיוֹזָכָר בַּר שִׁמְעַת וִיהוֹזָבָד בַּר שֹׁמֵר עַבְדוֹהִי מְחוֹהִי וְקַטְלוּהִי וּקְבָרוּ יָתֵיהּ עִם אֲבָהָתוֹהִי בְּקַרְתָּא דְדָוִד וּמְלַךְ אֲמַצְיָה בְרֵיהּ תְּחוֹתוֹהִי׃

**2 Kings 13**

**א**בִּשְׁנַת עַסְרִין וּתְלַת שְׁנִין לְיוֹאָשׁ בַּר אֲחַזְיָה מֶלֶךְ שִׁבְטָא דְבֵית יְהוּדָה מְלַךְ יְהוֹאָחָז בַּר יֵהוּא עַל יִשְׂרָאֵל בְּשֹׁמְרוֹן שְׁבַע עַסְרֵי שְׁנִין׃ **ב**וַעֲבַד דְבִישׁ קֳדָם יְיָ וַאֲזַל בָּתַר חוֹבֵי יָרָבְעָם בַּר נְבָט דְחַיֵיב יַת יִשְׂרָאֵל לָא סְטָא מִנְהוֹן׃ **ג**וּתְקֵיף רוּגְזָא דַייָ בְּיִשְׂרָאֵל וּמַסְרִינוּן בְיַד חֲזָאֵל מַלְכָּא דַאֲרָם וּבְיַד בַּר הֲדַר בַּר חֲזָאֵל כָּל יוֹמַיָא׃ **ד**וְצַלִי יְהוֹאָחָז קֳדָם יְיָ וְקַבֵּיל צְלוֹתֵיהּ יְיָ אֲרֵי גְלֵי קָדָמוֹהִי דוֹחֲקָא דְיִשְׂרָאֵל אֲרֵי דְחַק יַתְהוֹן מַלְכָּא דַאֲרָם׃ **ה**וִיהַב יְיָ לְיִשְׂרָאֵל פָּרִיק וּנְפָקוּ מִתְּחוֹת יַת אֱנַשׁ אֲרָם וִיתִיבוּ בְנֵי יִשְׂרָאֵל בְּקִרְוֵיהוֹן כְּמַאִתְמָלֵי וּמִדְקָדָמוֹהִי׃ **ו**בְּרַם לָא סְטוּ מֵחוֹבֵּי יָרָבְעָם דְחַיֵיב יַת יִשְׂרָאֵל בְּהוֹן אֲזָלוּ וְאַף אֲשֵׁירָתָא קָמַת בְּשֹׁמְרוֹן׃ **ז**אֲרֵי לָא אַשְׁאַר לִיהוֹאָחָז עַם אֱלָהֵין חַמְשִׁין פְּרָשִׁין וַעֲסַר רְתִיכִין וְעַסְרָא אַלְפִין גְבַר רַגְלִין אֲרֵי אַבְּדִינוּן מַלְכָּא דַאֲרָם וְשַׁוִינוּן כְּעַפְרָא לְדָיֵשׁ׃ **ח**וּשְׁאָר פִּתְגָמֵי יְהוֹאָחָז וְכָל דַעֲבַד וּגְבוּרְתֵּיהּ הֲלָא אִינוּן כְּתִיבִין עַל סְפָר פִּתְגָמֵי יוֹמַיָא לְמַלְכֵי יִשְׂרָאֵל׃ **ט**וּשְׁכִיב יְהוֹאָחָז עִם אֲבָהָתוֹהִי וְקַבְרוֹהִי בְּשֹׁמְרוֹן וּמְלַךְ יוֹאָשׁ בְּרֵיהּ תְּחוֹתוֹהִי׃ **י**בִּשְׁנַת תְּלָתִין וּשְׁבַע שְׁנִין לְיוֹאָשׁ מֶלֶךְ שִׁבְטָא דְבֵית יְהוּדָה מְלַךְ יְהוֹאָשׁ בַּר יְהוֹאָחָז עַל יִשְׂרָאֵל בְּשֹׁמְרוֹן שִׁית עַסְרֵי שְׁנִין׃ **יא**וַעֲבַד דְבִישׁ קֳדָם יְיָ לָא סְטָא מִכָּל חוֹבֵי יָרָבְעָם בַּר נְבָט דְחַיֵב יַת יִשְׂרָאֵל בְּהוֹן אֲזַל׃ **יב**וּשְׁאַר פִּתְגָמֵי יוֹאָשׁ וְכָל דַעֲבַד וּגְבוּרָתֵיהּ דְאַגִיחַ עִם אֲמַצְיָה מֶלֶךְ שִׁבְטָא דְבֵית יְהוּדָה הֲלָא אִינוּן כְּתִיבִין עַל סֵפֶר פִּתְגָמֵי יוֹמָא לְמַלְכֵי יִשְׂרָאֵל׃ **יג**וּשְׁכִיב יוֹאָשׁ עִם אֲבָהָתוֹהִי וְיָרָבְעָם יְתִיב עַל כּוּרְסֵיהּ וְאִתְקְבַר יוֹאָשׁ בְּשֹׁמְרוֹן עִם מַלְכֵי יִשְׂרָאֵל׃ **יד**וֶאֱלִישָׁע מְרַע יַת מַרְעֵיהּ דִימוּת בֵּיהּ וּנְחַת לְוָתֵיהּ יוֹאָשׁ מַלְכָּא דְיִשְׂרָאֵל וּבְכָא עַל אַפּוֹהִי וַאֲמַר רַבִּי רַבִּי דְטַב לֵיהּ לְיִשְׂרָאֵל בִּצְלוֹתֵיהּ מֵרְתִיכִין וּמִפָּרָשִׁין׃ **טו**וַאֲמַר לֵיהּ אֱלִישָׁע סַב קַשְׁתָּא וְגִרְרַיָא וּנְסֵיב לְוָתֵיהּ קַשְׁתָּא וְגִרְרַיָא׃ **טז**וַאֲמַר לְמַלְכָּא דְיִשְׂרָאֵל אָחֵית יְדָךְ עַל קַשְׁתָּא וְאַחֵית יְדֵיהּ וְשַׁוִי אֱלִישָׁע יְדוֹהִי עַל יְדֵי מַלְכָּא׃ **יז**וַאֲמַר פְּתַח כֵּוָן לְמַדִינְחָא וּפְתַח וַאֲמַר אֱלִישָׁע שְׁדֵי וּשְׁדָא וַאֲמַר הָדֵין גִירָא יִתְעֲבֵיד לָנָא פּוּרְקָנָא מִן קֳדָם יְיָ וְהָדֵין גִירָא יִתְעֲבֵיד לָנָא נִצְחָנָא בֶּאֱנַשׁ אֲרָם וְתִמְחֵי יַת אֱנַשׁ אֲרָם בַּאֲפֵיק עַד דְיִשְׁתֵּיצוּן׃ **יח**וַאֲמַר סַב גִרְרַיָא וּנְסִיב וַאֲמַר לְמַלְכָּא דְיִשְׂרָאֵל מְחֵי לְאַרְעָא וּמְחָא תְּלַת זִמְנִין וּפְסַק׃ **יט**וּרְגֵיז עֲלוֹהִי נְבִיָא דַייָ וַאֲמַר הֲוָה חָזֵי לָךְ לְמִמְחֵי חֲמֵשׁ אוֹ שִׁית זִמְנִין בְּכֵן פּוֹן מְחֵיתָא יַת אֱנַשׁ אֲרָם עַד שֵׁיצָיוּתָא וּכְעַן תְּלַת זִמְנִין תִּמְחֵי יַת אֱנַשׁ אֲרָם׃ **כ**וּמִית אֱלִישָׁע וּקְבָרוּהִי וּמַשִׁרְיַת מוֹאָב עָלַת בְּאַרְעָא בְּמֵיעַל שַׁתָּא׃ **כא**וַהֲוָה עַד דְאִינוּן קָבְרִין גַבְרָא וְהָא חֲזוֹ יַת מַשְׁרִיתָא וּרְמוֹ יַת גַבְרָא בְּקִבְרָא דֶאֱלִישָׁע וַאֲזַל וּקְרֵיב גַבְרָא בְּגַרְמֵי דֶאֱלִישָׁע וַחֲיָא וְקָם עַל רִגְלוֹהִי׃ **כב**וַחֲזָאֵל מַלְכָּא דַאֲרָם דְחַק יַת יִשְׂרָאֵל כָּל יוֹמֵי יְהוֹאָחָז׃ **כג**וְחֵס יְיָ עֲלֵיהוֹן וּרְחַם עֲלֵיהוֹן וְאִתְפְּנֵי בְּמֵימְרֵיהּ לְאוֹטָבָא לְהוֹן בְּדִיל קְיָמֵיהּ דְעִם אַבְרָהָם יִצְחָק וְיַעֲקֹב וְלָא אֲבָה לְחַבָּלוּתְהוֹן וְלָא אַגְלִינוּן מֵאֲרַע בֵּית שְׁכִינְתֵּיהּ עַד כְּעַן׃ **כד**וּמִית חֲזָאֵל מַלְכָּא דַאֲרָם וּמְלַךְ בַּר הֲדַד בְּרֵיהּ תְּחוֹתוֹהִי׃ **כה**וְתַב יְהוֹאָשׁ בַּר יְהוֹאָחָז וּנְסִיב יַת קִירְוַיָא מִיַד בַּר הֲדַד בַּר חֲזָאֵל דִי נְסִיב מִן יְהוֹאָחָז אֲבוּהִי בִּקְרָבָא תְּלַת זִמְנִין מְחָהִי יוֹאָשׁ וַאֲתֵיב יַת קִירְוֵי יִשְׂרָאֵל׃

**2 Kings 14**

**א**בִּשְׁנַת תַּרְתֵּין לְיוֹאָשׁ בַּר יְהוֹאָחָז מַלְכָּא דְיִשְׂרָאֵל מְלַךְ אֲמַצְיָה בַר יוֹאָשׁ מֶלֶךְ שִׁבְטָא דְבֵית יְהוּדָה׃ **ב**בַּר עַסְרִין וַחֲמֵשׁ שְׁנִין הֲוָה כַּד מְלַךְ וְעַסְרִין וּתְשַׁע שְׁנִין מְלַךְ בִּירוּשְׁלֵם וְשׁוּם אִמֵיהּ יְהוֹעַדָן מִן יְרוּשְׁלֵם׃ **ג**וַעֲבַד דְכָשַׁר קֳדָם יְיָ לְחוֹד לָא כְּדָוִד אֲבוּהִי כְּכָל דַעֲבַד יוֹאָשׁ אֲבוּהִי עֲבַד׃ **ד**לְחוֹד בָּמָתָא לָא עָטָרָא עַד כְּעַן עַמָא מְדַבְּחִין וּמַסְקִין בּוּסְמִין עַל בָּמָתָא׃ **ה**וַהֲוָה כַד תְּקִיפַת מַלְכוּתָא בִּידֵיהּ וּקְטַל יַת עַבְדוֹהִי דִי קְטָלוּ יַת מַלְכָּא אֲבוּהִי׃ **ו**וְיַת בְּנֵי קַטְלַיָא לָא קְטַל כְּמָא דִכְתִיב בִּסְפַר אוֹרַיְתָא דְמֹשֶׁה דְפַקֵיד יְיָ לְמֵימָר לָא יוּמְתוּ אַבְהָן עַל פּוּם בְּנִין וּבְנִין לָא יוּמְתוּן עַל פּוּם אַבְהָן אֱלָהֵין אֱנַשׁ בְּחוֹבֵיהּ יְמוּת׃ **ז**הוּא מְחָא יַת אֱנַשׁ אֱדוֹם בְּגֵי מֶלַח עַסְרָא אַלְפִין וּכְבַשׁ יַת כְּרַכָּא בִּקְרָבָא וּקְרָא יַת שְׁמָה יַקְתְאֵל עַד יוֹמָא הָדֵין׃ **ח**בְּכֵן שְׁלַח אֲמַצְיָה אִזְגַדִין לְוַת יְהוֹאָשׁ בַר יְהוֹאָחָז בַּר יֵהוּא מַלְכָּא דְיִשְׂרָאֵל לְמֵימָר אִיתָא נְקַבֵּיל אַפִּין בִּקְרָבָא׃ **ט**וּשְׁלַח יְהוֹאָשׁ מַלְכָּא דְיִשְׂרָאֵל לְוַת אֲמַצְיָה מֶלֶךְ שִׁבְטָא דְבֵית יְהוּדָה לְמֵימָר חוֹחָא דִי בְלִבְנָן שְׁלַח לְאַרְזָא דִי בְלִבְנָן לְמֵימָר הַב יַת בְּרַתָךְ לִבְרִי לְאִתּוּ וַעֲבָרַת חֵיוַת בְּרָא דִי בְלִבְנָן וְדָשַׁת יַת חוֹחָא׃ **י**מִימְחָא מְחֵיתָא יַת אֱנַשׁ אֱדוֹם וְרָאֵים עֲלָךְ לִבָּךְ אִתְיְקַר וְתִיב בְּבֵיתָךְ וּלְמָא אַתְּ מִתְגָרֵי בְּבִישְׁתָא וְתִתְקְטֵיל אַתְּ וּדְבֵית יְהוּדָה עִמָךְ׃ **יא**וְלָא קַבֵּל אֲמַצְיָהוּ וּסְלֵיק יְהוֹאָשׁ מַלְכָּא דְיִשְׂרָאֵל וְאַקְבִּילוּ אַפֵּיהוֹן בִּקְרָבָא הוּא וַאֲמַצְיָהוּ מְלַךְ שִׁבְטָא דְבֵית יְהוּדָה בְבֵית שֶׁמֶשׁ דִי לְשִׁבְטָא דִיהוּדָה׃ **יב**וְאִתְבָּרוּ אֱנַשׁ יְהוּדָה קֳדָם יִשְׂרָאֵל וְאַפִּיכוּ גְבַר לְקִירְווֹהִי׃ **יג**וְיַת אֲמַצְיָהוּ מֶלֶךְ שִׁבְטָא דְבֵית יְהוּדָה בַר יְהוֹאָשׁ בַּר אֲחַזְיָה אֲחַד יְהוֹאָשׁ מַלְכָּא דְיִשְׂרָאֵל בְּבֵית שֶׁמֶשׁ וַאֲתוֹ לִירוּשְׁלֵם וּפָרַץ בְּשׁוּרָא דִירוּשְׁלֵם בִּתְרַע שִׁבְטָא דְאֶפְרַיִם עַד תְּרַע זִוְיָתָא אַרְבַּע מְאָה אַמִין׃ **יד**וּנְסִיב יַת כָּל דַהֲבָא וְכַסְפָּא וְיַת כָּל מְנַיָא דְאִשְׁתְּכָחוּ בֵית מַקְדָשָׁא דַייָ וּבְגִנְזֵי בֵית מַלְכָּא וְיַת בְּנֵי רַבְרְבַיָא וְתַב לְשֹׁמְרוֹן׃ **טו**וּשְׁאַר פִּתְגָמֵי יְהוֹאָשׁ דִי עֲבַד וּגְבוּרְתֵּיהּ וּדְאַגִיחַ עִם אֲמַצְיָה מֶלֶךְ שִׁבְטָא דְבֵית יְהוּדָה הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **טז**וּשְׁכִיב יְהוֹאָשׁ עִם אֲבָהָתוֹהִי וְאִתְקְבַר בְּשֹׁמְרוֹן עִם מַלְכֵי יִשְׂרָאֵל וּמְלַךְ יְרָבְעָם בְּרֵיהּ תְּחוֹתוֹהִי׃ **יז**וַחֲיָא אֲמַצְיָהוּ בַר יוֹאָשׁ מֶלֶךְ שִׁבְטָא דְבֵית יְהוּדָה בָּתַר דְמִית יְהוֹאָשׁ בַּר יְהוֹאָחָז מַלְכָּא דְיִשְׂרָאֵל חֲמֵשׁ עַסְרֵי שְׁנִין׃ **יח**וּשְׁאָר פִּתְגָמֵי אֲמַצְיָה הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכַיָא דְבֵית יְהוּדָה׃ **יט**וּמְרָדוּ עֲלוֹהִי מֵירְדָא בִּירוּשְׁלֵם וְאַפֵיךְ לְלָכִישׁ וּשְׁלָחוּ בַּתְרוֹהִי לְלָכִישׁ וְקַטְלוֹהִי תַּמָן׃ **כ**וּנְטַלוּ יָתֵיהּ עַל סוּסְוָתָא וְאִתְקְבַר בִּירוּשְׁלֵם עִם אֲבָהָתוֹהִי בְּקַרְתָּא דְדָוִד׃ **כא**וְדַבָּרוּ כָּל עַמָא דִיהוּדָה יַת עֲזַרְיָה וְהוּא בַּר שִׁית עַסְרֵי שְׁנִין וְאַמְלִיכוּ יָתֵיהּ תְּחוֹת אֲבוּהִי אֲמַצְיָהוּ׃ **כב**הוּא בְנָא יַת אֵילַת וַאֲתִיבָהּ לְבֵית יְהוּדָה בָּתַר דִשְׁכִיב מַלְכָּא עִם אֲבָהָתוֹהִי׃ **כג**בִּשְׁנַת חֲמֵשׁ עַסְרֵי שְׁנִין לַאֲמַצְיָה בַּר יוֹאָשׁ מֶלֶךְ שִׁבְטָא דְבֵית יְהוּדָה מְלַךְ יְרָבְעָם בַּר יוֹאָשׁ מַלְכָּא דְיִשְׂרָאֵל בְּשֹׁמְרוֹן אַרְבְּעִין וַחֲדָא שְׁנִין׃ **כד**וַעֲבַד דְבִישׁ קֳדָם יְיָ לָא סְטָא מִכָּל חוֹבֵי יָרָבְעָם בַּר נְבָט דְחַיֵב יַת יִשְׂרָאֵל׃ **כה**הוּא אָתִיב יַת תְּחוּם יִשְׂרָאֵל מִמַעֲלָנָא דַחֲמָת עַד יַמָא דְמֵישְׁרָא כְּמָא דְמַלֵיל יְיָ אֱלָהָא דְיִשְׂרָאֵל דִי מַלֵיל בְּיַד עַבְדֵיהּ יוֹנָה בַּר אֲמִתַּי נְבִיָא דִי מִגַת חֵפֶר׃ **כו**אֲרֵי גְלֵי קֳדָם יְיָ שִׁעְבּוּדָא דְיִשְׂרָאֵל תַּקִיף לַחֲדָא וְאִינוּן מְטַלְטְלִין וּשְׁבִיקִין וְלֵית דְסְעֵיד לְיִשְׂרָאֵל׃ **כז**וְלָא הֲוָה רַעֲוָא קֳדָם יְיָ לְמִימְחֵי יַת שְׁמָא דְיִשְׂרָאֵל מִתְּחוֹת שְׁמַיָא וּפָרְקִינוּן עַל יְדֵי יָרָבְעָם בַּר יוֹאָשׁ׃ **כח**וּשְׁאַר פִּתְגְמֵי יָרָבְעָם וְכָל דַעֲבַד וּגְבוּרְתֵיהּ דְאַגִיחַ וּדְאָתִיב יַת דַמֶשֶׂק וְיַת חֲמָת לִדְבֵית יְהוּדָה בְּיִשְׂרָאֵל הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **כט**וּשְׁכִיב יָרָבְעָם עִם אֲבָהָתוֹהִי עִם מַלְכֵי יִשְׂרָאֵל וּמְלַךְ זְכַרְיָה בְּרֵיהּ תְּחוֹתוֹהִי׃

**2 Kings 15**

**א**בִּשְׁנַת עַשְׂרִין וּשְׁבַע שְׁנִין לְיָרָבְעָם מַלְכָּא דְיִשְׂרָאֵל מְלַךְ עֲזַרְיָה בַר אֲמַצְיָה מֶלֶךְ שִׁבְטָא דְבֵית יְהוּדָה׃ **ב**בַּר שִׁית עַסְרֵי שְׁנִין הֲוָה כַּד מְלַךְ וְחַמְשִׁין וְתַרְתֵּין שְׁנִין מְלַךְ בִּירוּשְׁלֵם וְשׁוּם אִמֵיהּ יְכָלְיָהּ מִירוּשְׁלֵם׃ **ג**וַעֲבַד דְכָשַׁר קֳדָם יְיָ כְּכֹל דַעֲבַד אֲמַצְיָה אֲבוּהִי׃ **ד**לְחוֹד בָּמָתָא לָא עָטָרָא עַד כְּעַן עַמָא מְדַבְּחִין וּמַסְקִין בּוּסְמָא עַל בָּמָתָא׃ **ה**וְאַיְתֵי יְיָ מַכְתַּשׁ עַל מַלְכָּא וַהֲוָה סְגִיר עַל יוֹם מוֹתֵיהּ וִיתֵיב בַּר מִן יְרוּשְׁלֵם וְיוֹתָם בַּר מַלְכָּא מְמַנָא עַל בֵּיתָא דָאֵין יַת עַמָא דְאַרְעָא׃ **ו**וּשְׁאַר פִּתְגָמֵי עֲזַרְיָהוּ וְכָל דִי עֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי דְבֵית יְהוּדָה׃ **ז**וּשְׁכִיב עֲזַרְיָה עִם אֲבָהָתוֹהִי וּקְבָרוּ יָתֵיהּ עִם אֲבָהָתוֹהִי בְּקַרְתָּא דְדָוִד וּמְלַךְ יוֹתָם בְּרֵיהּ תְּחוֹתוֹהִי׃ **ח**בִּשְׁנַת תְּלָתִין וְתַמְנֵי שְׁנִין לַעֲזַרְיָה מֶלֶךְ שִׁבְטָא דְבֵית יְהוּדָה מְלַךְ זְכַרְיָהוּ בַר יָרָבְעָם עַל יִשְׂרָאֵל בְּשֹׁמְרוֹן שִׁתָּא יַרְחִין׃ **ט**וַעֲבַד דְבִישׁ קֳדָם יְיָ כְּמָא דַעֲבַדוּ אֲבָהָתוֹהִי לָא סְטָא מֵחוֹבֵי יָרָבְעָם בַּר נְבָט דְחַיֵב יַת יִשְׂרָאֵל׃ **י**וּמְרַד עֲלוֹהִי שַׁלֻם בַּר יָבֵשׁ וּמְחָהִי קֳדָם עַמָא וְקַטְלֵיהּ וּמְלַךְ תְּחוֹתוֹהִי׃ **יא**וּשְׁאָר פִּתְגָמֵי זְכַרְיָה הָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **יב**הוּא פִּתְגָמָא דַייָ דִי מַלֵיל עִם יֵהוּא לְמֵימָר בְּנִין רְבִיעָאִין יֵתְבוּן לָךְ עַל כּוּרְסֵי מַלְכוּתָא דְיִשְׂרָאֵל וַהֲוָה כֵן׃ **יג**שַׁלוּם בַּר יָבֵשׁ מְלַךְ בִּשְׁנַת תְּלָתִין וּתְשַׁע שְׁנִין לְעֻזִיָה מֶלֶךְ שִׁבְטָא דְבֵית יְהוּדָה וּמְלַךְ יְרַח יוֹמִין בְּשֹׁמְרוֹן׃ **יד**וּסְלִיק מְנַחֵם בַּר גָדִי מִתִּרְצָה וַאֲתָא לְשֹׁמְרוֹן וּמְחָא יַת שַׁלוּם בַּר יָבֵשׁ בְּשֹׁמְרוֹן וְקַטְלֵיהּ וּמְלַךְ תְּחוֹתוֹהִי׃ **טו**וּשְׁאָר פִּתְגָמֵי שַׁלוּם וּמֵירְדֵיהּ דִי מְרַד הָא אִינוּן כְּתִיבִין עַל סִפְרֵי פִתְגָמֵי יוֹמַיָא לְמַלְכֵי יִשְׂרָאֵל׃ **טז**בְּכֵן מְחָא מְנַחֵם יַת תִפְסַח וְיַת כָּל דִי בָהּ וְיַת תְּחוּמָהָא מִתִּרְצָה אֲרֵי לָא פְתָחַת תַּרְעָהָא לְאַשְׁלָמָא וּמְחָא וְיַת כָּל מְעַדְיָתָהָא בְּזַע׃ **יז**בִּשְׁנַת תְּלָתִין וּתְשַׁע שְׁנִין לַעֲזַרְיָה מֶלֶךְ שִׁבְטָא דְבֵית יְהוּדָה מְלַךְ מְנַחֵם בַּר גָדִי עַל יִשְׂרָאֵל עֲסַר שְׁנִין בְּשֹׁמְרוֹן׃ **יח**וַעֲבַד דְבִישׁ קֳדָם יְיָ לָא סְטָא מֵעַל חוֹבֵי יָרָבְעָם בַּר נְבָט דְחַיֵב עַל יִשְׂרָאֵל כָּל יוֹמוֹהִי׃ **יט**אֲתָא פוּל מַלְכָּא דְאַתּוּר עַל אַרְעָא וִיהַב מְנַחֵם לְפוּל אֶלֶף כִּכְּרִין דִכְסַף לְאַשְׁלָמָא יְדוֹהִי עִמֵיהּ לְאַתְקָפָא מַלְכוּתָא בִּידֵיהּ׃ **כ**וּרְמָא מְנַחֵם יַת כַּסְפָּא עַל יִשְׂרָאֵל וְעַל כָּל גִבָּרֵי חֵילָא לְמִתַּן לְמַלְכָּא דְאַתּוּר חַמְשִׁין סַלְעִין דִכְסַף לְגַבְרָא חָד וְתַב מַלְכָּא דְאַתּוּר וְלָא אַנְזִיק תַּמָן בְּאַרְעָא׃ **כא**וּשְׁאָר פִּתְגָמֵי מְנַחֵם וְכָל דִי עֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **כב**וּשְׁכִיב מְנַחֵם עִם אֲבָהָתוֹהִי וּמְלַךְ פְּקַחְיָה בְּרֵיהּ תְּחוֹתוֹהִי׃ **כג**בִּשְׁנַת חַמְשִׁין שְׁנִין לַעֲזַרְיָה מֶלֶךְ שִׁבְטָא דְבֵית יְהוּדָה מְלַךְ פְּקַחְיָה בַּר מְנַחֵם עַל יִשְׂרָאֵל בְּשֹׁמְרוֹן תַּרְתֵּין שְׁנִין׃ **כד**וַעֲבַד דְבִישׁ קֳדָם יְיָ לָא סְטָא מֵחוֹבֵי יָרָבְעָם בַּר נְבָט דְחַיֵיב יַת יִשְׂרָאֵל׃ **כה**וּמְרַד עֲלוֹהִי פֶּקַח בַּר רְמַלְיָהוּ גִבָּרֵיהּ וּמְחָהִי בְשֹׁמְרוֹן בְּאִידְרוֹן בֵּית מַלְכָּא יַת אַרְגוֹב וְיַת אַרְיָא וְעִמֵיהּ חַמְשִׁין גַבְרָא מִבְּנֵי גִלְעָדָאֵי וְקַטְלֵיהּ וּמְלַךְ תְּחוֹתוֹהִי׃ **כו**וּשְׁאַר פִּתְגָמֵי פְּקַחְיָה וְכָל דִי עֲבַד הָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יִשְׂרָאֵל׃ **כז**בִּשְׁנַת חַמְשִׁין וְתַרְתֵּין שְׁנִין לַעֲזַרְיָה מֶלֶךְ שִׁבְטָא דְבֵית יְהוּדָה מְלַךְ פֶּקַח בַּר רְמַלְיָהוּ עַל יִשְׂרָאֵל בְּשֹׁמְרוֹן עַסְרִין שְׁנִין׃ **כח**וַעֲבַד דְבִישׁ קֳדָם יְיָ לָא סְטָא מִן חוֹבֵי יָרָבְעָם בַּר נְבָט דְחַיֵב יַת יִשְׂרָאֵל׃ **כט**בְּיוֹמֵי פֶקַח מַלְכָּא דְיִשְׂרָאֵל אֲתָא תִּגְלַת פִּלְאֶסֶר מַלְכָּא דְאַתּוּר וּשְׁבָא יַת עִיוֹן וְיַת אָבֵל בֵּית מַעֲכָא וְיַת יָנוֹחַ וְיַת קֶדֶשׁ וְיַת חָצוֹר וְיַת גִלְעָדָא וְיַת גְלִילָא כֹּל אַרְעָא שֵׁבֶט נַפְתָּלִי וְאַגְלִינוּן לְאַתּוּר׃ **ל**וּמְרֵד מֵירְדָא הוֹשֵׁעַ בַּר אֵלָה עַל פֶּקַח בַּר רְמַלְיָהוּ וּמְחָהִי וְקַטְלֵיהּ וּמְלַךְ תְּחוֹתוֹהִי בִּשְׁנַת עַסְרִין לְיוֹתָם בַּר עֻזִיָה׃ **לא**וּשְׁאַר פִּתְגָמֵי פֶּקַח וְכֹל דִי עֲבַד הָא אִינוּן כְּתִיבִין עַל סֵפֶר פִּתְגָמֵי יוֹמַיָא לְמַלְכֵי יִשְׂרָאֵל׃ **לב**בִּשְׁנַת תַּרְתֵּין לְפֶקַח בַּר רְמַלְיָהוּ מַלְכָּא דְיִשְׂרָאֵל מְלַךְ יוֹתָם בַּר עֻזִיָהוּ מֶלֶךְ שִׁבְטָא דְבֵית יְהוּדָה׃ **לג**בַּר עַשְׂרִין וַחֲמֵשׁ שְׁנִין הֲוָה כַד מְלַךְ וְשִׁית עַשְׂרֵי שְׁנִין מְלַךְ בִּירוּשְׁלֵם וְשׁוּם אִמֵיהּ יְרוּשָׁא בַּת צָדוֹק׃ **לד**וַעֲבַד דְכָשַׁר קֳדָם יְיָ כְּכָל דַעֲבַד עֻזִיָה אֲבוּהִי עֲבַד׃ **לה**לְחוֹד בְּמָתָא לָא עָטָרָא עַד כְּעַן עַמָא מַדְבְּחִין וּמַסְקִין בּוּסְמַיָא עַל בָּמָתָא הוּא בְּנָא יַת תְּרַע בֵּית מַקְדְשָׁא דַייָ עִלָאָה׃ **לו**וּשְׁאַר פִּתְגָמֵי יוֹתָם וְכָל דִי עֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי דְבֵית יְהוּדָה׃ **לז**בְּיוֹמַיָא הָאִינוּן שָׁרֵי יְיָ לְגָרָאָה בִּדְבֵית יְהוּדָה רְצִין מַלְכָּא דַאֲרָם וְיַת פֶּקַח בַּר רְמַלְיָהוּ׃ **לח**וּשְׁכִיב יוֹתָם עִם אֲבָהָתוֹהִי וְאִתְקְבַר עִם אֲבָהָתוֹהִי בְּקַרְתָּא דְדָוִד אֲבוּהִי וּמְלַךְ אָחָז בְּרֵיהּ תְּחוֹתוֹהִי׃

**2 Kings 16**

**א**בִּשְׁנַת שְׁבַע עַסְרֵי שְׁנִין לְפֶקַח בַּר רְמַלְיָהוּ מְלַךְ אָחָז בַּר יוֹתָם מֶלֶךְ שִׁבְטָא דְבֵית יְהוּדָה׃ **ב**בַּר עַשְׂרִין שְׁנִין אָחָז כַּד מְלַךְ וְשִׁית עַסְרֵי שְׁנִין מְלַךְ בִּירוּשְׁלֵם וְלָא עֲבַד דְכָשַׁר קֳדָם יְיָ אֱלָהֵיהּ כְּדָוִד אֲבוּהִי׃ **ג**וַאֲזַל בְּאוֹרַח מַלְכֵי יִשְׂרָאֵל וְאַף יַת בְּרֵיהּ אַעֲבַר בְּנוּרָא כְּתוֹעֲבַת עַמְמַיָא דְתָרִיךְ יְיָ יַתְהוֹן מִן קֳדָם בְּנֵי יִשְׂרָאֵל׃ **ד**וּדְבַח וְאַסֵיק בּוּסְמִין עַל בָּמָתָא וְעַל רָמָתָא וּתְחוֹת כָּל אִילָן עַבּוּף׃ **ה**בְּכֵן סְלֵיק רְצִין מַלְכָּא דַאֲרָם וּפֶקַח בַּר רְמַלְיָהוּ מַלְכָּא דְיִשְׂרָאֵל לִירוּשְׁלֵם לְאַגָחָא קְרָבָא וְצָרוּ עַל אָחָז וְלָא יָכִילוּ לְאַגָחָא׃ **ו**בְּעִדָנָא הַהִיא אָתֵיב רְצִין מַלְכָּא דַאֲרָם יַת אֵילַת לַאֲרָם וְתָרֵיךְ יַת יְהוּדָאֵי מֵאֵילַת וַאֲרָמָאֵי אֲתוֹ לְאֵילַת וִיתִיבוּ תַמָן עַד יוֹמָא הָדֵין׃ **ז**וּשְׁלַח אָחָז אִזְגַדִין לְוַת תִּגְלַת פְּלֶסֶר מַלְכָּא דְאַתּוּר לְמֵימָר עַבְדָךְ וּבְרָךְ אֲנָא סַק וּפְרוֹקְנִי מִיַד מַלְכָּא דַאֲרָם וּמִיַד מַלְכָּא דְיִשְׂרָאֵל דְקָמוּ עָלַי׃ **ח**וּנְסֵיב אָחָז יַת כַּסְפָּא וְיַת דַהֲבָא דְאִשְׁתְכַח בְּבֵית מַקְדְשָׁא דַייָ וּבְאוֹצְרֵי בֵית מַלְכָּא וְשַׁדַר לְמַלְכָּא דְאַתּוּר שׁוֹחֲדָא׃ **ט**וְקַבֵּיל מִנֵיהּ מַלְכָּא דְאַתּוּר וּסְלִיק מַלְכָּא דְאַתּוּר עַל דַמֶשֶׂק וְאַחְדָהּ וְאַגְלֵי עַמָא דִי בָהּ לְקִירְיָנָא וְיַת רְצִין קְטָל׃ **י**וַאֲזַל מַלְכָּא אָחָז לָקֳדָמוּת תִּגְלַת פִּלְאֶסֶר מַלְכָּא דְאַתּוּר לְדוּמֶשֶׂק וַחֲזָא יַת מַדְבְּחָא דִי בְדַמֶשֶׂק וְשַׁדַר מַלְכָּא אָחָז לְוַת אוּרִיָה כַּהֲנָא יַת דְמוּת מַדְבְּחָא וְיַת טִיקוּסֵיהּ לְכָל עוֹבָדוֹהִי׃ **יא**וּבְנָא אוּרִיָה כַהֲנָא יַת מַדְבְּחָא כְּכָל דִשְׁלַח מַלְכָּא אָחָז מִדַמֶשֶׂק כֵּן עֲבַד אוּרִיָה כַּהֲנָא עַד דַאֲתָא מַלְכָּא אָחָז מִדַמֶשֶׂק׃ **יב**וַאֲתָא מַלְכָּא מִדַמֶשֶׂק וַחֲזָא מַלְכָּא יַת מַדְבְּחָא וְקָרֵיב מַלְכָּא עַל מַדְבְּחָא וְאַסֵיק עֲלוֹהִי׃ **יג**וְאַסֵיק יַת עֲלָתֵיהּ וְיַת מִנְחָתֵיהּ וְנַסֵיךְ יַת נִסְכֵּיהּ וּזְרַק יַת דַם נִכְסַת קוּדְשַׁיָא דִי לֵיהּ עַל מַדְבְּחָא׃ **יד**וְיַת מַדְבְּחָא דִנְחָשָׁא דִי קֳדָם יְיָ וְקָרֵיב מִן קֳדָם בֵּיתָא מִבֵּין מַדְבְּחָא וּמִבֵּין בֵּית מַקְדְשָׁא דַייָ וִיהַב יָתֵיהּ עַל צִידָא דְמַדְבְּחָא צִפּוּנָא׃ **טו**וּפַקֵיד מַלְכָּא אָחָז יַת אוּרִיָה כַּהֲנָא לְמֵימָר עַל מַדְבְּחָא רַבָּא אַסֵיק יַת עֲלַת צַפְרָא וְיַת מִנְחַת רַמְשָׁא וְיַת עֲלַת מַלְכָּא וְיַת מִנְחָתֵיהּ וְיַת עֲלַת כָּל עַמָא דְאַרְעָא וּמִנְחַתְהוֹן וְנִסְכֵּיהוֹן וְכָל דַם עֲלָתָא וְכָל דַם נִכְסַת קוּדְשַׁיָא עֲלוֹהִי תִּזְרוֹק וּמַדְבְּחָא דִנְחָשָׁא יְהֵי לִי לְבַקָרָא׃ **טז**וַעֲבַד אוּרִיָה כַּהֲנָא כְּכֹל דְפַקֵיד מַלְכָּא אָחָז׃ **יז**וְקַצִיץ מַלְכָּא אָחָז יַת גְדַנְפֵי בְסִיסַיָא וְאַעְדֵי מִנְהוֹן יַת כִּיוֹרָא וְיַת יַמָא אָחֵית מֵעַל תּוֹרַיָא דִנְחָשָׁא דִתְחוֹתוֹהִי וִיהַב יָתֵיהּ עַל רִצְפַּת אַבְנַיָא׃ **יח**וְיַת טִיקוּס שַׁבְּתָא דִי בְּנוֹ בְבֵיתָא וְיַת מַעַלְנָא דְמַלְכָּא בְּרָאָה אַסְחַר לְבֵית מַקְדְשָׁא דַייָ מִן קֳדָם מַלְכָּא דְאַתּוּר׃ **יט**וּשְׁאַר פִּתְגָמֵי אָחָז דַעֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכַיָא דְבֵית יְהוּדָה׃ **כ**וּשְׁכִיב אָחָז עִם אֲבָהָתוֹהִי וְאִתְקְבַר עִם אֲבָהָתוֹהִי בְּקַרְתָּא דְדָוִד וּמְלַךְ חִזְקִיָהוּ בְרֵיהּ תְּחוֹתוֹהִי׃

**2 Kings 17**

**א**בִּשְׁנַת תַּרְתֵּי עַסְרֵי לְאָחָז מֶלֶךְ שִׁבְטָא דְבֵית יְהוּדָה מְלַךְ הוֹשֵׁעַ בַּר אֵלָה בְּשׁוֹמְרוֹן עַל יִשְׂרָאֵל תְּשַׁע שְׁנִין׃ **ב**וַעֲבַד דְבִישׁ קֳדָם יְיָ לְחוֹד לָא כְמַלְכֵי יִשְׂרָאֵל דַהֲווֹ קֳדָמוֹהִי׃ **ג**עֲלוֹהִי סְלִיק שַׁלְמַנְאֶסֶר מַלְכָּא דְאַתּוּר וַהֲוָה לֵיהּ הוֹשֵׁעַ עַבְדָא וַאֲתֵיב לֵיהּ תִּקְרוּבְתָּא׃ **ד**וְאַשְׁכַּח מַלְכָּא דְאַתּוּר בְּהוֹשֵׁעַ מֵירְדָא דִי שְׁלַח אִזְגַדִין לְוַת סוֹא מַלְכָּא דְמִצְרַיִם וְלָא אַסֵיק תִּקְרוּבְתָּא לְמַלְכָּא דְאַתּוּר כִּשְׁנָא בִשְׁנָא וְאַחְדֵיהּ מַלְכָּא דְאַתּוּר וְאַסְרֵיהּ בְּבֵית אַסִירֵי׃ **ה**וּסְלִיק מַלְכָּא דְאַתּוּר בְּכָל אַרְעָא וּסְלִיק לְשֹׁמְרוֹן וְצַר עֲלָהּ תְּלַת שְׁנִין׃ **ו**בְּשַׁתָּא תְשִׁיעֲתָא לְהוֹשֵׁעַ כְּבַשׁ מַלְכָּא דְאַתּוּר יַת שֹׁמְרוֹן וְאַגְלֵי יַת יִשְׂרָאֵל לְאַתּוּר וְאוֹתִיב יַתְהוֹן בַּחְלַח וּבְחָבוֹר נְהַר גוֹזָן וְקִירְוֵי מָדָי׃ **ז**וַהֲוָה כַד חָבוּ בְנֵי יִשְׂרָאֵל קֳדָם יְיָ אֱלָהָהוֹן דְאַסֵיק יַתְהוֹן מֵאַרְעָא דְמִצְרַיִם מִתְּחוֹת יַד פַּרְעֹה מַלְכָּא דְמִצְרַיִם וּדְחִילוּ טַעֲוַת עַמְמַיָא׃ **ח**וַאֲזַלוּ בִגְזֵירַת עַמְמַיָא דְתָרִיךְ יְיָ מִן קֳדָם בְּנֵי יִשְׂרָאֵל וּמַלְכֵי יִשְׂרָאֵל דַעֲבָדוּ׃ **ט**וַאֲמָרוּ בְנֵי יִשְׂרָאֵל מִלִין דְלָא כַשְׁרִין קֳדָם יְיָ אֱלָהָהוֹן וּבְנוֹ לְהוֹן בָּמָן בְכָל קִרְוֵיהוֹן מִמִגְדַל תַּקִיף עַד קִירְוִין כְּרִיכָן׃ **י**וַאֲקִימוּ לְהוֹן קָמָן וַאֲשֵׁירִין עַל כָּל רָמָא מְנַטְלָא וּתְחוֹת כָּל אִילָן עַבּוּף׃ **יא**וְאַסִיקוּ בוּסְמִין תַּמָן עַל כָּל בָּמָתָא בְּעַמְמַיָא דְאַגְלֵי יְיָ מִן קֳדָמֵיהוֹן וַעֲבַדוּ קֳדָמוֹהִי פִּתְגָמִין בִּישִׁין לְאַרְגָזָא קֳדָם יְיָ׃ **יב**וּפְלָחוּ יַת בְּעָלַיָא דִי אֲמַר יְיָ לְהוֹן לָא תַעַבְדוּן יַת פִּתְגָמָא הָדֵין׃ **יג**וְאַסְהֵיד יְיָ בְּיִשְׂרָאֵל וּבִיהוּדָה בְיַד כָּל סָפַר כָּל מֵילַף לְמֵימָר תּוּבוּ מֵאוֹרְחַתְכוֹן בִּישָׁתָא וְטַרוּ פִּקוּדֵי וּקְיָמַי כְּכָל אוֹרַיְתָא דְפַקְדִית יַת אֲבָהַתְכוֹן וְדִשְׁלָחִית לְוַתְכוֹן בְּיַד עַבְדֵי נְבִיַיָא׃ **יד**וְלָא קַבִּילוּ וְאַקְשִׁיאוּ יַת קְדַלְהוֹן כִּקְדָלָא דַאֲבָהַתְהוֹן דְלָא הֵימְנוּ בְּמֵימְרָא דַייָ אֱלָהָהוֹן׃ **טו**וְקָצוּ בִקְיָמוֹהִי וּבִגְזֵירָתֵיהּ דִי גְזַר עִם אֲבָהַתְהוֹן וּבְסָהָדְוָתֵיהּ דְאַסְהִיד בְּהוֹן וּטְעוֹ בָּתַר טַעֲוָתָא וַהֲווֹ לִלְמָא וּבָתַר עַמְמַיָא דִי בְסַחְרָנֵיהוֹן דִי פַקֵיד יְיָ יַתְהוֹן בְּדִיל דְלָא לְמֶעְבַּד כְּוַתְהוֹן׃ **טז**וּשְׁבַקוּ יַת כָּל פִקוּדַיָא דַייָ אֱלָהָהוֹן וַעֲבַדוּ לְהוֹן מַתְּכָא תְּרֵין עֶגְלִין וַעֲבָדוּ אֲשֵׁירָתָא וּסְגִידוּ לְכָל חֵילֵי שְׁמַיָא וּפְלַחוּ יַת בְּעָלָא׃ **יז**וְאַעֲבָרוּ יַת בְּנֵיהוֹן וְיַת בְּנָתֵיהוֹן בְּנוּרָא וּקְסָמוּ קִסְמִין וּנְחִישׁוּ וַחֲשִׁיבוּ לְמֶעְבַּד דְבִישׁ קֳדָם יְיָ לְאַרְגָזָא קֳדָמוֹהִי׃ **יח**וַהֲוָה רְגַז מִן קֳדָם יְיָ לַחֲדָא בְיִשְׂרָאֵל וְאַגְלִינוּן מֵאַרְעָא בֵית שְׁכִינְתֵּיהּ לָא אִשְׁתָּאַר לְחוֹד שִׁבְטָא דְבֵית יְהוּדָה בִּלְחוֹדוֹהִי׃ **יט**אַף דְבֵית יְהוּדָה לָא נְטָרוּ יַת פִּקוּדַיָא דַייָ אֱלָהָהוֹן וַאֲזַלוּ בִּגְזֵירַת יִשְׂרָאֵל דַעֲבָדוּ׃ **כ**וְקָץ יְיָ בְּכָל זַרְעָא דְיִשְׂרָאֵל וְעַנִינוּן וּמַסְרִינוּן בְּיַד בְּזוֹזִין עַד דְאַגְלִינוּן מֵאֲתַר בֵּית שְׁכִנְתֵּיהּ׃ **כא**אֲרֵי אִתְפְּלִיגוּ בֵית יִשְׂרָאֵל עַל דְבֵית יְהוּדָה וְאַמְלִיכוּ יַת יָרָבְעָם בַּר נְבָט וְאַטְעֵי יָרָבְעָם יַת יִשְׂרָאֵל מִבָּתַר פּוּלְחָנָא דַייָ וְחַיְבִינוּן חוֹבָא רַבָּא׃ **כב**וַאֲזַלוּ בְּנֵי יִשְׂרָאֵל בְּכָל חוֹבֵי יָרָבְעָם דַעֲבֵד לָא סְטוֹ מִנָהּ׃ **כג**עַד דְאַגְלֵי יְיָ יַת יִשְׂרָאֵל מֵאַרְעָא בֵּית שְׁכִנְתֵּיהּ כְּמָא דְמַלֵל בְּיַד כָּל עַבְדוֹהִי נְבִיַיָא וּגְלוֹ יִשְׂרָאֵל מֵעַל אַרְעֲהוֹן לְאַתּוּר עַד יוֹמָא הָדֵין׃ **כד**וְאַיְיתֵי מַלְכָּא דְאַתּוּר מִבָּבֶל וּמִכּוּתָה וּמֵעַוָה וּמֵחֲמָת וּמִסְפַרְוַיִם וְאוֹתִיב בְּקִירְוֵי שֹׁמְרוֹן חֲלַף בְּנֵי יִשְׂרָאֵל וִירִיתוּ יַת שֹׁמְרוֹן וִיתִיבוּ בְּקִירְוָהָא׃ **כה**וַהֲוָה בִּשְׁרָיוּת לְמֵיתַבְהוֹן תַּמָן לָא הֲווֹ דַחֲלִין מִן קֳדָם יְיָ וְגָרֵי יְיָ בְּהוֹן יַת אַרְיְוָתָא וַהֲווֹ קַטְלִין בְּהוֹן׃ **כו**וַאֲמַרוּ לְמַלְכָּא דְאַתּוּר לְמֵימָר עַמְמַיָא דְאַגְלֵיתָא וְאוֹתַבְתָּא בְּקִירְוֵי שֹׁמְרוֹן לָא הֲווֹ יָדְעִין יַת דִין אֱלָהָא דְאַרְעָא וְגָרֵי בְהוֹן יַת אַרְיְוָתָא וְהָא אִינוּן מְקַטְלִין יַתְהוֹן בִּדְלֵית אִינוּן יָדְעִין יַת דִין אֱלָהָא דְאַרְעָא׃ **כז**וּפַקֵיד מַלְכָּא דְאַתּוּר לְמֵימָר אוֹבִילוּ לְתַמָן חַד מִכַּהֲנַיָא דְאַגְלְתִינוּן מִתַּמָן וְיֵזְלוּן וְיַתְבוּן תַּמָן וְיַלְפוּן יַת דִי אֱלָהָא דְאַרְעָא׃ **כח**וַאֲתָא חַד מִכַּהֲנַיָא דְאִתְגְלִיאוּ מִשֹׁמְרוֹן וִיתֵיב בְּבֵית אֵל וַהֲוָה מַלֵיף יַתְהוֹן אֵכְדֵין יִדְחֲלוּן מִן קֳדָם יְיָ׃ **כט**וַהֲווֹ עָבְדִין עַמָא עַמָא טַעֲוָתֵיהוֹן וַאֲחִיתוּ בְּבֵית בְּמָתָא דַעֲבָדוּ שֹׁמְרוֹנָאֵי עַמָא עַמָא בְּקִירְוֵיהוֹן דְאִינוּן יַתְבִין תַּמָן׃ **ל**וֶאֱנָשֵׁי בָבֶל עֲבָדוּ יַת סֻכּוֹת בְּנוֹת וֶאֶנָשֵׁי כוּת עֲבַדוּ יַת נִרְגַל וֶאֱנָשֵׁי חֲמַת עֲבַדוּ יַת אֲשִׁימָא׃ **לא**וַעֲוָאֵי עֲבַדוּ נִבְחַז וְיַת תַּרְתָּק וֶאֱנַשׁ סְפַרְוָאֵי מוֹקְדִין יַת בְּנֵיהוֹן בְּנוּרָא לְאַדְרַמֶלֶךְ וַעֲנַמֶלֶךְ טַעֲוַת סְפַרְוָיִם׃ **לב**וַהֲווֹ דַחֲלִין מִן קֳדָם יְיָ וַעֲבַדוּ לְהוֹן מִקְצַתְהוֹן כּוּמָרֵי בָמָתָא וַהֲווֹ עָבְדִין לְהוֹן בְּבֵית בָּמָתָא׃ **לג**מִן קֳדָם יְיָ הֲווֹ דַחֲלִין וְיַת טַעֲוַתְהוֹן הֲווֹ פַלְחִין כְּנִימוּסֵי עַמְמַיָא דְאַגְלִיאוּ יַתְהוֹן מִתַּמָן׃ **לד**עַד יוֹמָא הָדֵין אִינוּן עָבְדִין כְּנִימוּסֵי קַדְמָאֵי לֵיתִינוּן דַחֲלִין מִן קֳדָם יְיָ וְלֵיתִינוּן עָבְדִין כִּגְזֵירַתְהוֹן וְכִדְחָזֵי לְהוֹן וּכְאוֹרַיְתָא וּכְתַפְקֵידְתָּא דְפַקֵיד יְיָ יַת בְּנֵי יַעֲקֹב דְשַׁוִי שְׁמֵיהּ יִשְׂרָאֵל׃ **לה**וּגְזַר יְיָ עִמְהוֹן קְיָם וּפַקְדִינוּן לְמֵימָר לָא תִדְחֲלוּן לְטַעֲוַת עַמְמַיָא וְלָא תִסְגְדוּן לְהוֹן וְלָא תִפְלְחִנוּן וְלָא תְדַבְּחוּן לְהוֹן׃ **לו**אֱלָהֵן קֳדָם יְיָ דְאַסֵיק יַתְכוֹן מֵאַרְעָא דְמִצְרַיִם בְּחֵיל רַב וּבִדְרַע מְרָמַם יָתֵיהּ תִדְחֲלוּן וּקְדָמוֹהִי תִסְגְדוּן וְעַל מַדְבְּחֵיהּ תְּדַבְחוּן׃ **לז**וְיַת קְיָמַיָא וְיַת דִינַיָא וְאוֹרַיְתָא וְתַפְקֵידְתָּא דִכְתַב לְכוֹן תִּטְרוֹן לְמֶעְבַּד כָּל יוֹמַיָא וְלָא תִדְחֲלוּן לְטַעֲוַת עַמְמַיָא׃ **לח**וּקְיָמָא דִגְזָרִית עִמְכוֹן לָא תִתְנְשׁוּן וְלָא תִדְחֲלוּן לְטַעֲוַת עַמְמַיָא׃ **לט**אֱלָהֵין מִן קֳדָם יְיָ אֱלָהָכוֹן תִּדַחֲלוּן וְהוּא יְשֵׁיזֵיב יַתְכוֹן מִיַד כָּל בַּעֲלֵי דְבָבֵיכוֹן׃ **מ**וְלָא קַבִּילוּ אֱלָהֵין כְּנִימוּסֵיהוֹן קַדְמָאֵי אִינוּן עָבְדִין׃ **מא**וַהֲווֹ עַמְמַיָא הָאִילֵין דַחֲלִין מִן קֳדָם יְיָ וְיַת צַלְמָנֵיהוֹן הֲווֹ פַלְחִין אַף בְּנֵיהוֹן וּבְנֵי בְנֵיהוֹן כְּמָא דַעֲבָדוּ אֲבָהַתְהוֹן אִינוּן עָבְדִין עַד יוֹמָא הָדֵין׃

**2 Kings 18**

**א**וַהֲוָה בִּשְׁנַת תְּלַת לְהוֹשֵׁעַ בַּר אֵלָה מַלְכָּא דְיִשְׂרָאֵל מְלַךְ חִזְקִיָהּ בַר אָחָז מֶלֶךְ שִׁבְטָא דְבֵית יְהוּדָה׃ **ב**בַּר עַסְרִין וַחֲמֵשׁ שְׁנִין הֲוָה כַד מְלַךְ וְעַסְרִין וּתְשַׁע שְׁנִין מְלַךְ בִּירוּשְׁלֵם וְשׁוּם אִמֵיהּ אֲבִי בַּת זְכַרְיָה׃ **ג**וַעֲבַד דְכָשַׁר קֳדָם יְיָ כְּכֹל דַעֲבַד דָוִד אֲבוּהִי׃ **ד**הוּא אַעֲדֵי יַת בָּמָתָא וּתְבַר יַת קָמָתָא וְקָץ יַת אֲשֵׁירָתָא וּפְסֵיק יַת חִוְיָא דִנְחָשָׁא דַעֲבַד מֹשֶׁה אֲרֵי עַד יוֹמַיָא הָאִינוּן הֲווֹ בְנֵי יִשְׂרָאֵל מַסְקִין בּוֹסְמִין לֵיהּ וַהֲווֹ קָרָן לֵיהּ נְחוּשְׁתָּן׃ **ה**בְּמֵימְרָא דַייָ אֱלָהָא דְיִשְׂרָאֵל אִתְרְחִיץ וּבַתְרוֹהִי לָא הֲוָה כְוָתֵיהּ בְּכֹל מַלְכַיָא דְבֵית יְהוּדָה וְדַהֲווֹ קָדָמוֹהִי׃ **ו**וְאִדְבַּק בִּדְחַלְתָּא דַייָ לָא סְטָא מִבָּתַר פּוּלְחָנֵיהּ וּנְטַר פִּקוּדוֹהִי דְפַקֵיד יְיָ יַת מֹשֶׁה׃ **ז**וַהֲוָה מֵימְרָא דַייָ בְּסַעֲדֵיהּ בְּכֹל אֲתַר דִנְפַק מַצְלַח וּמְרִיד בְּמַלְכָּא דְאַתּוּר וְלָא פָלְחֵיהּ׃ **ח**הוּא קְטַל יַת פְּלִשְׁתָּאֵי עַד עַזָה וְיַת תְּחוּמָהָא מִמִגְדַל תְּקוֹף עַד קִירְוִין כְּרִיכָן׃ **ט**וַהֲוָה בְּשַׁתָּא רְבִיעֵיתָא לְמַלְכָּא חִזְקִיָה הִיא שַׁתָּא שְׁבִיעֵיתָא לְהוֹשֵׁעַ בַּר אֵלָה מַלְכָּא דְיִשְׂרָאֵל סְלִיק שַׁלְמַנְאֶסֶר מַלְכָּא דְאַתּוּר עַל שֹׁמְרוֹן וְצָר עֲלָהּ׃ **י**וְכַבְּשׁוּהָ מִסוֹף תְּלַת שְׁנִין בִּשְׁנַת שִׁית לְחִזְקִיָהוּ הִיא שְׁנַת תְּשַׁע לְהוֹשֵׁעַ מַלְכָּא דְיִשְׂרָאֵל אִתְכְּבִישַׁת שֹׁמְרוֹן׃ **יא**וְאַגְלֵי מַלְכָּא דְאַתּוּר יַת יִשְׂרָאֵל לְאַתּוּר וְאַשְׁרִינוּן בַּחֲלַח וּבְחָבוֹר נְהַר גוֹזָן וְקִירְוֵי מָדָי׃ **יב**עַל דְלָא קַבִּילוּ לְמֵימָר דַייָ אֱלָהָהוֹן וַעֲבָדוּ יַת קְיָמֵיהּ יַת כָּל דְפַקֵיד מֹשֶׁה עַבְדָא דַייָ וְלָא קַבִּילוּ לְמֵימְרֵיהּ וְלָא עֲבָדוּ רְעוּתֵיהּ׃ **יג**וּבְאַרְבַּע עַשְׂרֵי שְׁנִין לְמַלְכָּא חִזְקִיָה סְלִיק סַנְחֵרִיב מַלְכָּא דְאַתּוּר עַל כָּל קִירְוַיָא דְבֵית יְהוּדָה כְּרִיכָתָא וַאֲחָדִינוּן׃ **יד**וּשְׁלַח חִזְקִיָה מֶלֶךְ שִׁבְטָא דְבֵית יְהוּדָה לְוַת מַלְכָּא דְאַתּוּר לְלָכִישׁ לְמֵימָר חָבֵית אִסְתַּלַק מִנִי יַת דְתִרְמֵי עֲלַי אֲקַבֵּל וּרְמָא מַלְכָּא דְאַתּוּר עַל חִזְקִיָה מֶלֶךְ שִׁבְטָא דְבֵית יְהוּדָה תְּלַת מְאָה כִּכְּרִין דִכְסַף וּתְלָתִין כִּכְּרִין דְדַהֲבָא׃ **טו**וִיהַב חִזְקִיָה יַת כָּל כַּסְפָּא דְאִשְׁתְּכַח בֵּית מַקְדְשָׁא דַייָ וּבְגִנְזֵי בֵּית מַלְכָּא׃ **טז**בְּעִדָנָא הַהִיא קַלִיף חִזְקִיָה יַת דָשֵׁי הֵיכָלָא דַייָ וְיַת סְקוֹפַיָא דַחֲפֵי חִזְקִיָה מֶלֶךְ שִׁבְטָא דְבֵית יְהוּדָה וְיַהֲבִינוּן לְמַלְכָּא דְאַתּוּר׃ **יז**וּשְׁלַח מַלְכָּא דְאַתּוּר יַת תַּרְתָּן וְיַת רַב סְרִיס וְיַת רַבְשָׁקֵה מִן לָכִישׁ לְוַת מַלְכָּא חִזְקִיָה בְּמַשִׁרְיַן סַגִיאָן לִירוּשְׁלֵם וּסְלִיקוּ וַאֲתוֹ לִירוּשְׁלֵם וּסְלִיקוּ וַאֲתוֹ וְקָמוּ בִּמְזִיקַת בְּרֵיכְתָּא עִלִיתָא דִי בְכֵיבַשׁ חֲקַל מַשְׁטַח קַצְרַיָא׃ **יח**וּקְרוֹ לְמַלְכָּא וּנְפַק לְוַתְהוֹן אֶלְיָקִים בַּר חִלְקִיָה דִמְמַנָא עַל בֵּיתָא וְשֶׁבְנָא סַפְרָא וְיוֹאָח בַּר אָסָף דִמְמַנָא עַל דָכְרָנַיָא׃ **יט**וַאֲמַר לְהוֹן רַבְשָׁקֵה אֲמָרוּ כְעַן לְחִזְקִיָה כִּדְנַן אֲמַר מַלְכָּא דְרַבְּתָנָא מַלְכָּא דְאַתּוּר מָא רוֹחֲצָנָא הָדֵין דְאִתְרְחֵיצְתָּא׃ **כ**אֲמַרְתָּ בְּרַם בִּמְלַל סִפְוָן בְּמֵילַךְ וּגְבוּרָה אַעְבֵּיד קְרָבָא כְּעַן עַל מַן אִתְרְחֵיצְתָּא אֲרֵי מְרִידְתָּא בִּי׃ **כא**כְּעַן הָא אִתְרְחֵיצְתָּא לָךְ עַל סְמַךְ קַנְיָא רְעִיעָא הָדֵין עַל מִצְרַיִם דְאִם יִסְתְּמִיךְ גַבְרָא עֲלוֹהִי וְיֵעוּל בִּידֵיהּ וִיבַזְעִינֵיהּ כֵּן פַּרְעֹה מַלְכָּא דְמִצְרַיִם לְכֹל דְמִתְרַחֲצִין עֲלוֹהִי׃ **כב**וַאֲרֵי תֵימְרוּן לִי עַל מֵימְרָא דַייָ אֱלָהָנָא אִתְרְחִיצְנָא הֲלָא הוּא דְאַעֲדֵי חִזְקִיָה יַת בָּמָתוֹהִי וְיַת מַדְבְּחוֹהִי וַאֲמַר לֶאֱנַשׁ יְהוּדָה וּלְיַתְבֵי יְרוּשְׁלֵם קֳדָם מַדְבְּחָא הָדֵין תִּסְגְדוּן בִּירוּשְׁלֵם׃ **כג**וּכְעַן אִתְעָרֵב כְּעַן עִם רִבּוֹנִי עִם מַלְכָּא דְאַתּוּר וְאֶתֵּן לָךְ תְּרֵין אַלְפִין סוּסְוָן אִם תִּכּוּל לְמַנָאָה לָךְ רְכִיבִין עֲלֵיהוֹן׃ **כד**וְאֵיכְדֵין אַתְּ מְדַמֵי לַאֲתָבָא יַת אַפֵּי חַד מִשִׁלְטוֹנֵי עַבְדֵי רִבּוֹנִי זְעֵירַיָא וְאִתְרְחִיצַת לָךְ עַל מִצְרָאֵי לִרְתִיכִין וּלְפָרָשִׁין׃ **כה**כְּעַן הֲבַר מִמֵימְרָא דַייָ סְלֵיקִית עַל אַתְרָא הָדֵין לְחַבָּלוּתָהּ יְיָ אֲמַר לִי סַק לְאַתְרָא הָדֵין וְחַבְּלִינָהּ׃ **כו**וַאֲמַר אֶלְיָקִים בַּר חִלְקִיָה וְשֶׁבְנָה וְיוֹאָח לְרַבְשָׁקֵה מַלֵל כְּעַן עִם עַבְדָךְ אֲרָמִית אֲרֵי שָׁמְעִין אֲנַחֲנָא וְלָא תְמַלֵיל עִמָנָא יְהוּדִית קֳדָם עַמָא דְעַל שׁוּרָא׃ **כז**וַאֲמַר לְהוֹן רַבְשָׁקֵה הַעַל רִבּוֹנָךְ וַעֲלָךְ שַׁלְחַנִי רִבּוֹנִי לְמַלָלָא יַת כָּל פִּתְגָמַיָא הָאִלֵין הֲלָא עַל גַבְרַיָא דְיַתְבִין עַל שׁוּרָא לְמֵיכַל יַת מַפְקַתְהוֹן וּלְמִשְׁתֵי יַת מֵימֵי רִגְלֵיהוֹן בִּצְיָרָא עִמְכוֹן׃ **כח**וְקָם רַבְשָׁקֵה וּקְרָא בְּקַל רַב יְהוּדִית וּמַלֵיל וַאֲמַר שְׁמָעוּ פִּתְגָמָא דְמַלְכָּא דְרַבְּתָנָא מַלְכָּא דְאַתּוּר׃ **כט**כִּדְנַן אֲמַר מַלְכָּא לָא יַטְעֵי יַתְכוֹן חִזְקִיָה אֲרֵי לָא יִכּוּל לְשֵׁיזָבָא יַתְכוֹן מִן יְדֵיהּ׃ **ל**וְלָא יַרְחִיץ יַתְכוֹן חִזְקִיָה עַל מֵימְרָא דַייָ לְמֵימָר שֵׁיזָבָא יְשֵׁיזְבִינָנָא יְיָ וְלָא תִתְמְסַר קַרְתָּא הָדָא בְּיַד מַלְכָּא דְאַתּוּר׃ **לא**לָא תְקַבְּלוּן מִן חִזְקִיָה אֲרֵי כִדְנַן אֲמַר מַלְכָּא דְאַתּוּר עֱבִידוּ עִמִי שְׁלָמָא וּפוּקוּ לְוָתִי וֶאֱכַלוּ גְבַר פֵּרֵי גוּפְנֵיהּ וּגְבַר פֵּרֵי תֵינוֹהִי וּשְׁתוֹ גְבַר מֵי גוּבֵיהּ׃ **לב**עַד מֵיתִי וְאֶדְבַּר יַתְכוֹן לְאַרְעָא טָבָא כְּאַרְעֲכוֹן אַרְעָא עִבּוּר וַחֲמַר אַרְעָא חַקְלִין וְכַרְמִין אַרְעָא דְזֵיתָהָא עָבְדִין מִשְׁחָא וְהִיא עַבְדָא דְבַשׁ וִחְיוּן וְלָא תְמוּתוּן וְלָא תְקַבְּלוּן מִן חִזְקִיָה אֲרֵי יַטְעֵי יַתְכוֹן לְמֵימָר יְיָ יְשֵׁיזְבִינָנָא׃ **לג**הֲשֵׁיזָבָא שֵׁיזִיבָא דַחֲלַת עַמְמַיָא גְבַר יַת אַרְעֵיהּ מִיַד מַלְכָּא דְאַתּוּר׃ **לד**אָן דַחֲלַת חֲמַת וְאַרְפַּד וְאָן דַחֲלַת סְפַרְוַיִם הֲלָא טַלְטִילוּנוּן וְאַגְלִיאוּנוּן אֲרֵי שֵׁיזְבוּ יַת שֹׁמְרוֹן מִן יְדָי׃ **לה**מַן בְּכָל דַחֲלַת מְדִינָתָא דְשֵׁיזִיבוּ יַת אַרְעֲהוֹן מִן יְדָי אֲרֵי יְשֵׁיזִיב יְיָ יַת יְרוּשְׁלֵם מִן יְדָי׃ **לו**וּשְׁתִיקוּ עַמָא וְלָא אֲתִיבוּ יָתֵיהּ פִּתְגָמָא אֲרֵי תַפְקֵידַת מַלְכָּא הִיא לְמֵימָר לָא תְתִיבוּנֵיהּ׃ **לז**וַאֲתָא אֶלְיָקִים בַּר חִלְקִיָה דִמְמַנָא עַל בֵּיתָא וְשֶׁבְנָא סַפְרָא וְיוֹאָח בַּר אָסָף דִמְמַנָא עַל דָכְרָנַיָא לְוַת חִזְקִיָהוּ מְבַזְעִין לְבוּשֵׁיהוֹן וַחֲוִיאוּ לֵיהּ יַת פִּתְגָמֵי רַבְשָׁקֵה׃

**2 Kings 19**

**א**וַהֲוָה כַּד שָׁמַע מַלְכָּא חִזְקִיָה וּבְזַע יַת לְבוּשׁוֹהִי וְאִתְכַּסִי בְּסַקָא וְעַל לְבֵית מַקְדְשָׁא דַיָי׃ **ב**וּשְׁלַח יַת אֶלְיָקִים דִי מְמַנָא עַל בֵיתָא וְשֶׁבְנָא סַפְרָא וְסָבֵי כַהֲנַיָא כַּד מְכַסָן סַקַיָא לְוַת יְשַׁעְיָהוּ נְבִיָא בַּר אָמוֹץ׃ **ג**וַאֲמָרוּ לֵיהּ כִּדְנַן אֲמַר חִזְקִיָהוּ יוֹם עָקָא וְחִיסוּדִין וְנִיאוּצָא יוֹמָא הָדֵין אֲרֵי אֲקֵיפְתָּנָא עָקָא כְּאִתְּתָא דְיַתְבָא עַל מַתְבְּרָא וְחֵיל לֵית לָהּ לְמֵילַד׃ **ד**מָאִים שְׁמִיעַ קֳדָם יְיָ אֱלָהָךְ יַת כָּל פִּתְגָמֵי רַבְשָׁקֵה דִשְׁלִחֵיהּ מַלְכָּא דְאַתּוּר רִבּוֹנֵי לְחַסָדָא עַמָא דַייָ קַיָמָא וְיַעֲבֵּיד פּוּרְעֲנוּתָא עַל כָּל פִּתְגָמַיָא דְשָׁמְעִין קֳדָמוֹהִי יְיָ אֱלָהָךְ וְתִתְחַנֵן בִּצְלוֹ עַל שְׁאָרָא הָדֵין דְאִשְׁתְּאָר׃ **ה**וַאֲתוֹ עַבְדֵי מַלְכָא חִזְקִיָהוּ לְוַת יְשַׁעְיָהוּ׃ **ו**וַאֲמַר לְהוֹן יְשַׁעְיָהוּ כִּדְנַן תֵּימְרוּן לְרִבּוֹנְכוֹן כִּדְנַן אֲמַר יְיָ לָא תִדְחַל מִן קֳדָם פִּתְגָמַיָא דִשְׁמַעְתָּא דַחֲסִידוּ עוּלֵימֵי מַלְכָּא דְאַתּוּר קֳדָמָי׃ **ז**הָא אֲנָא יָהִיב בֵּיהּ רוּחָא וְיִשְׁמַע בְּסוּרָא וִיתוּב לְאַרְעֵיהּ וְאַפְלִיגֵיהּ בְּחַרְבָּא בְּאַרְעֵיהּ׃ **ח**וְתַב רַבְשָׁקֵה וְאַשְׁכַּח יַת מַלְכָּא דְאַתּוּר מַגִיחַ קְרָבָא עַל לִבְנָה אֲרֵי שְׁמַע אֲרֵי נְטַל מִלָכִישׁ׃ **ט**וּשְׁמַע עַל תִּרְהָקָה מַלְכָּא דְכוּשׁ לְמֵימָר הָא נְפַק לְאַגָחָא קְרָבָא עִמָךְ וְתַב וּשְׁלַח אִזְגַדִין לְוַת חִזְקִיָה לְמֵימָר׃ **י**כִּדְנַן תֵּימְרוּן לְחִזְקִיָה מֶלֶךְ שִׁבְטָא דְבֵית יְהוּדָה לְמֵימָר לָא יַטְעִינָךְ אֱלָהָךְ דְאַתְּ רָחִיץ בֵּיהּ לְמֵימָר לָא תִתְמְסַר יְרוּשְׁלֵם בְּיַד מַלְכָּא דְאַתּוּר׃ **יא**הָא אַתְּ שְׁמַעְתָּא יַת דַעֲבַדוּ מַלְכֵי דְאַתּוּר לְכָל מְדִינָתָא לְגַמָרוּתְהוֹן וְאַתְּ מְדַמֵי לְאִשְׁתֵּיזָבָא׃ **יב**הֲשֵׁיזָבָא יַתְהוֹן דַחֲלַת עַמְמַיָא דְחַבִּילוּ אֲבָהָתַי יַת גוֹזָן וְיַת חָרָן וְרֶצֶף וּבְנֵי עֶדֶן דְבִתְלַסָר׃ **יג**אָן מַלְכָּא דַחֲמַת וּמַלְכָּא דְאַרְפָּד וּמַלְכָּא דִלְקַרְתָּא סְפַרְוָיִם הָא טַלְטִילוּנוּן וְאַגְלִיאוּנוּן׃ **יד**וּנְסִיב חִזְקִיָהוּ יַת אִגְרָתָא מִיַד אִזְגַדַיָא וְקָרִינָן וּסְלִיק לְבֵית מַקְדְשָׁא דַייָ וּפַרְסִינָן חִזְקִיָהוּ קֳדָם יְיָ׃ **טו**וְצַלֵי חִזְקִיָהוּ קֳדָם יְיָ וַאֲמַר יְיָ אֱלָהָא דְיִשְׂרָאֵל דִשְׁכִנְתֵּיהּ שַׁרְיָא עֵיל מִן כְּרוּבַיָא אַתְּ הוּא יְיָ וְלֵית בַּר מִנָךְ לְכֹל מַלְכְוַת אַרְעָא אַתְּ עֲבַדְתָּ יַת שְׁמַיָא וְיַת אַרְעָא׃ **טז**גְלֵי קֳדָמָךְ יְיָ וְדוּן וּשְׁמִיעַ קֳדָמָךְ יְיָ וְאִתְפְּרַע וַעֲבֵיד פּוּרְעֲנוּתָא עַל כָּל פִּתְגָמֵי דְסַנְחֵרִיב דְשַׁלְחֵיהּ לְחַסָדָא עַמָא דַייָ קַיָמָא׃ **יז**בְּקוּשְׁטָא יְיָ אַחְרִיבוּ מַלְכֵי אַתּוּר יַת עַמְמַיָא וְיַת אַרְעֲהוֹן׃ **יח**וּמוֹקְדִין יַת טַעֲוַתְהוֹן בְּנוּרָא אֲרֵי לָא טַעֲוָן דְאִית בְּהוֹן צְרוֹךְ אִינוּן אֱלָהֵן עוֹבַד יְדֵי אֱנָשָׁא אָעָא וְאַבְנָא וְאַבְדוּנוּן׃ **יט**וּכְעַן יְיָ אֱלָהָנָא פְרוֹקָנָא כְעַן מִן יְדֵיהּ וְיֵדְעוּן כָּל מַלְכְּוַת אַרְעָא אֲרֵי אַתְּ יְיָ אֱלֹהִים לֵית בַּר מִנָךְ׃ **כ**וּשְׁלַח יְשַׁעְיָהוּ בַר אָמוֹץ לְוַת חִזְקִיָהוּ לְמֵימָר כִּדְנַן אֲמַר יְיָ אֱלָהָא דְיִשְׂרָאֵל דִבְעֵיתָא מִן קֳדָמַי עַל סַנְחֵרִיב מַלְכָּא דְאַתּוּר שְׁמִיעַ קֳדָמָי׃ **כא**דֵין פִּתְגָמָא דִי גְזַר יְיָ עֲלוֹהִי מְבַסְרָא לָךְ מְעִיקָא עֲלָךְ מַלְכוּת כְּנִשְׁתָּא דְצִיוֹן בַּתְרָךְ רֵישֵׁיהוֹן מְנִידִין עַמָא דִירוּשְׁלֵם׃ **כב**יַת מַן חֲסֵידְתָּא וְעַל מַן אִתְרַבְרַבְתָּא וְקָדָם מַן אֲרֵימְתָּא קָלָא וּזְקֵיפְתָּא לְרוֹמָא עֵינָךְ אֲמַרְתָּ מִלִין דְלָא כַשְׁרִין קֳדָם קַדִישָׁא דְיִשְׂרָאֵל׃ **כג**בְּיַד אִזְגַדָךְ חֲסֵידְתָּא עַמָא דַייָ וַאֲמַרְתָּ בִּסְגִיאוּת רְתִיכִי אֲנָא סְלֵיקִית לִתְקוֹף כְּרַכֵּיהוֹן אַף אֵיחוֹד בֵּית מַקְדַשְׁהוֹן וְאֶקְטוֹל שְׁפַר גִבָּרֵיהוֹן מִבְחַר שִׁלְטוֹנֵיהוֹן וְאַכְבֵּישׁ קִרְיַת תּוּקְפֵיהוֹן וֶאֱשֵׁיצֵי סַגִי מַשִׁרְיַתְהוֹן׃ **כד**אֲנָא הֲוֵיתִי חָפֵיר גוּבִין וְשָׁתֵי מַיְן נוּכְרָאִין וּטְפָחִית בְּפַרְסַת רִגְלֵי עַמָא דְעִמַי כֹּל מֵי נַהֲרִין עֲמִיקִין׃ **כה**הֲלֹא שְׁמַעְתָּא מִלְקַדְמִין מַה דַעֲבַדֵית לְפַרְעֹה מַלְכָּא דְמִצְרַיִם הֲלָא עַל דְשַׁלִיט בְּהוֹן וְאַף עֲלָךְ אִתְנַבִּיאוּ נְבִיֵי יִשְׂרָאֵל וְלָא תַבְתָּא וְדָא חַזְיָא קֳדָמַי מִיוֹמֵי קֶדֶם לְמֶעְבַּד לָךְ אַף אַתְקֵינְתָא כְּעַן אַיְתֵיתָהּ וְדָא הֲוַת לָךְ לְתַקָלָא עַל דַהֲוָאָה קֳדָמָךְ כְּאִתְרְגוּשַׁת גַלִין דְיִשְׁחוּ קִירְוִין כְּרִיכַן׃ **כו**וְיַתְבֵיהוֹן אִתְקַצַר חֵילֵיהוֹן אִתְבָּרוּ וּבְהִיתוּ הֲווֹ כְּעֵשֶׂב חַקְלַיָא וְכִירוֹק דִתְאָה כְּעֵשֶׂב אִגָרַיָא דְיִשְׁלוֹק עַד דְלָא מְטָא לְמֶהֱוֵי שׁוּבָלִין׃ **כז**וּמִיתְבָךְ בְּעֵיצָה וּמִיפְקָךְ לְאַגָחָא קְרָבָא וּמֵיתָךְ לְאַרְעָא דְיִשְׂרָאֵל גְלֵי קֳדָמַי וְיַת דְאַרְגֵיזְתָּא קֳדָמַי גְלֵי׃ **כח**חֲלַף דְאַרְגֵיזְתָּא עַל מֵימְרִי וְאִתְרַגְשׁוּתָךְ סְלֵיקַת לָקֳדָמַי וַאֲשַׁוֵי שֵׁירִין בְּלִיסָתָךְ וּזְמַם בְּסִפְוָתָךְ וַאֲתֵיבִינָךְ בְּאוֹרְחָא דַאֲתֵיתָא בָהּ׃ **כט**וְדֵין לָךְ אָתָא אֱכוֹל בְּשַׁתָּא חֲדָא כַּתִּין וּבְשַׁתָּא תִנְיָנֵיתָא כַּתְכְּתִין וּבְשַׁתָּא תְלִיתָאָה זְרוּעוּ וַחֲצוּדוּ וְצוּבוּ כַרְמִין וֶאֱכוּלוּ אִבֵּיהוֹן׃ **ל**וְיוֹסְפוּן מְשֵׁיזְבַיָא דְבֵית יְהוּדָה דְאִשְׁתַּאֲרוּן כְּאִילַן דִי מְשַׁלַח שׁוֹרְשׁוֹהִי לְרַע וּמֵרִים נוֹפֵיהּ לְעֵילָא׃ **לא**אֲרֵי מִירוּשְׁלֵם יִפְקוּן שְׁאַר צַדִיקַיָא וְשֵׁיזְבַת מְקַיְמֵי אוֹרַיְתָא מִטוּרָא דְצִיוֹן בְּמֵימְרָא דַייָ צְבָאוֹת תִּתְעֲבֵיד דָא׃ **לב**בְּכֵן כִּדְנַן אֲמַר יְיָ לְמַלְכָּא דְאַתּוּר לָא יֵעוֹל לְקַרְתָּא הָדָא וְלָא יַקְשִׁית תַּמָן גִיר וְלָא יְקַדְמִינָהּ בִּתְרֵיסִין וְלָא יַצְבֵּר עֲלָהּ מָלְיֵתָא׃ **לג**בְּאוֹרְחָא דְאָתָא בָּה יְתוּב וּלְקַרְתָּא הָדָא לָא יֵעוּל אֲמַר יְיָ׃ **לד**וְאַגַן עַל קַרְתָּא הָדָא לְמִפְרְקָהּ בְּדִיל מֵימְרִי וּבְדִיל דָוִד עַבְדִי׃ **לה**וַהֲוָה בְּלֵילְיָא הַהוּא וּנְפַק מַלְאֲכָא דַייָ וּקְטַל בְּמַשִׁרְיַת אַתּוּרָאָה מְאָה וְתַמְנָן וְחַמְשָׁא אַלְפִין וְאַקְדִימוּ בְצַפְרָא וְהָא כוּלְהוֹן פְּגָרִין מֵתִין׃ **לו**וּנְטַל וַאֲזַל וְתַב סַנְחֵרִיב מַלְכָּא דְאַתּוּר וִיתֵיב בְּנִינְוֵה׃ **לז**וַהֲוָה הוּא סְגִיד בֵּית נִסְרוֹךְ טַעֲוָתֵיהּ וַאֲדְרַמֶלֶךְ וְשַׁרְאֶצֶר בְּנוֹהִי קַטְלוֹהִי בְחַרְבָּא וְאִינוּן אִשְׁתֵּיזָבוּ לְאַרְעָא קַרְדוּ וּמְלַךְ אֵסַרְחַדוֹן בְּרֵיהּ תְּחוֹתוֹהִי׃

**2 Kings 20**

**א**בְּיוֹמַיָא הָאִינוּן מְרַע חִזְקִיָהוּ לִמְמָת וַאֲתָא לְוָתֵיהּ יְשַׁעְיָה בַר אָמוֹץ נְבִיָא וַאֲמַר לֵיהּ כִּדְנַן אֲמַר יְיָ פַּקֵיד עַל אֱנַשׁ בֵּיתָךְ אֲרֵי מָאִית אַתְּ וְלָא תֵיחֵי מִמַרְעָךְ׃ **ב**וְאַסְחַר יַת אַפּוֹהִי לְכוֹתֵל בֵּית מַקְדְשָׁא וְצַלֵי קֳדָם יְיָ לְמֵימָר׃ **ג**קַבֵּל בְּעוּתִי יְיָ אַדְכַּר כְּעַן יַת דִפְלָחִית קֳדָמָךְ בִּקְשׁוֹט וּבְלֵבָב שְׁלִים וּדְתַקִין קֳדָמָךְ עַבְדֵית וּבְכָא חִזְקִיָה בִּכְיָא סַגִיאָה׃ **ד**וַהֲוָה יְשַׁעְיָה לָא נְפַק לְדָרְתָא מְצִיעָאָה וּפִתְגָם נְבוּאָה מִן קֳדָם יְיָ הֲוָה עִמֵיהּ לְמֵימָר׃ **ה**תּוּב וְתֵימַר לְחִזְקִיָה מַלְכָּא דְעַמִי כִּדְנַן אֲמַר יְיָ אֱלָהֵיהּ דְדָוִד אֲבוּךְ שְׁמִיעַ קֳדָמַי צְלוֹתָךְ גַלְיָא קֳדָמַי דִמְעָתָךְ הָא אֲנָא מַסֵי לָךְ בְיוֹמָא תְלִיתָאָה תִּיסַק לְבֵית מַקְדְשָׁא דַיָי׃ **ו**וְאוֹסִיף עַל יוֹמָךְ חֲמֵשׁ עַסְרֵי שְׁנִין וּמִיַד מַלְכָּא דְאַתּוּר אֲשֵׁיזְבִינָךְ וְיַת קַרְתָּא הָדָא וְאָגֵין עַל קַרְתָּא הָדָא בְּדִיל מֵימְרִי וּבְדִיל דָוִד עַבְדִי׃ **ז**וַאֲמַר יְשַׁעְיָהוּ יִסְבוּן דְבֶלֶת תֵּינִין וּנְסִיבוּ וְשַׁוִיאוּ עַל שִׁיחֲנָא וְאִתַּסִי׃ **ח**וַאֲמַר חִזְקִיָהוּ לִישַׁעְיָהוּ מָא אָת אֲרֵי יַסֵי יְיָ לִי וְאֶסַק בְּיוֹמָא תְלִיתָאָה לְבֵית מַקְדְשָׁא דַיָי׃ **ט**וַאֲמַר יְשַׁעְיָה דֵין לָךְ אָתָא מִן קֳדָם יְיָ אֲרֵי יַעְבֵּד יְיָ יַת פִּתְגָמָא דְמַלֵיל הַיְהַךְ טוּלָא עֲסַר שָׁעִין אִם יְתוּב עֲסַר שָׁעִין׃ **י**וַאֲמַר חִזְקִיָה קַלִלָא דָא דִיהַךְ טוּלָא עֲסַר שָׁעִין בְּרַם נִסָא יְתוּב טוּלָא לַאֲחוֹרוֹהִי עֲסַר שָׁעִין׃ **יא**וְצַלִי יְשַׁעְיָה נְבִיָא קֳדָם יְיָ וַאֲתֵיב יַת טוּלָא בְּצוּרַת אֶבֶן שָׁעַיָא דְנַחֲתַת בְּמַסְקָנָא דְאָחָז שִׂמְשָׁא לַאֲחוֹרוֹהִי עֲסַר שָׁעִין׃ **יב**בְּעִדָנָא הַהִיא שְׁלַח בְּרֹאדַךְ בַּלְאֲדָן בַּר בַּלְאֲדָן מַלְכָּא דְבָבֶל אִגָרָן וְקָרְבָּנִין לְוַת חִזְקִיָה אֲרֵי שְׁמַע אֲרֵי אִתְמְרַע חִזְקִיָה׃ **יג**וְקַבֵּל מִנְהוֹן חִזְקִיָה וְאַחֲזִינוּן יַת כָּל בֵּית גִנְזוֹהִי יַת כַּסְפָּא וְיַת דַהֲבָא וְיַת בּוּסְמָנַיָא וְיַת מִשְׁחָא טָבָא וְיַת בֵּית מָנוֹהִי וְיַת כָּל דְאִשְׁתְּכַח בְּגִנְזוֹהִי לָא הֲוָה מִדַעַם דְלָא אַחְזִינוּן חִזְקִיָה בְּבֵיתֵיהּ וּבְכָל שׁוּלְטָנֵיהּ׃ **יד**וַאֲתָא יְשַׁעְיָה נְבִיָא לְוַת מַלְכָּא חִזְקִיָה וַאֲמַר לֵיהּ מָה אֲמָרוּ לָךְ גַבְרַיָא הָאִלֵין וּמְנָן אֲתוֹ לְוָתָךְ וַאֲמַר חִזְקִיָה מֵאַרְעָא רְחִיקָא אֲתוֹ לְוָתִי מִבָּבֶל׃ **טו**וַאֲמַר מָה חֲזוֹ בְּבֵיתָךְ וַאֲמַר חִזְקִיָה יַת כָּל דִי בְּבֵיתִי חֲזוֹ לָא הֲוָה מִדַעַם דִי לָא אַחְזֵיתִינוּן בְּגִנְזִי׃ **טז**וַאֲמַר יְשַׁעְיָהוּ לְחִזְקִיָה קַבֵּל פִּתְגָמָא דַיָי׃ **יז**הָא יוֹמַיָא אָתָן וְיִתְנְטֵיל כָּל דִי בְּבֵיתָךְ וְדִגְנָזוּ אֲבָהָתָךְ עַד יוֹמָא הָדֵין וִיתוּב לְבָבֶל לָא יִשְׁתְּאַר מִדַעַם אֲמַר יְיָ׃ **יח**וּמִבְּנָךְ דִי יִפְקוּן מִנָךְ דְתוֹלִיד יְדַבֵּר וִיהוֹן רַבְרְבִין בְּהֵיכָלָא דְמַלְכָּא דְבָבֶל׃ **יט**וַאֲמַר חִזְקִיָה לִישַׁעְיָהוּ תַּקִין פִּתְגָמָא דַייָ דְמַלֵילְתָא וַאֲמַר הֲלָא אִם שְׁלָם וּקְשׁוֹט יְהֵי בְיוֹמָי׃ **כ**וּשְׁאָר פִּתְגָמֵי חִזְקִיָה וְכָל גְבוּרְתֵּיהּ וְדַעֲבַד יַת בְּרֵיכָתָא וְיַת מְזִיקָתָא וְאַיְתֵי יַת מַיָא לְקַרְתָּא הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי דְבֵית יְהוּדָה׃ **כא**וּשְׁכִיב חִזְקִיָהוּ עִם אֲבָהָתוֹהִי וּמְלַךְ מְנַשֶׁה בְּרֵיהּ תְּחוֹתוֹהִי׃

**2 Kings 21**

**א**בַּר תַּרְתָּא עַסְרֵי שְׁנִין מְנַשֶׁה כַּד מְלַךְ וְחַמְשִׁין וַחֲמֵשׁ שְׁנִין מְלַךְ בִּירוּשְׁלֵם וְשׁוּם אִמֵיהּ חֶפְצִי בָהּ׃ **ב**וַעֲבַד דְבִישׁ קֳדָם יְיָ כְּתוֹעֲבַת עַמְמַיָא דְתָרִיךְ יְיָ מִן קֳדָם בְּנֵי יִשְׂרָאֵל׃ **ג**וְתַב וּבְנָא יַת בָּמָתָא דְאַבֵּיד חִזְקִיָהוּ אֲבוּהִי וַאֲקִים אֱגוֹרִין לִבְעָלָא וַעֲבַד אֲשֵׁירָתָא כְּמָא דַעֲבַד אַחְאָב מַלְכָּא דְיִשְׂרָאֵל וּסְגִיד לְכָל חֵילֵי שְׁמַיָא וּפְלַח יַתְהוֹן׃ **ד**וּבְנָא אֱגוֹרִין בְּבֵית מַקְדְשָׁא דַייָ דַאֲמַר יְיָ בִּירוּשְׁלֵם אַשְׁרֵי יַת שְׁכִינְתִּי׃ **ה**וּבְנָא אֱגוֹרִין לְכָל חֵילֵי שְׁמַיָא בְּתַרְתֵּין דָרָתָא דְבֵית מַקְדְשָׁא דַיָי׃ **ו**וַעֲבַר יַת בְּרֵיהּ בְּנוֹרָא וְעַנֵין וְנַחֵישׁ וַעֲבַד בִּידִין וּזְכוּרוּ אַסְגֵי לְמֶעְבַּד דְבִישׁ קֳדָם יְיָ לְאַרְגָזָא קֳדָמוֹהִי׃ **ז**וְשַׁוֵי יַת צְלַם אֲשֵׁירָתָא דַעֲבַד בְּבֵיתָא דַאֲמַר יְיָ לְדָוִד וְלִשְׁלֹמֹה בְרֵיהּ בְּבֵיתָא הָדֵין וּבִירוּשְׁלֵם דְאִיתְרְעֵיתִי מִכֹּל שִׁבְטַיָא דְיִשְׂרָאֵל אַשְׁרֵי יַת שְׁכִנְתִּי לַעֲלָם׃ **ח**וְלָא אוֹסִיף לְטַלְטָלָא יַת יִשְׂרָאֵל מִן אַרְעָא דִיְהָבֵית לַאֲבָהַתְהוֹן לְחוֹד אִם יִטְרוּן לְמֶעְבַּד כְּכָל תַּפְקֵידְתָּא דְפַקֵידְתִּינוּן וּלְכָל אוֹרַיְתָא דְפַקֵיד יַתְהוֹן עַבְדִי מֹשֶׁה׃ **ט**וְלָא קַבִּילוּ וְאַטְעִינוּן מְנַשֶׁה לְמֶעְבַּד יַת דְבִישׁ מִן עַמְמַיָא דְשֵׁיצֵי יְיָ מִן קֳדָם בְּנֵי יִשְׂרָאֵל׃ **י**וּמַלֵל יְיָ בְּיַד עַבְדוֹהִי נְבִיַיָא לְמֵימָר׃ **יא**חֲלַף דַעֲבַד מְנַשֶׁה מֶלֶךְ שִׁבְטָא דְבֵית יְהוּדָה יַת תּוֹעֲבָתָא הָאִלֵין אַבְאִישׁ מִכֹּל דַעֲבָדוּ אֱמוֹרָאֵי דְקֳדָמוֹהִי וְחַיֵב אַף יַת דְבֵית יְהוּדָה בְּפוּלְחַן טַעֲוָתֵיהּ׃ **יב**בְּכֵן כִּדְנַן אֲמַר יְיָ אֱלָהָא דְיִשְׂרָאֵל הָא אֲנָא מַיְתֵי בִישְׁתָא עַל יְרוּשְׁלֵם וִיהוּדָה דְכָל דְיִשְׁמְעִינֵיהּ יַצְלַן תַּרְתֵּין אוּדְנוֹהִי׃ **יג**וְאֱגוֹד עַל יְרוּשְׁלֵם יַת חוּט חוּרְבַּן שֹׁמְרוֹן וְיַת מַתְקוֹלֶת צָרוֹת בֵּית אַחְאָב וְאֶמְחֵי יַת יְרוּשְׁלֵם כְּמָא דְמִתְמַחְיָא צְלוּחִיתָא מִתְמַחְיָא וּמִתְהַפְּכָא עַל אַפָּהָא׃ **יד**וְאֶרְטוֹשׁ יַת שְׁאָרָא דְאַחְסַנְתִּי וְאֶמְסְרִינוּן בְּיַד בַּעֲלֵי דְבָבֵיהוֹן וִיהוֹן לָבַז וְלִתְבַר לְכָל סַנְאֵיהוֹן׃ **טו**חֲלַף דַעֲבַדוּ יַת דְבִישׁ קֳדָמַי וַהֲווֹ מַרְגְזִין קֳדָמַי מִן יוֹמָא דִנְפָקוּ אֲבָהַתְהוֹן מִמִצְרַיִם וְעַד יוֹמָא הָדֵין׃ **טז**וְאַף דַם זַכַּאי דַאֲשַׁד מְנַשֶׁה סַגִי לַחֲדָא עַד דִי מַלֵא יַת יְרוּשְׁלֵם סֵיפָא בְּסֵיפָא בַּר מְחוֹבוֹהִי דְחַיֵב יַת דְבֵית יְהוּדָה לְמֶעְבַּד דְבִישׁ קֳדָם יְיָ׃ **יז**וּשְׁאָר פִּתְגָמֵי מְנַשֶׁה וְכָל דַעֲבַד וְחוֹבוֹהִי דְחָב הֲלָא אִינוּן כְּתִיבִין עַל סְפַר פִתְגָמֵי יוֹמַיָא לְמַלְכֵי דְבֵית יְהוּדָה׃ **יח**וּשְׁכִיב מְנַשֶׁה עִם אֲבָהָתוֹהִי וְאִתְקְבַר בְּגַן בֵּיתֵיהּ בְּגַן עֻזָא וּמְלַךְ אָמוֹן בְּרֵיהּ תְּחוֹתוֹהִי׃ **יט**בַּר עַסְרִין וְתַרְתֵּין שְׁנִין אָמוֹן כַּד מְלַךְ וְתַרְתֵּין שְׁנִין מְלַךְ בִּירוּשְׁלֵם וְשׁוּם אִמֵיהּ מְשֻׁלֶמֶת בַּת חָרוּץ מִן יָטְבָה׃ **כ**וַעֲבַד דְבִישׁ קֳדָם יְיָ כְּמָא דַעֲבַד מְנַשֶׁה אֲבוּהִי׃ **כא**וַאֲזַל בְּכָל אוֹרְחָא דַהֲלִיךְ אֲבוּהִי וּפְלַח יַת טַעֲוָתָא דִפְלַח אֲבוּהִי וּסְגִיד לְהוֹן׃ **כב**וּשְׁבַק יַת פּוּלְחָנָא דַייָ אֱלָהָא דַאֲבָהָתוֹהִי וְלָא הַלֵיךְ בְּאוֹרְחָא דְתַקְנָא קֳדָם יְיָ׃ **כג**וּמְרָדוּ עַבְדֵי אָמוֹן עֲלוֹהִי וְקַטְלוּ יַת מַלְכָּא בְּבֵיתֵיהּ׃ **כד**וּקְטַל עַמָא דְאַרְעָא יַת כָּל דִמְרָדוּ עַל מַלְכָּא אָמוֹן וְאַמְלִיכוּ עַמָא דְאַרְעָא יַת יֹאשִׁיָהוּ בְרֵיהּ תְּחוֹתוֹהִי׃ **כה**וּשְׁאָר פִּתְגָמֵי אָמוֹן וְכָל דַעֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי יְהוּדָה׃ **כו**וּקְבַר יָתֵיהּ בִּקְבוּרְתֵּיהּ בְּגִנַת עֻזָא וּמְלַךְ יֹאשִׁיָהוּ בְּרֵיהּ תְּחוֹתוֹהִי׃

**2 Kings 22**

**א**בַּר תַּמְנֵי שְׁנִין יֹאשִׁיָהוּ כַּד מְלַךְ וּתְלָתִין וַחֲדָא שְׁנִין מְלַךְ בִּירוּשְׁלֵם וְשׁוּם אִמֵיהּ יְדִידָה בַת עֲדָיָה מִבָּצְקַת׃ **ב**וַעֲבַד דְכָשַׁר קֳדָם יְיָ וַאֲזַל בְּכָל אוֹרַח דָוִד אֲבוּהִי וְלָא סְטָא לְיַמִינָא וְלִסְמָלָא׃ **ג**וַהֲוָה בְּתַמְנֵי עַסְרֵי שְׁנִין לְמַלְכָּא יֹאשִׁיָהוּ שְׁלַח מַלְכָּא יַת שָׁפָן בַּר אֲצַלְיָה בַר מְשֻׁלָם סַפְרָא לְבֵית מַקְדְשָׁא דַייָ לְמֵימָר׃ **ד**סַק לְוַת חִלְקִיָה כַּהֲנָא רַבָּא וְיַטְקֵיס יַת כַּסְפָּא דְאִתָעַל בְּבֵית מַקְדְשָׁא דַייָ דִי כְנָשׁוּ אֲמַרְכְּלַיָא מִן עַמָא׃ **ה**וְיִתְּנוּנֵיהּ עַל יְדֵי עָבְדֵי עֲבִידְתָּא דִמְמַנָן בְּבֵית מַקְדְשָׁא דַייָ וְיִתְּנוּן יָתֵיהּ לְעָבְדֵי עֱבִידְתָּא דִבְבֵית מַקְדְשָׁא דַייָ לְתַקָפָא יַת בִּדְקָא דְבֵיתָא׃ **ו**לְנַגָרַיָא וּלְאַרְדַכְלַיָא וּלְאַרְגוּבְלַיָא וּלְמִזְבַּן אָעִין וְאַבְנִין פְּסִילַן לְתַקָפָא יַת בֵּיתָא׃ **ז**בְּרַם לָא מִתְחַשֵׁב עִמְהוֹן כַּסְפָא דְמִתְיְהֵב עַל יְדֵיהוֹן אֲרֵי בְהֵמְנוּתָא אִינוּן עָבְדִין׃ **ח**וַאֲמַר חִלְקִיָה כַּהֲנָא רַבָא לְשָׁפָן סַפְרָא סִפְרָא דְאוֹרַיְתָא אַשְׁכָּחִית בְּבֵית מַקְדְשָׁא דַייָ וִיהַב חִלְקִיָה יַת סַפְרָא לְשָׁפָן וְקָרָהִי׃ **ט**וַאֲתָא שָׁפָן סַפְרָא לְמַלְכָּא וַאֲתֵיב יַת מַלְכָּא פִתְגָמָא וַאֲמַר טְקִיסוּ עַבְדָךְ יַת כַּסְפָּא דְאִשְׁתְּכַח בְּבֵיתָא וְיַהֲבוּהִי עַל יְדֵי עָבְדֵי עֲבִידְתָּא דִמְמַנָן בְּבֵית מַקְדְשָׁא דַיָי׃ **י**וְחַוִי שָׁפָן סַפְרָא לְמַלְכָּא לְמֵימָר סַפְרָא יְהִיב לִי חִלְקִיָה כַּהֲנָא וּקְרָהִי שָׁפָן קֳדָם מַלְכָּא׃ **יא**וַהֲוָה כַּד שְׁמַע מַלְכָּא יַת פִּתְגָמֵי סִפְרָא דְאוֹרַיְתָא וּבְזַע יַת לְבוּשׁוֹהִי׃ **יב**וּפַקֵיד מַלְכָּא יַת חִלְקִיָה כַהֲנָא וְיַת אֲחִיקָם בַּר שָׁפָן וְיַת עַכְבּוֹר בַּר מִיכָיָה וְיַת שָׁפָן סַפְרָא וְיַת עֲשָׂיָה עַבְדָא דְמַלְכָּא לְמֵימָר׃ **יג**אֱזִילוּ תְבַעוּ מִן קֳדָם יְיָ עֲלֵי וְעַל עַמָא וְעַל כָּל דְבֵית יְהוּדָה עַל פִּתְגָמֵי סִפְרָא דְאִשְׁתְּכַח הָדֵין אֲרֵי סַגִיאָה חֵימְתָא דַייָ דְהִיא דְלִיקַת בָּנָא עַל דְלָא קַבִּילוּ אֲבָהָתָנָא לְפִתְגָמֵי סִפְרָא הָדֵין לְמֶעְבַּד כְּכָל דִכְתִיב עֲלָנָא׃ **יד**וַאֲזַל חִלְקִיָה כַהֲנָא וַאֲחִיקָם וְעַכְבּוֹר וְשָׁפָן וַעֲשָׂיָה לְוַת חֻלְדָה נְבִיָיתָא אִתַּת שַׁלֻם בַּר תִּקְוָה בַּר חַרְחַס נְטַר לְבוּשַׁיָא וְהִיא יַתְבָא בִירוּשְׁלֵם בְּבֵית אוּלְפָנָא וּמַלִילוּ עִמָהּ׃ **טו**וַאֲמַרַת לְהוֹן כִּדְנַן אֲמַר יְיָ אֱלָהָא דְיִשְׂרָאֵל אֲמַרוּ לְגַבְרָא דִשְׁלַח יַתְכוֹן לְוָתִי׃ **טז**כִּדְנַן אֲמַר יְיָ הָא אֲנָא מַיְתֵי בִישְׁתָא עַל אַתְרָא הָדֵין וְעַל יַתְבוֹהִי יַת כָּל פִּתְגָמֵי סַפְרָא דִקְרָא מֶלֶךְ שִׁבְטָא דְבֵית יְהוּדָה׃ **יז**חֲלַף דִשְׁבַקוּ פוּלְחָנִי וַאֲסִיקוּ בוּסְמִין לְטַעֲוַת עַמְמַיָא בְּדִיל לְאַרְגָזָא קֳדָמַי בְּכָל עוֹבְדֵי יְדֵיהוֹן וְיִדְלַק רוּגְזִי בְּאַתְרָא הָדֵין וְלָא יִטְפֵי׃ **יח**וּלְמֶלֶךְ שִׁבְטָא דְבֵית יְהוּדָה דִשְׁלַח יַתְכוֹן לְמִתְבַּע אוּלְפַן מִן קֳדָם יְיָ כִּדְנַן תֵּמְרוּן לֵיהּ כִּדְנַן אֲמַר יְיָ אֱלָהָא דְיִשְׂרָאֵל פִּתְגָמָא דִי שְׁמַעְתָּא׃ **יט**חֲלַף דְזַע לִבָּךְ וְאִתְכְּנַעְתָּא מִן קֳדָם יְיָ בְּמִשְׁמְעָךְ דִגְזָרִית עַל אַתְרָא הָדֵין וְעַל יַתְבוֹהִי לְמֶהֱוֵי לְצָדוּ וּלְלוּטָא וּבְזַעְתָּא יַת לְבוּשָׁךְ וּבְכֵיתָא קֳדָמַי וְאַף קֳדָמַי שְׁמִיעַ אֲמַר יְיָ׃ **כ**בְּכֵן הָא אֲנָא כָנִישׁ לָךְ לְוַת אֲבָהָתָךְ וְתִתְכְּנֵישׁ לְקִבְרָךְ בִשְׁלָם וְלָא יְחַזְיַן עֵינָךְ בְּכָל בִּישְׁתָא דִי אֲנָא מַיְתֵי עַל אַתְרָא הָדֵין וַאֲתִיבוּ יַת מַלְכָּא פִּתְגָמָא׃

**2 Kings 23**

**א**וּשְׁלַח מַלְכָּא וּכְנָשׁוּ לְוָתֵיהּ כָּל סָבֵי יְהוּדָה וִירוּשְׁלֵם׃ **ב**וּסְלֵיק מַלְכָּא לְבֵית מַקְדְשָׁא דַייָ וְכָל אֱנַשׁ יְהוּדָה וְיַתְבֵי יְרוּשְׁלֵם עִמֵיהּ וְכַהֲנַיָא וְסַפְרַיָא וְכָל עַמָא לְמִזְעֵירָא וְעַד רַבָּא וּקְרָא קֳדָמֵיהוֹן יַת כָּל פִּתְגָמָא סַפְרָא דִקְיָמָא דְאִשְׁתְּכַח בְּבֵית מַקְדְשָׁא דַיָי׃ **ג**וְקָם מַלְכָּא עַל אִסְטְוָנָא וּגְזַר יַת קְיָמָא קָדָם יְיָ לִמְהַךְ בָּתַר פּוּלְחָנָא דַייָ וּלְמִטַר פִּקוּדוֹהִי וְיַת סְהִידְוָתוֹהִי וְיַת קְיָמוֹהִי בְּכָל לִבָּא וּבְכָל נְפַשׁ לְקַיָמָא יַת פִּתְגָמֵי קְיָמָא הָדֵין דִכְתִיבִין עַל סִפְרָא הָדֵין וְקַבִּילוּ כָל עַמָא עֲלֵיהוֹן קְיָמָא׃ **ד**וּפַקֵיד מַלְכָא יַת חִלְקִיָהוּ כַהֲנָא רַבָּא וְיַת סְגַן כַּהֲנַיָא וְיַת אֲמַרְכְּלַיָא לְאַפָּקָא מֵהֵיכָלָא דַייָ יַת כָּל מָנַיָא דַעֲבִידִין לִבְעָלָא וְלַאֲשֵׁירְתָא וּלכָל חֵילֵי שְׁמַיָא וְאוֹקְדִינוּן מִבָּרָא לִירוּשְׁלֵם בְמֵישַׁר קִדְרוֹן וְאוֹבִיל יַת עֲפַרְהוֹן לְבֵית אֵל׃ **ה**וּבַטֵיל יַת כּוּמְרַיָא דִי יְהָבוּ מַלְכַיָא דְבֵית יְהוּדָה וְאַסִיקוּ בוּסְמִין עַל בָּמָתָא בְּקִרְוַיָא דְבֵית יְהוּדָה וּבְסַחֲרָנֵי יְרוּשְׁלֵם וְיַת דַאֲסִיקוּ בוּסְמִין לִבְעָלָא וּלְשִׁמְשָׁא וּלְסִיהֲרָא וּלְמַזְלָתָא וּלְכָל חֵילֵי שְׁמַיָא׃ **ו**וְאַפֵיק יַת אֲשֵׁירָתָא מִבֵּית מַקְדְשָׁא דַייָ מִבָּרָא לִירוּשְׁלֵם לְמֵישַׁר קִדְרוֹן וְאוֹקִיד יָתָהּ בְּנַחְלָא דְקִדְרוֹן וְאַדְקָהּ לְעַפְרָא וּרְמָא יַת עַפְרָהּ לְקִבְרֵי בְּנֵי גָלַיָא׃ **ז**וְתָרַע יַת בָּתֵּי הֶקְדֵשׁ טַעֲוָתָא דִי בְבֵית מַקְדְשָׁא דַייָ דִי נְשַׁיָא מָחֲיָן תַּמָן מְכוֹלִין לַאֲשֵׁירָתָא׃ **ח**וְאַיְתֵי יַת כָּל כּוּמְרַיָא מִקִירְוַיָא דְבֵית יְהוּדָה וְסָאֵיב יַת בָּמָתָא דְאַסִיקוּ בוּסְמִין תַּמָן כּוּמְרַיָא מִגֶבַע עַד בְּאֵר שָׁבַע וְתָרַע יַת בָּמַת תַּרְעַיָא דִי קֳדָם תְּרַע יְהוֹשֻׁעַ רַב קַרְתָּא דִי עַל שְׂמָאלָא גַבְרָא בְּמֵיעֲלֵיהּ תְּרַע קַרְתָּא׃ **ט**בְּרַם לָא סַלְקִין כַּהֲנַיָא כּוּמָרֵי בָמָתָא לְדַבָחָא עַל מַדְבְּחָא דַייָ בִּירוּשְׁלֵם אֱלָהֵין אֲכָלוּ פַטִיר בְּגוֹ אֲחֵיהוֹן׃ **י**וְסָאֵיב יַת תּוֹפֶת דִי בְחֵילַת בַּר הִנוֹם בְּדִיל דְלָא לְאַעֲבָרָא גְבַר יַת בְּרֵיהּ וְיַת בְּרַתֵּיהּ בְּנוּרָא לַמוֹלֶךְ׃ **יא**וּבַטֵל יַת סוּסְוָתָא דִיהָבוּ מַלְכַיָא דְבֵית יְהוּדָה לְשִׁמְשָׁא מִמַעֲלָנָא דְבֵית מַקְדְשָׁא דַייָ לְלִשְׁכַּת נְתַן מֶלֶךְ גַוְזָאָה דִבְפַרְוָרַיָא וְיַת רְתִיכֵי שִׁמְשָׁא אוֹקִיד בְּנוּרָא׃ **יב**וְיַת אֱגוֹרַיָא דִי עַל אִגַר עִלִית אָחָז דַעֲבָדוּ מַלְכַיָא דְבֵית יְהוּדָה וְיַת אֱגוֹרַיָא דַעֲבַד מְנַשֶׁה בְּתַרְתֵּין דָרַת בֵּית מַקְדְשָׁא דַייָ תְּרַע מַלְכָּא וְאַרְחֵיק מִתַּמָן וּרְמָא יַת עֲפַרְהוֹן לְנַחֲלָא דְקִדְרוֹן׃ **יג**וְיַת בָּמָתָא דִי עַל אַפֵּי יְרוּשְׁלֵם דְמִדָרוֹם לְטוּר זֵיתַיָא דִי בְנָא שְׁלֹמֹה מַלְכָּא דְיִשְׂרָאֵל לְעַשְׁתּוֹרֶת שִׁקֻץ צִידוֹנָאֵי וְלִכְמוֹשׁ שִׁקֻץ מוֹאֲבָאֵי וּלְמִלְכּוֹם רִיחוּק בְּנֵי עַמוֹן סָאֵיב מַלְכָּא׃ **יד**וְתַבַּר יַת קָמָתָא וְקָץ יַת אֲשֵׁירָתָא וּמַלֵא יַת אַתְרֵהוֹן גַרְמֵי אֱנָשָׁא׃ **טו**וְאַף יַת אֱגוֹרָא דִי בְבֵית אֵל בָּמָתָא דַעֲבַד יָרָבְעָם בַּר נְבָט דְחַיֵב יַת יִשְׂרָאֵל אַף יַת אֱגוֹרָא הַהִיא וְיָת בָּמָתָא תָּרַע וְאוֹקִיד יַת בָּמָתָא אַדְקָה לְעַפְרָא וְאוֹקִיד אֲשֵׁירָתָא׃ **טז**וְאִתְפְּנֵי יֹאשִׁיָהוּ וַחֲזָא יַת קִבְרַיָא דְתַמָן בְּטוּרָא וּשְׁלַח וּנְסִיב יַת גַרְמַיָא מִן קִבְרַיָא וְאוֹקִיד עַל אֱגוֹרַיָא וְסַאֲבֵיהּ כְּפִתְגָמָא דַייָ דְמַלֵיל נְבִיָא דַייָ דְאִתְנַבֵּי יַת פִּתְגָמַיָא הָאִלֵין׃ **יז**וַאֲמַר מָה צִיוֹנָא הָדֵין דִי אֲנָא חֲזֵי וַאֲמַרוּ לֵיהּ אֱנָשֵׁי קַרְתָּא קִבְרָא דִנְבִיָא דַייָ דַאֲתָא מִשִׁבְטָא דִיהוּדָה וְאִתְנַבֵּי יַת פִּתְגָמַיָא הָאִלֵין דַעֲבַדְתָּא עַל אֱגוֹרַיָא בְּבֵית אֵל׃ **יח**וַאֲמַר שְׁבוּקוּ מִנֵיהּ אֱנַשׁ לָא יָנִיד גַרְמוֹהִי וְשַׁזֵיבוּ גַרְמוֹהִי (עִם) יַת גַרְמֵי נְבִיָא שִׁקְרָא דַאֲתָא מִשֹׁמְרוֹן׃ **יט**וְאַף יַת כָּל בָּתֵּי בָּמָתָא דִי בְּקִירְוֵי שֹׁמְרוֹן דִי עֲבָדוּ מַלְכֵי יִשְׂרָאֵל לְאַרְגָזָא פַּלֵי יֹאשִׁיָהוּ וַעֲבַד לְהוֹן כְּכָל עֲבִידָא דַעֲבַד בְבֵית אֵל׃ **כ**וּנְכִיס יַת כָּל כּוּמְרֵי בָמָתָא דִי תַמָן עַל אֱגוֹרַיָא וְאוֹקִיד יַת גַרְמֵי אֱנָשָׁא עֲלֵיהוֹן וְתַב לִירוּשְׁלֵם׃ **כא**וּפַקֵיד מַלְכָּא יַת כָּל עַמָא לְמֵימַר עֱבִידוּ פִסְחָא קֳדָם יְיָ אֱלָהָכוֹן כְּמָא דִכְתִיב עַל סִפְרָא דִקְיָמָא הָדֵין׃ **כב**אֲרֵי לָא אִתְעֲבִיד כְּפִסְחָא הָדֵין מִיוֹמֵי נְגִידַיָא דְדָנוּ יַת יִשְׂרָאֵל וְכָל יוֹמֵי מַלְכֵי יִשְׂרָאֵל וּמַלְכַיָא דְבֵית יְהוּדָה׃ **כג**אֱלָהִין בְּתַמְנֵי עַסְרֵי שְׁנִין לְמַלְכָּא יֹאשִׁיָהוּ אִתְעַבַד פִּסְחָא הָדֵין קֳדָם יְיָ בִּירוּשְׁלֵם׃ **כד**וְאַף יַת בִּידִין וְיַת זְכוּרוּ וְיַת צַלְמָנַיָא וְיַת טַעֲוָתָא וְיַת כָּל שִׁקוּצַיָא דְאִתְחַזִיאוּ בְאַרְעָא דְבֵית יְהוּדָה וּבִירוּשְׁלֵם פַּלֵי יֹאשִׁיָהוּ בְּדִיל לְקַיָמָא יַת פִּתְגָמֵי אוֹרַיְתָא דִכְתִיבִין עַל סִפְרָא דְאַשְׁכַּח חִלְקִיָה כַהֲנָא בְּבֵית מַקְדְשָׁא דַיָי׃ **כה**וּכְוָתֵיהּ לָא הֲוָה קֳדָמוֹהִי מַלְכָּא דְתַב לְפוּלְחָנָא דַייָ בְּכָל לִבֵּיהּ וּבְכָל נַפְשֵׁיהּ וּבְכָל נִכְסוֹהִי כְּכֹל אוֹרַיְתָא דְמֹשֶׁה וּבַתְרוֹהִי לָא קָם כְּוָתֵיהּ׃ **כו**בְּרַם לָא תַב יְיָ מִתְּקוֹף רוּגְזֵיהּ רַבָּא דִתְקֵיף רוּגְזֵיהּ בִּדְבֵית יְהוּדָה עַל כָּל אַרְגְזוּתָא דִי אַרְגֵיז קֳדָמוֹהִי מְנַשֶׁה׃ **כז**וַאֲמַר יְיָ אַף יַת דְבֵית יְהוּדָה אַגְלֵי מֵאַרְעָא בֵּית שְׁכִנְתִּי כְּמָא דְאַגְלֵיתִי יַת יִשְׂרָאֵל וְאַרְחִיק יַת קַרְתָּא הָדָא דְאִתְרְעֵיתִי בִּירוּשְׁלֵם וּבְבֵיתָא דַאֲמָרֵית יְהִי שְׁמִי תַּמָן׃ **כח**וּשְׁאָר פִּתְגָמֵי יֹאשִׁיָהוּ וְכָל דִי עֲבַד הֲלָא אִינוּן כְּתִיבִין עַל סְפַר פִּתְגָמֵי יוֹמִין לְמַלְכַיָא דְבֵית יְהוּדָה׃ **כט**בְּיוֹמוֹהִי סְלִיק פַּרְעֹה חֲגִירָא מַלְכָּא דְמִצְרַיִם עַל מַלְכָּא דְאַתּוּר עַל נְהַר פְּרָת וַאֲזַל מַלְכָּא יֹאשִׁיָהוּ לָקֳדָמוּתֵיהּ וְקַטְלֵיהּ בִּמְגִדוֹ כַּד חֲזָא יָתֵיהּ׃ **ל**וְאַחְתוּהִי עַבְדוֹהִי כַּד מִית מִמְגִדוֹ וִאַיְתִיאוּהִי לִירוּשְׁלֵם וְקַבְרוּהִי בִּקְבוּרְתֵּיהּ וּדְבַר עַמָא דְאַרְעָא יַת יְהוֹאָחָז בַּר יֹאשִׁיָהוּ וּמְשָׁחוּ יָתֵיהּ וְאַמְלִיכוּ יָתֵיהּ תְּחוֹת אֲבוּהִי׃ **לא**בַּר עַסְרִין וּתְלַת שְׁנִין יְהוֹאָחָז כַּד מְלַךְ וּתְלָתָא יַרְחִין מְלַךְ בִּירוּשְׁלֵם וְשׁוּם אִמֵיהּ חֲמוּטַל בַּת יִרְמִיָה מִן לִבְנָה׃ **לב**וַעֲבַד דְבִישׁ קֳדָם יְיָ כְּכָל דַעֲבָדוּ אֲבָהָתוֹהִי׃ **לג**וְאַסְרֵיהּ פַרְעֹה חֲגִירָא בְרִבְלָה בְּאַרְעָא דַחֲמָת מִלְמִמְלַךְ בִּירוּשְׁלֵם וּרְמָא מַגְבֵּיתָא עַל עַמָא דְאַרְעָא מֵאָה כִּכְּרֵי כַסְפָא וְכִכְּרָא דְדַהֲבָא׃ **לד**וְאַמְלִיךְ פַרְעֹה חֲגִירָא יַת אֶלְיָקִים בַּר יֹאשִׁיָהוּ תְּחוֹת יֹאשִׁיָהוּ אֲבוּהִי וְשַׁוִי יַת שְׁמֵיהּ יְהוֹיָקִים וְיַת יְהוֹאָחָז דְבַר וַאֲתָא לְמִצְרַיִם וּמִית תַּמָן׃ **לה**וְכַסְפָא וְדַהֲבָא יְהַב יְהוֹיָקִים לְפַרְעֹה בְּרַם רְמָא מַגְבִּיתָא עַל עַמָא דְאַרְעָא לְמִתַּן יַת כַּסְפָּא עַל מֵימְרָא דְפַרְעֹה גְבַר כַּד חֲזֵי טַקִיס יַת כַּסְפָּא וְיַת דַהֲבָא מִן עַמָא דְאַרְעָא לְמִתַּן לְפַרְעֹה חֲגִירָא׃ **לו**בַּר עַסְרִין וְחָמֵשׁ שְׁנִין יְהוֹיָקִים כַּד מְלַךְ וַחֲדָא עַסְרֵי שְׁנִין מְלַךְ בִּירוּשְׁלֵם וְשׁוּם אִמֵיהּ זְבוּדָה בַּת פְּדָיָה מִן רוּמָה׃ **לז**וַעֲבַד דְבִישׁ קֳדָם יְיָ כְּכֹל דַעֲבָדוּ אֲבָהָתוֹהִי׃

**2 Kings 24**

**א**בְּיוֹמוֹהִי סְלֵיק נְבוּכַדְנֶאצַר מַלְכָּא דְבָבֶל וַהֲוָה לֵיהּ יְהוֹיָקִים עַבְדָא תְּלַת שְׁנִין וְתַב וּמְרִיד בֵּיהּ׃ **ב**וְגָרֵי יְיָ בֵּיהּ יַת מַשִׁרְיַת כַּסְדָאֵי וְיַת מַשִׁרְיַת אֲרָם וְיַת מַשִׁרְיַת מוֹאָב וְיַת מַשִׁרְיַת בְּנֵי עַמוֹן וְגָרִינוּן בִּדְבֵית יְהוּדָה לְאוֹבָדֵיהוֹן כְּפִתְגָמָא דַייָ דִי מַלֵיל בְּיַד עַבְדוֹהִי נְבִיַיָא׃ **ג**בְּרַם עַל דְאַרְגִיזוּ קֳדָם יְיָ הֲוַת דָא בִּדְבֵית יְהוּדָה לְאַגְלָיוּתְהוֹן מֵאַרְעָא בֵּית שְׁכִינְתֵּיהּ בְּחוֹבֵי מְנַשֶׁה כְּכָל דַעֲבָד׃ **ד**וְאַף דַם זַכַּאי דַאֲשַׁד וּמְלֵא יַת יְרוּשְׁלֵם חוֹבַת דַם זַכַּאי הֲוַת רַעֲוָא קֳדָם יְיָ דְלָא לְמִשְׁבַּק׃ **ה**וּשְׁאַר פִּתְגָמֵי יְהוֹיָקִים וְכָל דִי עֲבָד הֲלָא אִינוּן כְּתִיבִין עַל סְפַר פִּתְגָמֵי יוֹמַיָא לְמַלְכֵי דְבֵית יְהוּדָה׃ **ו**וּשְׁכִיב יְהוֹיָקִים עִם אֲבָהָתוֹהִי וּמְלַךְ יְהוֹיָכִין בְּרֵיהּ תְּחוֹתוֹהִי׃ **ז**וְלָא אוֹסִיף עוֹד מַלְכָּא דְמִצְרַיִם לְמִפַּק מֵאַרְעֵיהּ אֲרֵי נְסִיב מַלְכָּא דְבָבֶל מִנַחַל מִצְרַיִם עַד נְהַר פְּרָת כֹּל דַהֲוָה לְמַלְכָּא דְמִצְרָיִם׃ **ח**בַּר תַּמְנֵי עַסְרֵי שְׁנִין יְהוֹיָכִין כַּד מְלַךְ וּתְלָתָא יַרְחִין מְלַךְ בִּירוּשְׁלֵם וְשׁוּם אִמֵיהּ נְחֻשְׁתָּא בַּת אֶלְנָתָן מִירוּשְׁלֵם׃ **ט**וַעֲבַד דְבִישׁ קֳדָם יְיָ כְּכֹל דַעֲבַד אֲבוּהִי׃ **י**בְּעִדָנָא הַהִיא סְלִיקוּ עַבְדֵי נְבוּכַדְנֶאצַר מַלְכָּא דְבָבֶל לִירוּשְׁלֵם וַעֲלַת קַרְתָּא בִּצְיְרָא׃ **יא**וַאֲתָא נְבוּכַדְנֶאצַר מַלְכָּא דְבָבֶל עַל קַרְתָּא וְעַבְדוֹהִי צַיְרִין עֲלָהּ׃ **יב**וּנְפַק יְהוֹיָכִין מֶלֶךְ שִׁבְטָא דְבֵית יְהוּדָה עַל מַלְכָּא דְבָבֶל הוּא וְאִמֵיהּ וְעַבְדוֹהִי וְרַבְרְבוֹהִי וְגִבָּרוֹהִי וּדְבַר יָתֵיהּ מַלְכָּא דְבָבֶל בִּשְׁנַת תַּמְנֵי לְמִמְלְכֵיהּ׃ **יג**וְאַפֵיק מִתַּמָן יַת כָּל אוֹצָרֵי בֵּית מַקְדְשָׁא דַייָ וְיַת אוֹצָרֵי בֵית מַלְכָּא וְקַצֵיץ יַת כָּל מָנֵי דַהֲבָא דַעֲבַד שְׁלֹמֹה מַלְכָּא דְיִשְׂרָאֵל בְּהֵיכָלָא דַייָ כְּמָא דִי מַלֵיל יְיָ׃ **יד**וְאַגְלֵי יַת כָּל יְרוּשְׁלֵם וְיַת כָּל רַבְרְבַיָא וְיַת כָּל גִבָּרֵי חֵילָא עַסְרָא אַלְפִין בְּגָלוּתָא וְכָל אוּמָנַיָא וְתַרְעַיָא לָא אִשְׁתְּאַר אֱלָהֵין חֲשִׁיכֵי עַמָא דְאַרְעָא׃ **טו**וְאַגְלֵי יַת יְהוֹיָכִין לְבָבֶל וְיַת אִמָא דְמַלְכָּא וְיַת נְשֵׁי דְמַלְכָּא וְיַת רַבְרְבָנוֹהִי וְיַת רַבְרְבֵי אַרְעָא אוֹבִיל בְּגָלוּתָא מִירוּשְׁלֵם לְבָבֶל׃ **טז**וְיַת כָּל גִבָּרֵי חֵילָא שַׁבְעָא אַלְפִין אוּמָנַיָא וְתַרְעַיָא אַלְפִין כּוּלְהוֹן גִבָּרִין גַבְרֵי עָבְדֵי קְרָבָא וְאַיְתִינוּן מַלְכָּא דְבָבֶל בְּגָלוּתָא לְבָבֶל׃ **יז**וְאַמְלִיךְ מַלְכָּא דְבָבֶל יַת מַתַּנְיָה אַח אֲבוּהִי תְּחוֹתוֹהִי וְשַׁוִי יַת שְׁמֵיהּ צִדְקִיָהוּ׃ **יח**בַּר עַסְרִין וַחֲדָא שְׁנִין צִדְקִיָה כַּד מְלַךְ וַחֲדָא עַסְרֵי שְׁנִין מְלַךְ בִּירוּשְׁלֵם וְשׁוּם אִמֵיהּ חֲמוּטַל בַּת יִרְמְיָה מִן לִבְנָה׃ **יט**וַעֲבַד דְבִישׁ קֳדָם יְיָ כְּכֹל דַעֲבַד יְהוֹיָקִים׃ **כ**אֲרֵי עַל דְאַרְגִיזוּ קֳדָם יְיָ הֲוַת בִּירוּשְׁלֵם וּבִיהוּדָה עַד דְאַגְלֵי יַתְהוֹן מֵאַרְעָא בֵּית שְׁכִינְתֵּיהּ וּמְרִיד צִדְקִיָהוּ בְּמַלְכָּא דְבָבֶל׃

**2 Kings 25**

**א**וַהֲוָה בְשַׁתָּא תְשִׁיעֵיתָא לְמִמְלְכֵיהּ בְּיַרְחָא עֲשִׂירָאָה בְּעַשְׂרָא לְיַרְחָא אֲתָא נְבוּכַדְנֶאצַר מַלְכָּא דְבָבֶל הוּא וְכָל מַשְׁרִיתֵיהּ עַל יְרוּשְׁלֵם וּשְׁרָא עֲלָה וּבְנוֹ עֲלָה בִּרְקוּם סְחוֹר סְחוֹר׃ **ב**וַעֲלַת קַרְתָּא בִּצְיָרָא עַד חֲדָא עַשְׂרֵי שְׁנִין לְמַלְכָּא צִדְקִיָהוּ׃ **ג**בְּתִשְׁעָא לְיַרְחָא וּתְקֵיף כַּפְנָא בְּקַרְתָּא וְלָא הֲוָה מֵיכַל לְעַמָא דְאַרְעָא׃ **ד**וְאִתְרָעַת קַרְתָּא וְכָל גַבְרֵי עַבְדֵי קְרָבָא בְּלֵילְיָא בְּאוֹרַח תַּרְעָא בֵּין שׁוּרַיָא דִי עַל גִינְתָא דְמַלְכָּא וְכַסְדָאֵי שָׁרָן עַל קַרְתָּא סְחוֹר סְחוֹר וַאֲזַל בְּאוֹרַח מֵישְׁרָא׃ **ה**וּרְדָפוּ מַשִׁרְיַת כַּסְדָאֵי בָּתַר מַלְכָּא וְאַדְבִּיקוּ יָתֵיהּ בְּמֵישְׁרֵי יְרֵיחוֹ וְכָל מַשִׁרְיָתֵיהּ אִתְבַּדָרַת מִנֵיהּ׃ **ו**וַאֲחָדוּ יַת מַלְכָּא וְאַסִיקוּ יָתֵיהּ לְוַת מַלְכָּא דְבָבֶל לְרִבְלָת וּמַלִילוּ עִמֵיהּ פִּתְגָמֵי דִינִין׃ **ז**וְיַת בְּנוֹהִי דְצִדְקִיָהוּ נְכִיסוּ לְעֵינוֹהִי וְיַת עֵינֵי צִדְקִיָהוּ עַוֵר וְאַסְרֵיהּ בְשִׁלְשְׁלָן דִנְחַשׁ וְאוֹבִילֵיהּ לְבָבֶל׃ **ח**וּבְיַרְחָא חֲמִישָׁאָה בְּשַׁבְעָא לְיַרְחָא הִיא שְׁנַת תְּשַׁע עַסְרֵי שְׁנִין לְמַלְכָּא נְבוּכַדְנֶאצַר מַלְכָּא דְבָבֶל אֲתָא נְבוּזַרְאֲדָן רַב קָטוֹלַיָא עַבְדָא דְמַלְכָּא דְבָבֶל לִירוּשְׁלֵם׃ **ט**וְאוֹקִיד יַת מַקְדְשָׁא דַייָ וְיַת בֵּית מַלְכָּא וְיַת כָּל בָּתֵּי יְרוּשְׁלֵם וְיַת כָּל בָּתֵּי רַבְרְבַיָא אוֹקִיר בְּנוּרָא׃ **י**וְיַת שׁוּרֵי יְרוּשְׁלֵם סְחוֹר סְחוֹר תְּרָעוּ כָּל מַשִׁרְיַת כַּסְדָאֵי דְעִם רַב קָטוֹלַיָא׃ **יא**וְיַת שְׁאָר עַמָא דְאִשְׁתַּאֲרוּ בְקַרְתָּא וְיַת שְׁמִיעַיָא דְאִשְׁתַּמָעוּ עַל מַלְכָּא דְבָבֶל וְיַת שְׁאָר הֲמוֹנָא אַגְלֵי נְבוּזַרְאֲדָן רַב קָטוֹלַיָא׃ **יב**וּמַחֲשִׁיכֵי עַמָא דְאַרְעָא אַשְׁאַר רַב קָטוֹלַיָא לְמֶהֱוֵי מַפְלְחִין בְּחַקְלִין וּבְכַרְמִין׃ **יג**וְיַת עֲמוּדֵי נְחָשָׁא דִבְבֵית מַקְדְשָׁא דַייָ וְיַת בְּסִיסַיָא וְיַת יַמָא דִנְחָשָׁא דִי בְּבֵית מַקְדְשָׁא דַייָ תְּבַרוּ כַסְדָאֵי וְאוֹבִילוּ יַת נְחָשֵׁיהוֹן לְבָבֶל׃ **יד**וְיַת דוּדַיָא וְיַת מַגְרוֹפְיָתָא וְיַת מְזַמְרַיָא וְיַת בָּזִיכַיָא וְיַת כָּל מָנֵי נְחָשָׁא דַהֲווֹ מְשַׁמְשִׁין בְּהוֹן נְסִיבוּ׃ **טו**וְיַת מַחְתְּיָתָא וְיַת מִזְרְקַיָא דִי דַהֲבָא דַהֲבָא וְדִי כַסְפָּא כַסְפָּא נְסִיב רַב קָטוֹלַיָא׃ **טז**עֲמוּדַיָא תְרֵין וְיַמָא חַד וּבְסִיסַיָא דַעֲבַד שְׁלֹמֹה לְבֵית מַקְדְשָׁא דַייָ לָא הֲוָה מַתְקַל לִנְחֻשְׁתְּהוֹן דְכָל מְנַיָא הָאִלֵין׃ **יז**תַּמְנֵי עַסְרֵי אַמִין רוּמֵיהּ דְעַמוּדָא חָד וּקְרוּנְתְּהוֹן עֲלוֹהִי דִנְחָשָׁא וְרוּמָא דִקְרוּנְתְּהוֹן תְּלַת אַמִין וּסְרִגְתָּא וְרִמוֹנַיָא עַל קְרוּנְתְּהוֹן סְחוֹר סְחוֹר כּוֹלָא נְחָשָׁא וּכְאִלֵין לְעַמוּדָא תִנְיָנָא עַל סְרִגְתָּא׃ **יח**וּדְבַר רַב קָטוֹלַיָא יַת שְׂרָיָה כַּהֲנָא רַבָּא וְיַת צְפַנְיָה סְגַן כַּהֲנַיָא וְיַת תְּלָתָא אֲמַרְכְּלַיָא׃ **יט**וּמִן קַרְתָּא דְבַר גַוָזָא חַד דְהוּא מְמַנָא עַל גַבְרֵי עָבְדֵי קְרָבָא וְחַמְשָׁא גַבְרִין דְחָזָן אַפֵּי מַלְכָּא דְאִשְׁתְּכָחוּ בְקַרְתָּא וְיַת סַפְרָא רַב חֵילָא דִכְנַשׁ יַת עַמָא דְאַרְעָא וְשִׁתִּין גַבְרָא מֵעַמָא דְאַרְעָא דְאִשְׁתְּכָחוּ בְקַרְתָּא׃ **כ**וּדְבַר יַתְהוֹן נְבוּזַרְאֲדָן רַב קָטוֹלַיָא וְאוֹבִיל יַתְהוֹן לְוַת מַלְכָּא דְבָבֶל לְרִבְלָת׃ **כא**וּמְחָא יַתְהוֹן מַלְכָּא דְבָבֶל וְקַטְלִינוּן בְּרִבְלָא בְּאַרְעָא דַחֲמָת וּגְלוֹ דְבֵית יְהוּדָה מֵעַל אַרְעֲהוֹן׃ **כב**וְעַמָא דְאִשְׁתְּאַר בְּאַרְעָא דְבֵית יְהוּדָה דְאַשְׁאַר נְבוּכַדְנֶאצַר מַלְכָּא דְבָבֶל וּמַנֵי עֲלֵיהוֹן יַת גְדַלְיָה בַר אֲחִיקָם בַּר שָׁפָן׃ **כג**וּשְׁמָעוּ כָל רַבָּנֵי חֵילְוָתָא אִינוּן וְגַבְרֵיהוֹן אֲרֵי מַנֵי עֲלֵיהוֹן מַלְכָּא דְבָבֶל יַת גְדַלְיָה וַאֲתוֹ לְוַת גְדַלְיָה לְמִצְפְּיָא וְיִשְׁמָעֵאל בַּר נְתַנְיָה וְיוֹחָנָן בַּר קָרֵחַ וּשְׂרָיָה בַר תַּנְחֻמֶת דְמִנְטוֹפָה וְיַאֲזַנְיָה בַר מַעֲכָת אִינוּן וְגַבְרֵיהוֹן׃ **כד**וְקַיֵם לְהוֹן גְדַלְיָה וּלְגַבְרֵיהוֹן וַאֲמַר לְהוֹן לָא תִדְחֲלוּן מֵעַבְדֵי כַסְדָאֵי תְּבוּ בְאַרְעָא וּפְלָחוּ יַת מַלְכָּא דְבָבֶל וְיִטַב לְכוֹן׃ **כה**וַהֲוָה בְּיַרְחָא שְׁבִיעָאָה אֲתָא יִשְׁמָעֵאל בַּר נְתַנְיָה בַּר אֱלִישָׁמָע מִזַרְעָא דְמַלְכוּתָא וְעַסְרָא גַבְרִין עִמֵיהּ וּמְחוֹ יַת גְדַלְיָה וּמִית וְיַת יְהוּדָאֵי וְיַת כַּסְדָאֵי דַהֲווֹ עִמֵיהּ בְּמִצְפְּיָא׃ **כו**וְקָמוּ כָל עַמָא מִזְעֵירָא וְעַד רַבָּא וְרַבָּנֵי חֵילְוָתָא וַאֲתוֹ לְמִצְרָיִם אֲרֵי דְחִילוּ מִן קֳדָם כַסְדָאֵי׃ **כז**וַהֲוָה בִּתְלָתִין וּשְׁבַע שְׁנִין לְגָלוּת יְהוֹיָכִין מֶלֶךְ שִׁבְטָא דְבֵית יְהוּדָה בִּתְרֵי עֲשַׂר יַרְחִין בְּעַשְׂרִין וְשַׁבְעָא לְיַרְחָא רַבֵּי אֱוִיל מְרוֹדָךְ מַלְכָּא דְבָּבֶל בִּשְׁנַת מַמְלְכֵיהּ יַת רֵישׁ יְהוֹיָכִין מֶלֶךְ שִׁבְטָא דְבֵית יְהוּדָה מִבֵּית אֲסִירֵי׃ **כח**וּמַלֵיל עִמֵיהּ פִּתְגָמִין תַּקְנִין וִיהַב יַת כּוּרְסֵיהּ עֵיל מִן כּוּרְסֵי מַלְכַיָא דִי עִמֵיהּ בְּבָבֶל׃ **כט**וְשַׁנִי יַת לְבוּשֵׁי אִסוּרֵיהּ וְאָכִיל לַחֲמָא תְדִירָא קֳדָמוֹהִי כָּל יוֹמֵי חַיוֹהִי׃ **ל**וְשֵׁירוּתֵיהּ שֵׁירוּת תְּדִירָא מִתְיַהֲבָא לֵיהּ מִן קֳדָם מַלְכָּא פִּתְגַם יוֹם בְּיוֹמֵיהּ כָּל יוֹמֵי חַיוֹהִי׃